🌟🌟Fathisthari Vaahaka🌟🌟: ފޯންކޯލް - 46 ވަނަ ބައި\nތެދުވެ ހަމަޖެހިލާފައި އިނާ ހިނގައިގަތެވެ. ސިޓިންގރޫމަށް ގޮސް ނިކުތްއިރު ކަމަކުދާކަށް ނެތެވެ. އެތާގައި އިނީ ނަވީންއެކަންޏެވެ. އެއްވެސް ދިމާލަކުން ހަމްދު ފެންނާކަށް ނެތެވެ.\nލާނެތް ކުއްޖެކެވެ. އެ ވާނީ ހަމަ ގަސްތުގައި އޭނަ އެކަނި ބަހައްޓާފައި ދިޔައީ ކަމަށެވެ.\nއިނާއަށް މަޖްބޫރުވެގެން ގޮސް ހުއްޓިއްޖެއެވެ. ނަވީން އެނބުރިލީމަ ފެންނަ ހިސާބުގައެވެ. އެކަމަކު އެއީ ކުރިން ހަމްދު އިށީނދެ އިން ސޯފާގެ ފުރަގަހުގައެވެ.\nމެހްމާންދާރީ އަދާކުރުމަކީވެސް ބައެއްފަހަރަށް ހަމަ ތަކުލީފެކޭ އިނާގެ ހިތަށް އެރިއެވެ.\n"ބައްޕަމެން ނުއުޅުއްވާ ގޭގަ" ނަވީން އާއި ދިމާލަށް ނުބަލާންވެގެން ޓީވީއާއި ދިމާލަށް ބަލަން ހުރެ އިނާ ބުނެދިނެވެ.\n"އެނގޭ އެކަން...." ދެކެން ބޭނުންވެފައި ހުރި ސޫރަ ފެނުމުން ނަވީން މިހެން ބުނެލީ ވަރަށް ހަމަޖެހިފައެވެ.\nދެން އެނގެންޏާ ބައްޕަމެން ނުއުޅުއްވާއިރު މިގެއަށް އައީ ކީއްކުރަންހޭ އަހަން އިނާގެ ހިތް އެދުނެވެ. އެކަމަކު އެކަހަލަ އެއްޗެއް ބުނާކަށް އިނާއަކަށް ނުކެރުނެވެ.\n"ޚާލިދު އެބަދުރުވޭ މިހާރު. ގޭގައި މަޑުކޮށްލާށޭ ބުނެގެން އައީ." ޚާލިދުމެން ނެތީސް އޭނަ އައުމުން އިނާ ހިތްހަމަނުޖެހިއްޖެހެން ހީވުމުން ނަވީން ބުނެދިނެވެ.\nއިނާގެ މޫނުމަތިން ހަމަޖެހުން ފެނުނެވެ. އަދި ހަމަ ދެވަނަ ސިކުންތުކޮޅުގައި، އެތެރެއަށް ދިއުމަށްޓަކައި އިނާ ހިނގައިގަތެވެ. އެއާއެކު ނަވީންއަށް އެނބުރެވުނެވެ.\n"އިނާ............؟" ގޮވާލެވުނީ ވަރަށް އަވަސް ރާގަކަށެވެ. ނަމަވެސް ހަމަ ބަލާވެސް ނުލާ އިނާ ދިޔައީއެވެ. ސިޑިން އަރައިގެން މައްޗަކަށް ނޫނެވެ. ބަދިގެއަށެވެ.\nމާ ލަސްތަކެއް ނުވެ އިނާ އައީ، ކޮފީތައްޓަކާ ފެންތައްޓެއް ތަބަކުގައި ބަހައްޓައިގެންނެވެ. އކިތަންމެ ހިތް ނުވިޔަސް، ގެއަށް އަންނަ މެހްމާނުންނަށް ކަމޭހިތަން ޖެހޭނެއެވެ. އެއީ އެ އާއިލާގެތަރުބިއްޔަތެވެ.\nމޭޒުމަތީގައި ތަބައް ބަހައްޓާފައި ކޮފީތަށި ނަގާ ނަވީން އާއި ކައިރި ފަރާތުގައި ބެހެއްޓިއެވެ. ފެންތަށި ބެހެއްޓީ ތަބަކުގައެވެ.\n"އިނާ ހާލު ކިހިނެއް؟" ތަބައް ބަހައްޓާފައި އިނާ ހިންދެމިލިތަނާ ނަވީން އަހައިފިއެވެ. ނަވީންގެ މަގްޞަދަކީ އިނާ ގޮސްދާނެހެން ހީވާތީ ވާހަކައެއްގައި މަޝްއޫލު ކުރުވުމެވެ.\n"ރަނގަޅު...." މިފަހަރުވެސް އިނާ ޖަވާބުދިނީ ނަވީންއަށް ނުބަލައެވެ.\n"ވާހަކައެއް ދައްކާލަން މަޑުކޮށްލެވިދާނެތަ؟" އޭނައަށް ކޮފީ ދީފައި ދާންވެގެން އެނބުރުމުން އެތާކު ދެން އިނާ މަޑެއްނުކުރާނެކަން އެނގިގެން ނަވީން އެދުނެވެ.\n"ކޮން ވާހަކައެއް....؟" ނަވީން އާއި ދިމާލަށް މިފަހަރު އިނާ އެނބުރުނެވެ.\nއިނާގެ އެ ސުވާލަށް ދޭނެ ޖަވާބެއް ނަވީންގެ ނެތީކަމެއް ނުވަތަ އިނާ އާއި ހަތަރުކަޅި ހަމަވުމުން ވާހަކަ ދައްކަންވެސް ނަވީން ހަނދާން ނެތުނީކީ ނޫންކަމެއް ނޭނގެއެވެ. ދެމީހުންމެ އެތަނަށް ގެނެސްދިނީ ހިމޭންކަމެކެވެ.\nއަނެއްކާ ޒިޔާދު އާއި އޭނަގެ ކަންތައް ނަވީންއަށް އެނގެނީ ބާވައެވެ. އެ ކައިވެނި ނުކުރެވޭނެކަމާއި އޭނައަކީ މިނިވަނެއްކަން ނަވީނަށް އެނގުނީ ބާވައެވެ. އޭނަ އާއި ދިމާނުވިއެއްކަމަކު، އޭނަ މާލެއިން އައިފަހުން ދެ ރެއަކު ނަވީން އެގެއަށް އައިކަން އޭނައަށް އެނގެއެވެ. ބައްޕައާއި ބައްދަލުވެ ވާހަކަ ދެކެވިއްޖެއްޔާ ބައްޕައަށް އެ ވާހަކަ ބުނެވިފަވެސް އޮވެދާނެއެވެ. އެހެންވެއްޖެނަމަ ދެން ނަވީން ހަދާނީ ކިހިނެއް ހެއްޔެވެ؟\n"އިނާ އެރޭ އަހަންނަށް ގުޅީ ކޮންކަމެއްގެ ރުޅީގަތަ؟ އެހެންމީހެއްދެކެ އައި ރުޅީގަ އޮޅިގެން ދޯ ގުޅުނީ؟" ކަނޑައެޅިގެން އެނގިހުރެވެސް ނަވީން އެހެން އެހީ ހަމަ ގަސްތުގައެވެ. އިނާ ލައްވާ ވާހަކަ ދައްކުވަންވެގެންނެވެ.\n"ކީއްވެ އެހެންމީހަކު ދެކެ އަހަރެން ރުޅިއަންނަންވީ.....؟" އިނާވެސް ކޮށްލީ ސުވާލެކެވެ.\n"ހީވީ އެހެން. އަހަރެން ދެކެ އިނާ ރުޅިއަންނަން ޖެހޭނެ ސަބަބެއް ނޯންނާނެތީ މިހެން މި އެހީ...." ކޮފީތަށި ނަގަމުން ނަވީން ބުންޏެވެ. އެކަމަކުވެސް ނަޒަރު ހުރީ އިނާގެ މޫނަށެވެ.\n"އެއީ.....އެއީ އަސްލު އަހަރެން ކޮށްގެންވާނެ ކަމެއް ނޫން. ވިސްނާނުލާ ގުޅާލެވުނީ." ނަވީން ކޮންމެ ގޮތަކަށް އުޅުނަސް އެއީ އޭނައާއި ބެހޭ ކަމެއް ނޫންކަމަށް އިނާ ވިސްނީ ހަމަ އެވަގުތުއެވެ.\n"ކޮން ކަމެއްގައި އިނާއަށް ދޮގުހެދިކަމަށްތަ އިނާއަށް ހީވީ...." އިނާގެ ޖަވާބަށްފަހު ދެންވެސް އިނާ ހިނގައިގަތީ ދާށެވެ. ނަވީން ބޭނުންވަނީ އެ ވާހަކަ ކޮންމެވެސް ގޮތަކަށް ދައްކުވާށެވެ.\n"އެއީ ހީވި ގޮތެއް....." ސިޓިންރޫމްގައި ހުރި ކުޑަމޭޒުކައިރިން ގޮސް ސޯފާބަރި ވަށާލާފައި އެހިސާބުން ބޭރަށް ނިކުމެވުނު ފަހުން ވިޔަސް ނަވީންގެ ސުވާލަށް އިނާ ޖަވާބު ދިނެވެ. އިނާ ބޭނުން ވަނީ ވީ އެންމެ އަވަހަކަށް އެތަނުން ދިއުމަށެވެ.\nނަވީން ބޭނުންވީ އިނާ އެތާ އިންނާނެ ގޮތެއް ހެދުމަށާއި އެ ވާހަކަ ކޮންމެވެސް ގޮތަކަށް އިނާ އާއި ދައްކަން ކަމުގައިވިޔަސް އިނާ އެކަމަށް އެހާ ފޯރިއެއް ނެތުމުން ނަވީން ކުޑަކޮށް މާޔޫސްވިއެވެ. މިދަނީ އަދި ރަނގަޅަކަށް ނޫންކަމަށް ނަވީން ވިސްނިއެވެ. އެކަމަކު އެ ނޫންގޮތަކަށް ވާހަކަ ދެއްކެން މިގަޑިއަކު ނުވެސް ނެތެވެ. ޚާލިދު އާއި ޝީލާ އައިސް ގެއަށް ވަންނާނީ ކޮން އިރަކު ކަމެއް ނޭނގެއެވެ.\n"އެދުވަހު ފޯންކުރިއިރު ވަރަށް ކެރޭގޮތް ހުރި. ކީއްވެ މިހާރު އެ ވާހަކަ ދައްކަން ތިހާ ޖެހިލުން ވަނީ؟" އެއްގޮތަކުން ނުވިއްޔާ އަނެއްގޮތަކުން ވިޔަސް އިނާ ހުއްޓުވަން ނަވީން ބޭނުން ވެއެވެ.\nއިނދެވުނު ތަނާއި ގަޑީގެ ގޮތުން ނޫންނަމަ އިނާއަށް ކުރިއަށް ދިޔަކަވެސް ނަވީން ނުދޭނެއެވެ. ފިރިހެނަކު ކަމެއް ބޭނުން ވެއްޖިއްޔާ އެ މީހެއްގެ ކުރިމަތީގައި ވަރަށް ގިނަ ގޮތްތައް ހުންނަކަން މިއީ އެންމެންވެސް ދަންނަ ކަމެކެވެ.\nހީކުރިގޮތަށް، ސޯފާބަރީގެ ބޭރުން ކުރިންވެސް ހުއްޓިހުރި ދިމާލުގައި އިނާއަށް ހުއްޓެވުނެވެ. އަދި ނަވީންއާއި ދިމާލަށް ބަލަހައްޓައިގެން ހުރެއްޖެއެވެ.\n"އެ ދުވަހު އެހެން ބުނީ.......ނަވީން ހުރީ ހިތްހަމަނުޖެހިފައެއްނު އަހަރެންގެ ކައިވެނި ހަމަޖެހިފައި ހުރިކަން އެނގުނުލެއް ލަސްވެގެން. ކީއްވެ އެވަގުތު ނަވީން ހިތަށް ނޭރީ ނަވީންވެސް ހަމަ އެފަދަ ކަމެއް ސިއްރުކޮށްގެންނޭ ހުރީ." ނަވީން އެހާވަރަށް އޭނަގެ ދުލަށް ދަމަންޏާ ނަވީން އަޑުއަހަން ބޭނުންއެއްޗެއް ބުނަން އިނާ ނިންމިއެވެ. އޭނަގެ އުޞޫލުތަކާއި ޚިލާފަށެވެ.\n"ކޮންކަމެއް....؟ އަހަރެން ނޫޅެން އަދިއެއް މީހަކާ އިންނާކަށް." ނަވީނަށް އެ ވާހަކަ ވީ މަޖާ ވާހަކައަކަށެވެ. އިނާގެ މޫނުމަތީގައި ހުރި ސީރިއަސް ކަމާއި ދޭތެރޭވެސް ވިސްނާނުލާ ނަވީން ގާތަށް ލުއި ހިންޏެއް އައީ އެހެންވެގެންނެވެ.\nއިނާ ލަދުގަނެ ޖެހިލުންވިއެވެ. އެކަން ނަވީނަށް ފެނުނެވެ. އެކަމަކުވެސް ހިތްވަރުގަދަވާން އިނާ މަސައްކަތްކުރާތަންވެސް ނަވީންއަށް ފެނުނެވެ.\n"އަދިވެސް ދޮގެއް ހަދާލެވޭތޯ ދޯ؟ އަސްލު އެއީ އަހަންނާއި ބެހޭކަމެއްވެސް ނޫން. އެކަމަކު ހައްގުގެ ވާހަކަ ދައްކަންޖެހޭ ފަހަރުތަކުގަ އަނެއްމީހާގެވެސް ހައްގެއް އޮވެދާނެކަމަށް ވިސްނާލާނަމަ..." ހިތްވަރުކޮށްފައި އިނާ ވާހަކަ ދައްކަން ފެށިއެވެ.\nއިނާއަކީ ދުވަހަކުވެސް އެހާ ވާހަކަ ގިނަ މީހެއް ނޫންކަން އިނާ ދަންނަ ކޮންމެ މީހަކަށްވެސް އެނގޭނެއެވެ. އެކަމަކު ދަމާ ކޮންމެވެސް ބާރެއްގެ ސަބަބުން، ނަވީންގެ ކުރިމަތީގައި އިނާއަށް ވާހަކަ ދެއްކެނީ ޚުދު އޭނައަށްވެސް ނޭނގިއެވެ.\n"ތިބުނަނީ އަހަރެންގެ ކައިވެނި އަހަރެންވެސް ސިއްރު ކުރީއޭތަ؟" ހަގީގަތުގައިވެސް ނަވީންގެ ގާތަށް އަންނަނީ ހިންޏެވެ. ސިއްރުވެރި ހިންޏެކެވެ. އެހާ ފާޅުގައި އެހާ ސާފުކޮށް އިނާ އޭނައާއި ވާހަކަ ދެއްކި މިއީ ފުރަތަމަ ދުވަސްކަމަށްވާތީ، ގަސްދުގައި އިނާ ލަދުގަންނަވާލަނީއޭ އިނާ ހީކޮށްފާނެ ކަމުގެ ބިރަށްޓަކައި ނުހޭން ނަވީން ވަރަށް މަސައްކަތް ކުރިއެވެ.\n"ލީނާ އަކީ ކާކު........؟" ފަސްޖެހުމެއްނެތި އިނާ އަހައިފިއެވެ.\nކޮފީތަށި މޭޒުމަތީގައި ބަހައްޓަން އުޅުނު ނަވީން ސިހުނެވެ.\nއެކަމަކު މިވީ ގޮތް ނަވީންއަށް ވިސްނައިގަނެވުނެވެ. ހުރިހާ އެއްޗެއް މިހާރު އޮޅުންފިލައިފިއޭ ބުނާކަހަލަ ގޮތަކަށް ކަކޫމަތީގައި އަތުން ޖަހާލެވުނެވެ.\n"ކޮންތާކުން އަޑުއިވުނު ނަމެއް ތިއީ......؟" ނަވީން އަދިވެސް ބޭނުންވަނީ އޮޅުންފިލުވާށެވެ. ގައިމުވެސް ދުވަހަކުވެސް އޭނަގެ ދުލުން އިނާ ކައިރީގައިވެސް އަދި އެ އާއިލާ މީހެއްގެ ކައިރީވެސް ލީނާގެނަމެއް އޭނަ ނުކިޔައެވެ.\nއިނާ އެއްވެސް އެއްޗެއް ނުބުންޏެވެ. ނަވީން އާއި ދިމާލަށް ބަލަން ހުރީ ނުރުހިފައެވެ. އެހެން ހުރެފައި ދެން ނަވީންއަށް ފެނުނީ ހިނގައިގަތް ތަނެވެ.\n"އަޑުއަހާބަލަ....އިނާ......" އިނާ ހިނގައިގަތުމުން ނަވީންއަށް ތެދުވެވުނެވެ. އިނާގެ ފަހަތުން ދާން ދެފިޔަވަޅެއްވެސް އަޅާލެވުނެވެ. އެކަމަކު......ނަވީނަށް ހުއްޓެންޖެހުނީއެވެ. ބޭރު ދޮރާށި ހުޅުވާލި އަޑަށް އެ ދިމާލަށް ބަލާލިއިރު ޚާލިދު އާއި ޝީލާ ވަދެގެން އަންނާތީ ފެނުމުންނެވެ.\n"ކުޑަކޮށް ލަސްވެއްޖެ ދޯ؟ " އޭނަ ފެނުމާއެކު ޚާލިދު އަހާލިއެވެ.\n"އެއްވެސް މީހަކު ނެތީމަ ދާންދޯ ތިއުޅުނީ.....ހާދަ ބީރައްޓެހިވެގެންނޭ ދޯ ތިއުޅެނީ މިހާރު" ނަވީން ތެދުވެ ހުރީ ދާންކަމަށް ހީކޮށް ޝީލާ ޝަކުވާކުރިއެވެ.\n"ނޫނޭ......." ބުނާނެ އެހެން އެއްޗެއް ނަވީނަކަށް ނުވިސްނުނެވެ.\n"އިށީނދެލާ.....ކާކު ކޮފީ ގެނެސްދިނީ. އިނާ ދޯ؟ " މޭޒުމަތީގައި ހުރި ކޮފީއާއި ފެންތަށި ފެނުމުން ޝީލާ ޔަގީންކޮށްލިއެވެ.\n"ހިނގާ މިތާ ބޭރަށް..........." މީގެ ފަނަރަވަރަކަށް މިނެޓްކުރިން ގެއަށް އައި ޚާލިދުވެސް ކޮފީތަށްޓެއް ހިފައިގެން އައިސް ނަވީންއަށް ދަޢުވަތު ދިނެވެ.\n"އަނެއްކާ ކަމެއް މާ ގޯސްވީތަ؟" ގޭތެރެއިން ނުކުމެ އެތަނުގައި މީގެކުރިންވެސް ޚާލިދު އިނީ މުހިއްމު ވާހަކަތަކެއް ދައްކަންޖެހޭ ވަގުތު ތަކުގައި ކަމަށްވާތީ، މިރޭވެސް ޚާލިދު އޭނަ އެގެނައީ އެވަރުގެ ވާހަކައަކަށްކަން ނަވީނަށް ޔަގީނާއި ގާތަށް ހީވިއެވެ.\n"ކީކޭ ބުނާނީ ދޯ........؟" ކޮފީތަށިން ކޯވަރެއް ބޯލާފައި މޭޒުމަތީގައި ބަހައްޓާފައި އެއްފައިމައްޗަށް އަނެއްފައި ނަގަމުން ޚާލިދު ބުނެލިއެވެ. އެކަށް ހުދުވެފައިވާ ވަރުގަދަ އިސްތަށިގަނޑުގައި އަތްހިންގާލި ގޮތުންވެސް ޚާލިދުގެ ކަންބޮޑުވުން ނަވީންއަށް އަންދާޒާ ކުރެވުނެވެ.\n"ދިރިއުޅުން މިދެން ވަރަށް އެހެން ކަހަލަ އެއްޗެއް......ކިތަންމެ ޕްލޭންކުރިޔަސް، އެއްގޯސް ހެދިއްޖެއްޔާ އެ ގޯހެއްގެ އަދަބު އެކި ގޮތްގޮތުން ލިބޭ އެބަ........މީގެ ދެރައީ އަދަބު ލިބެން ނުޖެހޭ މީހާއަށް އަދަބު ލިބޭތީ......" ޚާލިދު ވާހަކަ ފެށިއެވެ. ނަވީން އަޑުއަހަން އިނީއެވެ.\n"އަހަރެން މި ހުންނަނީ ހަމަ ހަދަންވީގޮތް ބޮޑުވެފަ. މި ޒިޔާދުގެ ކަންތަކާ.....އަހަރެއްވެއްޖެ އެ ކައިވެންޏަށް އަހަރެމެން ތައްޔާރުވާތާ. އެކަމަކު މާލެއިން މި އަންނަން ޖެހުނީ އެ ކައިވެނި ގަދަކަމުން އުވާލާފަ." ޚާލިދުގެ މި ވާހަކައަށް ނަވީންގެ ދެލޯ ބޮޑުވެގެން ދިޔައެވެ.\n"އެއީ ކިއްވެ.........؟ " ނަވީންއަށް އެހުނީ އެވަރަށެވެ. އަމިއްލަ ހިތުގެ ސިއްރު ބޭޒާރުވާފަދަ އިޝާރާތެއްވެސް ކުރަން ނުވާނެކަން ނަވީން ދަނެއެވެ.\n"ދެން ހަމަ ނެތީ އެހެން ގޮތެއް.........ފާޑެއްގެ އަންހެންކުއްޖަކާ ޒިޔާދު އުޅެނީ ގުޅުމެއް އުފައްދައިގެން. މީހަކާ ވާހަކަ ދެއްކުމަކީ ގޯހެއް ނޫން. އެކަމަކު ދެން......ޒިޔާދުގެ ކުއްޖަކަށް ބަލިވެ އިނީމަ އިހަށްދުވަހު އެ އައީ ލަންކާއަށް ގޮސް އެބޯރޓް ކުރުވައިގެން. އިނާ މި ރަށު ހޮސްޕިޓަލުގައި އޮތްއިރު، ޒިޔާދު އުޅުނީ އެކަމާ. " ޚާލިދު ކިޔައިދެމުން ދިޔައެވެ. ނަވީން ދިޔައީ އަޑު އަހަމުންނެވެ. ދެން ވާނީ ކިހިނެއްބާއޭ ހިތާ ހިތާ ސުވާލު ކުރަމުންނެވެ.\n"ތިވެދާނެނު ކުށް ހީއެއްކަމަށްވެސް. މީހަކު ފަތުރައިގެން އުޅޭ އަޑަކަށްވެސް...؟" ޚާލިދު ނިންމާ ނިންމުމެއް ނިންމާނީ ވަރަށް ވިސްނާފައިކަން އެނގޭއިރުވެސް ނަވީން ބުންޏެވެ. ކޮންމެވެސް އެއްޗެއް އެކަމާ ބުނަން ޖެހެއޭ ހިތަށް އަރާފައެވެ.\n"ނޫނޭ............ނަވީންއަށް އެނގޭނެ އަހަރެން ހަމަ ތޯތޯވާހަކައަކަށް އިޖާބަ ނުދޭނެކަން......" އެއް އުމުރެއްގެ ދެރައްޓެހިން ފަދައިން، ނުވަތަ އެކުގައި އުޅޭތާ ދުވަސްވެފައިވާ ރައްޓެހިންފަދައިން އިނާގެ ކައިވެންޏާއި ބެހޭ ގޮތުން ދައްކަން ހުރި ހުރިހާ ވާހަކައެއް ޚާލިދު ދިޔައީ ނަވީން އާއި މަޝްވަރާ ކުރަމުންނެވެ.\nޚާލިދުގެ ފިކުރުބޮޑުވުން ތަކާއި ކަންބޮޑުވުންތަކެކޭ އެއްގޮތަށް، އުއްމީދާއި އެދޭގޮތްވެސް ނަވީންއާއި ޚިޔާލު ބަދަލުކުރަމުން ދިޔައެވެ. ނަވީން ހުރިހާ ވާހަކައެއް އަޑުއެހިމެއެވެ. އެކަމަކު އެ ވާހަކަތައް އަޑުއެހި ވަރަކަށް އިނާ އާއި ބައްދަލުކޮށް އިނާއަށް ހަމްދަރްދީ ފާޅުކުރާހިތް ވިއެވެ. މިފަދަ ދަނޑިވަޅެއްގައި އިނާގެ ހިތުގެ އިހްސާސްތައް ހުންނާނެ ގޮތާއި އިނާ ދެރަވެ ހިތުގައި ޖެހިފައި ހުންނާނެ ވަރު ނަވީންއަށް ވިސްނެން ފެށިއެވެ. ހިތް އެދެމުން ދިޔައީ އިނާ ކައިރިއަށް ގޮސް އިނާ އާއި ވާހަކަ ދެއްކުމަށެވެ.\nއެކަމަކު އެރޭ އެގާރަގަޑިބައިވަންދެންވެސް ނަވީނަށް ޖެހުނީ އެކިއެކި ވާހަކަ ދެއްކުމުގައި ޚާލިދު އާއެކު އެ މޭޒުދޮށުގައި އިންނާށެވެ. ގެއަށް ދިޔައިރުވެސް ހިތުގައި އޮތް އެ އެދުން ހާޞިލްވާގޮތެއް ނުވިއެވެ. އެތަކެއް ދަންވަންދެން އިނާއާއި ދޭތެރޭ ވިސްނެމުން ދިޔައެވެ. ޒިޔާދުގެ ސަބަބުން އިނާއާއި ދޭތެރޭ ކަންތައް އެވީގޮތުން އިނާގެ މައްޗަށް ނަވީންގެ ހިތުގައި ހަމްދަރްދީ އުފެދުނީ ވަރަށް ބޮޑަށެވެ. ނަތީޖާއެއްގެ ގޮތުން ފޯންކޮށްލާފައި އިނާއާއި ވާހަކަ ދައްކާލަން ނަވީންގެ ހިތް އެދުނީ ވަރަށް ބޮޑަށެވެ. އެކަމަކުވެސް.....\nދުވަސްތައް އޮވެގެން ދެއެވެ. ހަދަންވީ ކިހިނެއް ކަމެއް ވާންވީ ކިހިނެއްކަމެއް އެކަކަށްވެސް ނޭނގޭފަދައެވެ. ކަނޑުގަދަ ދުވަސްތަކަކަށްފަހު ބާނިތައް އޮބިފައި، ކަނޑުގެ ސަތަޙައެކޭ އަޅާލާފަ އޮތް ދޫލައެކޭ އެއްގޮތްވެ އޮންނަ ފަދައިން އެންމެންގެ ދިރިއުޅުމަށްވެސް އައިސްފައިވަނީ ހިމޭން ކަމެވެ. އެއްވެސް ޚާއްޞަ ކަމެއް ނެތެވެ.\nޒިޔާދު އާއި އިނާއާއި ދެމެދުގައި އުފެދުނު ގުޅުން މާއްދީގޮތުންނާއި އެހެނިހެން ގޮތްގޮތުންވެސް އެއްކޮށް ކެނޑި ނިމިއްޖެއެވެ. ދެ އާއިލާއިން ބަދަލުކުރަން ޖެހޭ ވާހަކަތަކާއި ތަކެތިވެސް ބަދަލުކޮށް ނިމި އެ ގުޅުމުގައި ނިމުމުގެ ސިއްކަ ޖެހިއްޖެއެވެ.\nއިނާ އާއި ނަވީންވެސް އެކަކު އަނެކަކަށް ފެނިވެސް ނުލާ އުޅެއެވެ. ނަވީން އެރަށުގައި ހޭދަކުރަން ޖެހޭ ސާޅީސް ދުވަހުގެ ތެރެއިން މިހާރު ބާކީ އޮތީ ހަމަ އެންމެ ހަތަރު ދުވަހެވެ. ފާއިތުވެގެން ދިޔަ 36 ދުވަހު ނަވީން އުޅުނު ގޮތުން އެއީ އެ އާއިލާއަށް ބީރައްޓެއްސެކޭ އެއްފަދައެވެ. ޚާލިދު އާއި ބައްދަލުވެލަންވެސް އެއްގޮތަކަށްވެސް ނަވީން އެގެއަށް ނައާދެއޭ ބުނުމަކީވެސް ދޮގެއް ނޫނެވެ. ޚާލިދުއާއި ވާހަކަ ދެކެވިފައި އޮންނަނީ ފޯނުންނެވެ. ދިމާވިއްޔާ ދިމާވަނީވެސް ބޭރުތެރެއިންނެވެ.\nގަޑީގެ ކަށި ކޮންމެވެސް ކަމަކަށް، ކޮންމެވެސް ދުވަހެއްގެ އިންތިޒާރުގައި ހުރެގެން ދާ ކަހަލައެވެ. ބަޔަކު ކިތަންމެ އިންތިޒާރެއް ކުރި ކަމުގައި ވިޔަސް، ކަމެއްވާނީ ވަގުތު ޖެހުމުންތާއެވެ. އެކަމެއް ނުވެގެން ފޫހިވާ ބަޔަކީ ދިރިއުޅުމާމެދު ޝައުގެއް ނެތް ބަޔެކެވެ. އެހެން ނޫންނަމަ ދިރިއުޅުމުގެ އަސްލު މާނައަކީވެސް އިންތިޒާރު ކުރުންކަން އެނގުނީހެވެ. އަދި އިންތިޒާރު ކުރުމަކީ ހުރިހާ އިރެއްގައި ފޮނިމީރުކަމެއް ލިބިދޭ ކަމެއް ނޫންކަންވެސް އެނގުނީހެވެ.\n"މިހާރު ދެން ހުރެވިއްޖެނު ވާގޮތެއް ބަލަން.....ދެން ޚާލިދު ތިވާހަކަ ދައްކަންވީނު ނަވީން ކައިރީ......" ހެނދުނު އެރި އިރާއެކު އާ ދުވަހަކަށް ތައްޔާރުވަމުންދިޔަ ޚާލިދު ގެ ކިބައިން މިކަމަށް އެދުނީ ޝީލާއެވެ. ރޭގަވެސް ނިދީ އެ ވާހަކަ ދައްކާފައެވެ. ހެނދުނު ވުމާއެކު އަނެއްކާވެސް ޚާލިދު އެކަމާއިބެހޭ ގޮތުން ހަދަންވީ ކިހިނެއްތޯ އެހުމުން ޝީލާ އެބުނީ އޭނައަށް ފެންނަ ގޮތުގެ ވާހަކައެވެ.\n"ނަވީން ހާދަ ނުވެސް އާދެޔޭ މިގެއަށް.....އަބަދުވެސް މިހާރު ފެންނަނީ މާޔާ ކާރަށް ލައިގެން އުޅޭތީ. މީހުންވެސް އެ ވާހަކަ ދައްކާ އެބަ." ޑްރެސިންގ ޓޭބަލްގެ ގޮނޑީގައި އިށީނދެ އިނދެ އިސްތަށިގަނޑުން ގޮށްފިލުވަމުން ޝީލާ މިހެން ބުނީ އޭނަގެ ފުރަގަހުގައި ހުއްޓިލައިގެން ހުރެ ތައްޔާރުވަމުން ދިޔަ ޚާލިދުގެ މޫނަށް ލޯގަނޑުން ބަލާލާފައެވެ.\n"އާނ......އެ ނޫން ގޮތަކަށް މިހާރުނަވީން ނުފެނޭ......." ޚާލިދުވެސް ޝީލާގެ ވާހަކައަށް ތާއީދު ކުރިއެވެ. ކުރުގޮތަކަށެވެ.\n"ނަވީން ފުރުމާއި ދޭތެރޭ މިއޮތް ހަތަރު ދުވަސްތެރޭ ތިވާހަކަ ދައްކަން ޚާލިދުއަށް ވަގުތެއް ވާނެތަ؟ ނަވީންއާއެކު ހުރިހާ އިރެއްގަ މިހާރު މާޔާ ހުރޭ. ނެތްވަގުތެއް އައިސްގެންތާ ތި ވާހަކަ ދެއްކޭނީ." ޝީލާ އަށް އެއީ ޝައްކު ވާ ކަމެކެވެ.\n"އަހަންނަކަށް ނޫން ވަގުތު ނުވާނީ....ނަވީން ހޯދަން އުނދަގޫވާނީ...." ޚާލިދު އެބުނީ ތެދެކެވެ.\nއެރެއެވެ. ރޭގަނޑުން ނުވައެއް ޖަހަން އުޅެނީއެވެ. ޚާލިދު ދެފަހަރަކު ނަވީން އަށް ގުޅާލައިފިއެވެ. ނަމަވެސް ނުނަގައެވެ. ޝީލާވެސް ޚާލިދު ކައިރީ އިނީ ނަވީން އެ ފޯނަށްޖަވާބުދޭނެ އިރެއްގެ އިންތިޒާރުގައެވެ.\n"ހަލޯވ......ނަވީން......؟ ބިޒީ ގަޑިއެއްތަ؟" ތިންވަނަ ފަހަރަށް ޑައިލްކުރި ތަނާ ނަވީން ނަގައިފިއެވެ.\n"ވަރަށް މުހިއްމު ކަމަކު........ތިގެއަށް ޖައްސާލަންކަމަށް." ނަވީންގެ ހުއްދައަށް އެދި ޚާލިދު އެހިއެވެ.\n"އެބައުޅޭ ގޭގަ. އަންނާނަން." ފޯންބާއްވާފައި ޝީލާ ކައިރީ މިހެން ބުނެލާފައި ޚާލިދު ގެއިން ނުކުތެވެ.\nނަވީންގެ ގެއަށް ޚާލިދު އެ އަންނަނީ އަލަށެވެ. ފުރަތަމަ ފަހަރަށެވެ. އެހެންކަމުން ޚާލިދުގެ އިންތިޒާރުގައި ގޭގެ ދޮރާށިކައިރީގައި މަގުމަތީގައި ނަވީން ހުއްޓެވެ.\n"ހަމަ ސީދާ މިގެއަށްތަ؟ ކޮފީއަކަށް ގޮސްލާން ހިނގާ" ކާރުން ފައިބައިގެން އައިސް ނަވީން ކައިރިއަށް ޚާލިދު ހުއްޓުމުން މާ ހިނި މޫނަކާއެކު ނަވީން ދަޢުވަތު ދިނެވެ.\n"ނޫނޭ.....މިފަހަރު ހަމަ މިގެއަށް. މިހާ ދުވަސްވަންދެން ނަވީން މިރަށުގައި ހުރިއިރުވެސް އަހަންނަށް މިގެއާއި ހަމައަށްވެސް ނާދެވިއޮތީމަ....މިގޮތް ރަނގަޅެއްނު. ތިގޭގަވެސް ކޮފީ ހުންނާނެތާ ދޯ؟" ނަވީންގެ ގެއަށް ވަނުމަށް ކުރިން ހިނގައިގަތީ ޚާލިދު އެވެ.\nމިރޭ ދެން ހަމަ މާބޮޑު މަޖްބޫރަކުން ޚާލިދު އެގޭގައި މަޑުކުރަން އުޅޭތީ ނަވީންއަށް އެކަންވީ ވަރަށް ދެން މާނައެއް ނެތް ކަމަކަށެވެ. އެކަމަކުވެސް ޚާލިދުއަށް ކުރެވޭ އިހްތިރާމެއްގެ ބޮޑުކަމުން ޚާލިދު އާއި ދެކޮޅަށް މާގިނަވާހަކަތަކެއް ނުދައްކާ ނަވީންވެސް ޚާލިދު ފަހަތުން ވަދެގެން ހިނގައިގަތެވެ.\n"މިގެއަށް އައީމަ ކޮންމެވެސް އެއްޗެއް ދޭންވާނެތާ ދޯ؟" ޚާލިދު ސިޓިންރޫމުގައި ބައިންދާފައި ގޮސް ނަވީން އައީ ހޫނު ހޫނު ދެ ކޮފީތަށި ހިފައިގެންނެވެ. ނަވީންގެ އަތުން ގިރައިގެންނެވެ.\n"މި ހަމަ ރަނގަޅެއްނު؟ ކޮބާ މަންމަމެންގެ ޚަބަރު؟ ނަވީން މިކޮޅުން ދާއިރުވެސް އެންމެ ފަހަރަކުވެސް ނުގެންނަމުތަ މިރަށަށް؟" ކޮފީތަށިން ކޯވަރެއް ބޯލަމުން ނަވީންގެ އާއިލާއާއި ބެހޭ ވާހަކައިން ޚާލިދު ފެށިއެވެ.\nޚާލިދުގެ މިރޭގެ މަގްޞަދަކީ ކޮބައިކަމެއް ނޭނގޭތީ ނަވީންވެސް ދިޔައީ ޚާލިދު އާއެކު ދުނިޔަވީ އެކިއެކި ވާހަކަ ދައްކަމުންނެވެ.\n"ނަވީން ކީއްވެ އަހަރެމެންގެއަށް މިހާރު ނާންނަނީ.....؟" ޚާލިދު ދާން ބޭނުންވާ ސީދާ މައުޟޫއަށް ޚާލިދުއަށް ފޯރާވަރުވީ، ކޮފީގެ ފަހުން ފެންބޮއިގެން ފޯއްކޮޅެއް ކާލައިގެންނެވެ.\n"ވަރަށް ވަގުތު ނުވޭ މިހާރު. އަހަރެން ދާން އުޅޭތީ ހީވަނީ ހުރިހާ މަސައްކަތެއް އެއްފަހަރާ ނިންމަން އުޅޭހެން. ދުވާލަކު ވިއްސަކަށް އޯޑަރު އަހަރެންގެ ވެރިން އަހަންނަށް އެބަކުރޭ. އެހުރިހާ ކަމަކާ އުޅެ އުޅެފަ މި ނިމެނީ އެތައް ދަމެއްވާފަހުން. އެހެންވެ ނުދެވެނީވެސް." ވަރަށް ހަމަޖެހިލާފައި ނަވީން ޖަވާބު ދާރީ ވިއެވެ.\n"އެކަމަކު އެހާ ވަގުތުނުވާ މީހެއްގެ ގޮތަކަށް ނުފެނޭ ނަވީން. އަބަދުވެސް ކާރުގައި އިންނަތަން ފެންނަނީ." ސީދާ މާޔާގެ ނަން ނުކީ ކަމުގައިވިޔަސް ޚާލިދު މުޚާޠަބް ކުރީ އެކަމަށެވެ.\n"މާޔާ އަކީ ނަވީންގެ ވަރަށް ގާތްކުއްޖަކަށްވެ ނިމިއްޖެ ދޯ މިހާރު؟" އޭނަބުނި އެއްޗަށް އެއްޗެއް ބުނާނެ ފުރުޞަތުވެސް ނަވީނަށް ނުދީ އަނެއްފަހަރު ޚާލިދު އެހިއެވެ. މިފަހަރު ސީދާ އަމާޒަށެވެ.\n"ހެހެހެހެހ........ނޫނޭ އެހެންނެއް ނޫން....." ލުއި ހީލުމަކާއެކު ގޮނޑީގައި އިންގޮތް ނޫން ގޮތަކަށް ނަވީން ބަދަލުވެލިއެވެ. ނަވީންގެ އެ ހަރަކާތުގެ މާނަ ޚާލިދަށް ފުރިހަމައަށް ވިސްނުނެވެ.\n"ނޫނޭ....ނޫނޭ......ޖަވާބު ދިނުން މުހިއްމެއް ނޫން އެ ސުވާލަށް. އަމިއްލަ ހިތާ އިންކާރުކޮށް ދުލުން ބަސްތައް ބުނުމަކީ ކަމުދާގޮތެއް ނޫން. އެއީ ގޯހެއް......އެކަމަކު އަހަރެން ދައްކަން މިއުޅޭ ވާހަކައަށްފަހު ނަވީންގެ ޖަވާބެއް އަހަރެން ބޭނުން. މިގެއަށް މިވަރަކުން މިއައީވެސް އެހެންވެ." ޚާލިދު ރަނގަޅަށް ތައްޔާރުވެލިއެވެ. ނަވީންވެސް ތައްޔާރުވުމަށް އިންޒާރު ދެމުންނެވެ.\nނަވީންއަށް ކުޑަކޮށް އުނދަގޫވާކަހަލަ ގޮތެއް ވިއެވެ. ހަގީގަތުގައިވެސް ޚާލިދު އެގެއަށް އައިސް އެ އިނީ އޭނައާއި މާޔާ އާއި އޮތް ގުޅުމަކަށް ގޮތް ކިޔަންހެއްޔެވެ؟ އެއީ ވަރަށް ދެރަ ކަމެކެވެ. އެ މައުޟޫއަށް ޚާލިދު ވާހަކަ ދައްކަން ފަށައިފިއްޔާ އޭނައަށް ޚާލިދުގެ ކުރިމަތީގައި އެއްވެސް ބަހަނާއެއް ނުދެއްކޭނެއެވެ. އަނެއްކާ މާޔާ އަކީ ޚާލިދު އާއި އެއްވެސް ގޮތަކަށް ގުޅުމެއް ހުރި އަންހެންކުއްޖެއް ބާވައެވެ. ތިމާގެ ބާވައެވެ؟\n"އަހަރެން ބޭނުންވަނީ އިނާއާއި ނަވީން ކައިވެނި ކުރަން." ސީދާ ނަވީންގެ މޫނަށް ބަލަން އިނދެ ވަރަށް މަދު ލަފުޒުތަކަކުން ޚާލިދު، އޭނަ އެގެއަށް އައި ބޭނުން ހާމަ ކުރިއެވެ.\nނަވީންގެ ބޮލަށް ހަގީގަތުގައިވެސް އެނބުރުން އެރިއެވެ. ލޭ ގަނޑުވެގެން ދިޔަކަހަލަ އިހްސާސެއް ކުރެވުނެވެ. މީހާއަށް ހުއްޓުމެއް އައެވެ. ސިކުންތުކޮޅަކަށްފަހު، ނަވީން އޭނަ ލެނގިލައިގެން އިން ގޮނޑިން ބުރަކަށި ނަގާ، ކުރިއަށް ޖެހިލިއެވެ. އެކަމަކުވެސް އެއްޗެއް ނުބުނެވުނެވެ. ޚާލިދު އެ ބުނި އެއްޗަށް ކުރާނެ ސުވާލެއްވެސް ނަވީނަށް ހަމަ ނުވިސްނުނީއެވެ.\n"އެއްޗެއް ބުނުމުގެ ކުރިން ނަވީން ވިސްނާލާ..........އެންމެފަހުން ރޭ އަހަރެމެންގެއަށް ދިޔައީމަ އިނާގެ ކައިވެނި ޒިޔާދު އާއި ނުކުރެވޭގޮތަށް ހަމަޖެހިއްޖެއޭ ބުނުމުން، އެހިސާބުން ނަވީން ގެއަށް ނައިސް ހުއްޓާލީ. އެކަން އެނގޭ އަހަންނަށް. އަހަރެމެން މީ ނުދަންނަ ބަޔަކަށް ހަދައިގެން ތިއުޅެނީ އެރެއެއްސުރެ. އެކަމަކު ހިތަށް އަރަނީ....... ޒިޔާދުއާއި އިނާ ކައިވެނި ކުރެވެން ހުރިހާ ކަމެއް ހަމަޖެހިފައި ހުރިކަން އެނގިހުރެ އިނާ ދެކެން ދުވާލަކު އެތައްފަހަރު ރެއަކު އެތައްފަހަރު އައިސްގޮސް ހެދި މީހަކު ނައިސް ހުއްޓާލަންވީ މިވަގުތުބާއޭ. މިއެއް ނޫންތަ ނަވީން އަންނަންވީ ވަގުތަކީ....." ނަވީންގެ ކުރިމަތީގައި ނަވީންގެ މޫނަށް ބަލަން އިނދެ ޚާލިދު ވާހަކަ ދައްކަމުން ދިޔައީ ވަރަށް ކެރިހުރެގެންނެވެ.\nޚާލިދުގެ މިވާހަކައިންވެސް ނަވީނަށް ލިބުނީ ސިހުމެކެވެ. ޚާލިދު އެބުނީ ކިތަންމެހާވެސް ބޮޑު ތެދެކެވެ. އެކަމަކު އޭނަ ހަދައިގެން އެ އުޅެނީ އެހެންކަން އެކަކަށްވެސް އެނގިދާނެއޭ އޭނަ ހީނުކުރެއެވެ. ތިބުނީ ކީކޭހޭ ބުނާ ކަހަލަ ގޮތަކަށް ޚާލިދުގެ މޫނަށް ބަލާލެވުނީ އެހެންވެގެންނެވެ.\n"ހެހެހެހެ.......ނަވީން ހީކުރީ އަހަންނަކީ މޮޔައެއްކަމަށްތަ؟ އަހަންނަކީ މޮޔައެއް ނޫން. އެކަމަކު އަހަންނަކީ އަންހެންދަރިއެއްގެ ބައްޕައެއްވީމަ....ހައްތާވެސް މަޑުން ހުރީ." ލުއި ހީލުމަކުން ހީލެވުނީ މިފަހަރު ޚާލިދު އަށެވެ.\n"އިނާގެ ދަޢުވަތަކަށް ނަވީން އަހަރެމެން ގެއަށް އައި އެ ވިއްސާރަ ރޭ......ފުރަތަމަ ފެނުނުއިރުވެސް އަހަންނަށް އެނގުނު ނަވީން އަކީ އިނާ ނުވެސް ދަންނަ މީހެއްކަން. އަލަށްކަން ދިމާވެގެން އުޅެނީވެސް. އެކަމަކު ދެމީހުންވެސް ރައްޓެހިންނޭ ކިޔައިގެން އަމިއްލަ ނަފްސަށްވެސް އޮޅުވާލަމުން ދިޔައީ. ނޭނގިގެނެއްނޫން އަޅާނުލީ. އެރޭ ނިމިގެން ނަވީން ގެއަށްދިޔައިރު އަހަންނަށް ޔަގީންވެފަ ހުރީ ނަވީންގެ މަގްޞަދުވެސް އަދި ނަވީނަށް އިނާގެ ކައިވެނި ހަމަޖެހިފައި އޮތްކަން ނޭނގޭކަންވެސް. ނަވީންއަކަށް އެންމެ ކުޑަމިނުން ނޭނގޭ ކަންނޭނގެ ޒިޔާދު އަކީ އިނާގެ އާއިލާގެ ކާކުކަންވެސް. އެންމެފަހުން އޭގެ އެތަކެއް މަސްފަހުން އެކަން ނަވީނަށް އެނގުނުރޭ ވީގޮތްވެސް ދުށިން. ދެން އޭގެފަހުން ވީގޮތްވެސް ދެނަހުރިން. އެކަމަކު އޭރު.....އެއިން އެއްވެސް ކަމަކަށް ނަވީނަށްވެސް އަދި އިނާއަށްވެސް ހިތްވަރު ދިނުމަކީ ކޮންމެ މީހަކު ކުރިޔަސް ކުށެއް.\nއެކަމަކު މިހާރު...........މިއީ އެކަމަށް އެއްވެސް ހުރަހެއް ނެތް ދަނޑިވަޅެއް. ނަވީން އެދިހުރި ފުރުޞަތު އައިސް ނަވީންގެ ފައިގައި ބޮސްދޭން ފެށީމަ ދުރަށްތަ ދާންޖެހެނީ؟ މިރޭ ނަވީން ކައިރިއަށް އަހަރެން އައިސް މިއިނީ އިނާގެ ބައްޕަގެ ހައިސިއްޔަތުން. ވަރަށް ވިސްނާފަ މިއައީ.\nއެންމެފަހުންރޭ އެ ވާހަކަ ނަވީން ކައިރީ ދެއްކީވެސް މި މަގްޞަދު މިހެން އޮތީމަ. މިހުރިހާ ދުވަހު އިންތިޒާރުގަ މިހިރީ ނަވީން އަމިއްލައަށް އިސްނަގައިގެން އަންނަންދެން. އެކަމަކު ނަވީންވެސް ތި ހިފަހައްޓާލަނީ އިނާ ނަވީންގެ ކައިރިއަށް އަންނާނެކަމަށް ކަންނޭގެ. ހެހެހެހެހެ........ނަވީނަށް އަދި އިނާ ނޭނގޭނެ. އިނާވެސް ނާންނާނެ އެހެން ހުއްޓާ ނަވީން ފަސްމީހުންނާ ކައިވެނި ކުރިޔަސް. އެކަމަކު މިހާރު........މިކަމަށް މި އެދެނީ އަހަރެން.......އަހަރެން ބޭނުންވަނީ......ނަވީން މިރަށުން ފުރައިގެން ދިއުމުގެ ކުރިން މިކަމާދޭތެރޭ ވިސްނާލާފައި އަހަންނަށް އެހެން ނޫނީ އިނާއަށް ޖަވާބެއް ދިނުމަށް. ކޮށްދެވިދާނެތަ މިކަން؟" ޚާލިދު ދައްކަން ބޭނުންވާ ހުރިހާ ވާހަކައެއް އެއްފަހަރުން ދައްކައި ނިންމާލިއެވެ. ބޮޑު ސުވާލެއް ނަވީންއާއި ޙަވާލުކުރަމުންނެވެ.\n"އުނހުނ.........އަދި ބުނަން......ނަވީން ބޭނުން ޖަވާބެއް ނަވީނަށް ދެވޭނެ އިނގޭ. ނޫނެކޭ ބުންޏަސް އާނއެކޭ ބުންޏަސް....ހަމަ ހިތްހެޔޮ. މިއީ ނަވީންގެ އަމިއްލަ ދިރިއުޅުމާމެދު ކުރެވޭ ސުވާލެއް. ނަވީންއަށް ފެންނަ ޖަވާބެއް ދޭނީ." ޚާލިދު އަށް ހަނދާންނެތި ނުބުނެވި އޮތް ވަރަށް މުހިއްމު ތަންކޮޅެއް އިތުރުކޮށްލިއެވެ.\nPosted on 2011-09-08 22:23:48 | Report this Comment\nއަޅެ ދެން ރަނގަޅު ޖަވާބެއްދީބަލަ. އަހަރެންގެ ޖަވާބަކީ "ނޫނެކޭ" އެހާ އަވަހަށް އާއެކޭ ބުނާހިތެއްނެތް. އެހެންވެ ނޫނެކޭ މިބުނީ.\nPosted on 2011-09-08 23:00:24 | Report this Comment\nމަ އުފަލުން!!!!!!=) ..ނަވީން އަށް ގުޅާލާފަ ލަފާ އަރުވާލާނަން..ޕަކާާާާާާާާާާާާާާާާާާާސް!!!ވަރަށް މަޖާވެސް ވެއްޖެ..އިންތިޒާރު ނިމުމަކަށް އަންނަނީ\nPosted on 2011-09-09 09:17:39 | Report this Comment\nވޯއް.. ވަރަށް ރީތި މިބައި.. އައި ޖަސްތް ލަވް ދިސް.. ހަލިދު އެއީ މީކަކީ.. ވަރަށް ސަޅި އެބައި ގެނެސްދީފަ އިންގޮތް... މިހާރު މި ޕާރޓް ކިޔުން އަދަދެއް ވެސް ނޭގެ.. ވަރަށްރީތި.. ހާލިދު އެވާހަކަ ދެއްކިިއިރު ނަވީން ގެ ފޭސް އެކްސްޕުރެޝަން ހުރިގޮތް ހަމަ މަންޒަރު ހީވަނީ ފެންނަހެން...\nPosted on 2011-09-09 10:01:58 | Report this Comment\nސޮފް މޮލުކަން ދޯ...އަޅެ ތިކަން ކުރުވަބަލަ\nPosted on 2011-09-09 15:45:19 | Report this Comment\nތަންކޮޅެއް ލަހީ ވާހަކަ ގެނެސްދޭލެއް؟؟؟؟؟؟ ސަޅި\nPosted on 2011-09-09 23:19:14 | Report this Comment\nއަޔާގެ ކޮމެންޓް ވ ސަޅި... މަ ވެސް އުފަލުން... އަނެއްކާ އާޔާގެ ކޮމެންޓް ކިޔާފަވެސް އުފަލުން... ހެހެހެ\nPosted on 2011-09-14 23:40:08 | Report this Comment\nވަރަށް ސަޅި....ވަރަށް ފުރިހަމަ.


ހޯރަފުށި ދާއިރާގެ ގޮންޑި ކާމިޔާބު ކުރެއްވީ އެމްޑީޕީގެ ކެންޑިޑޭޓް އަހުމަދު ސަލީމް (ސައްލެ) އެވެ. ސައްލެ ވަނީ ހޯރަފުށި، ތުރާކުނު އަދި އުލިގަމުގެ ރައްޔިތުންނާ މިއަދު ބައްދަލު ކުރައްވާ ޝުކުރު އަދާކުރައްވާފައެވެ.\n7 މޭޕްރީލް 2019 -- ހޯރަފުށި ދާއިރާއަށް އިންތިހާބު ވެފައިވާ ކެންޑިޑޭޓް އަހްމަދު ސަލީމް ދާއިރާގެ ތުރާކުނަށް ވަޑައިގަތުން: ސައްލެ ވަނީ ތުރާކުނު ރައްޔިތުންނާ މިއަދު ބައްދަލު ކުރައްވާ ޝުކުރު އަދާކުރައްވާފައި. އަދި ތުރާކުނުން ސައްލެ އަށް ވަރަށް ހޫނު މަރުޚަބާއެއް ވަނީ ކިޔާފައި.-- ފޮޓޯ: ޝުއައިބް މުހައްމަދު/ރާއްޖެ.އެމްވީ\n77 މޭޕްރީލް 2019 -- ހޯރަފުށި ދާއިރާއަށް އިންތިހާބު ވެފައިވާ ކެންޑިޑޭޓް އަހްމަދު ސަލީމް ދާއިރާގެ ތުރާކުނަށް ވަޑައިގަތުން: ސައްލެ ވަނީ ތުރާކުނު ރައްޔިތުންނާ މިއަދު ބައްދަލު ކުރައްވާ ޝުކުރު އަދާކުރައްވާފައި. އަދި ތުރާކުނުން ސައްލެ އަށް ވަރަށް ހޫނު މަރުޚަބާއެއް ވަނީ ކިޔާފައި.-- ފޮޓޯ: ޝުއައިބް މުހައްމަދު/ރާއްޖެ.އެމްވީ\n7 މޭޕްރީލް 2019 -- ހޯރަފުށި ދާއިރާއަށް އިންތިހާބު ވެފައިވާ ކެންޑިޑޭޓް އަހްމަދު ސަލީމް ދާއިރާގެ އުލިގަމަށް ވެސް ވަޑައިގަތެވެ. އުލިގަމުން ވެސް ވަނީ ސައްލެ އަށް ވަރަށް ހޫނު މަރުޙަބާއެއް ކިޔާފައެވެ.-- ފޮޓޯ: ޝުއައިބް މުހައްމަދު/ރާއްޖެ.އެމްވީ\n7 މޭޕްރީލް 2019 --އިންތިހާބު ކާމިޔާބުވުމުގެ އުފާ ފާޅުކުރުމުގެ ގޮތުން ހޯރަފުށީގައި ވަނީ ހިނގާލުމެއް ބާއްވާފައި. މި ހިނގާލުމުގައި އަހުމަދު ސަލީމްގެ އިތުރުން ވަރަށް ގިނަ އަދަދެއްގެ ބަޔަކު ވަނީ ބައިވެރިވެފައި-- ފޮޓޯ: ޝުއައިބް މުހައްމަދު/ރާއްޖެ.އެމްވީ\nއިންސާފަށް ހިނގާލުން "ދުލެއްނުކުރާނަން"\n127 ވަނަ އަހަރީ ދުވަހުގެ މުނާސަބަތުގައި ސިފައިންގެ ހެވިކަމުގެ ހަރަކާތްތައް ދައްކާލުން.\nއިންޑިޔާ އަށް ކުރެއްވި ދަތުރުފުޅަށް ފަހު ރައީސް ރާއްޖެ ވަޑައިގަތުން


BREAKING| Media Council Award Ge Massala Courtun Beyru Kollaifi - Vaguthu\nމި އަހަރުގެ ނޫސްވެރިކަމުގެ އިނާމު ދިނުމުގެ އުސޫލާ ހިލާފަށް އިނާމް ދިނުމުގެ ކަންކަން ކުރިއަށް ގެންދާތީ މޯލްޑިވްސް މީޑިއާ ކައުންސިލާ ދެކޮޅަށް ސިވިލް ކޯޓަށް ހުށަހެޅި މައްސަލަ އެ ކޯޓުން މިއަދު ބޭރުކޮށްލައިފިއެވެ.\nއެވޯޑަށް ކުރިމަތިލި ހަ މީޑިއާއެއްގެ 20 ނޫސްވެރިންގެ ފަރާތުން ސިވިލް ކޯޓަށް ހުށަހެޅި މައްސަލަ އެ ކޯޓުން ބޭރުކޮށްލީ މައްސަލަ ބައްލަވާ ގާޒީ އަމިއްލައަށް އިޖުރާއީ ނުކުތާއެއް ނެންގެވުމަށް ފަހުގައެވެ. ސިވިލް ކޯޓުގައި މައްސަލަ ބައްލަވާ ގާޒީ އަމިއްލަ އަށް މައްސަލަ ބޭރުކޮށްލި އިރު މިއީ އާންމުކޮށް ކޯތުގައި އަމަލު ކުރާ އުސޫލާ ހިލާފު ކަމެކެވެ.\nކޯޓުތަކުގައި މައްސަލަތައް ކުރިއަށްދާ އިރު މައްސަލަ ބައްލަވާ ގާޒީ އަމިއްލައަށް އިޖުރާއީ ނުކުތާ ނަންގަވައިގެން މައްސަލަތައް މީގެކުރިން ބޭރުކުރި ކަން އެނގިފައެއް ނުވެއެވެ.\nމި މައްސަލަ ބައްލަވާ ގާޒީ އަމިއްލައަށް އިޖުރާއީ ނުކުތާއެއް ނަގައިގެން މައްސަލަ ބޭރު ކުރި އިރު މި މައްސަލައިގައި މީޑިއާ ކައުންސިލުން ވެސް ވަނީ އިޖުރާއީ ނުކުތާއެއް ނަންގަވައިފައެވެ.\nނޫސްވެރިންގެ ފަރާތުން ހުށަހެޅި މި މައްސަލައަށް ރައްދު ދީ މީޑިއާ ކައުންސިލުން ހުށަހެޅި އިޖުރާއީ ނުކުތާއެއް އޮއްވައި އެއަށް ވާހަކަ ވެސް ދައްކާފައެއް ނުވެއެވެ. މީޑިއާ ކައުންސިލުން ނެގި އިޖުރާއީ ނުކުތާގައި ފާހަގަކޮށްފައި ވަނީ ވަކި ނޫސްވެރިންނަށް މައްސަލަ ހުށަނޭޅޭނެ ކަމަށާއި މައްސަލަ ހުށަހެޅޭނީ މީޑިއާތަކަށް ކަމަށެވެ.


Ekuveri dhe Raeesun ge fotothakah samaalukan! | Mihaaru\nޚަބަރު / ސިޔާސީ\nރައީސް އިބްރާހިމް މުހައްމަދު ސޯލިހާއި ކުރީގެ ރައީސް މުހައްމަދު ނަޝީދު، އަބޫދާބީގައި\n01 ޑިސެމްބަރ 2019\nއެމްޑީޕީގެ ސަޕޯޓަރުންނަށް އެއީ އެކުވެރިކަމާއި، ބަދަހި ގުޅުމުގެ ނަމޫނާއެކެވެ. އަދި ދެ ބޭފުޅުންގެ މެދުގައި ސިޔާސީ ހިޔާލު ތަފާތުވުން ބޮޑު ކަމަށް ފެތުރޭ އަޑުތަކުގައި ހަގީގަތެއް ނެތް ކަމެވެ.\nރައީސްކަމާ އިބްރާހިމް މުހައްމަދު ސޯލިހު ހަވާލުވެވަޑައިގެން ފަހުން ދެ ބޭފުޅުން އެކުގައި މި ކަހަލަ ރަސްމީ ދަތުރުފުޅެއް ވެސް އަދި ނުކުރައްވަ އެވެ. ޔޫއޭއީއަށް ވަޑައިގަތީ، އެ ގައުމުގެ މުހިންމު ސަރަހައްދެއް ކަމަށް ވާ އަބޫދާބީގެ ވަލީއަހުދު ޝައިހް މުހައްމަދު ބިން ޒައިދު އަލް ނަހްޔާންގެ ދައުވަތަކަށެވެ.\nޔޫއޭއީގެ ޝާހީ އާއިލާތަކަކީ އާދައިގެ ބައެއް ނޫނެވެ. ގަނޑުވަރުތަކުން ދޭ ދައުވަތުތަކުގައި އެ ގައުމަށް ވަޑައިގަންނަވާ މެހެމާނުންނަށް ލިބިވަޑައިގަންނަވާނީ ވެސް އާދައިގެ މެހެމާންދާރީއެއް ނޫނެވެ. އެހެންކަމުން ރާއްޖޭގެ ވެރިކަމުގެ ބާރާއި ރައްޔިތުންގެ މަޖިލިހުގެ ބާރުގެ އެންމެ އިސް ދެ ވެރިންނަށް މި ދަތުރުފުޅުގެ އުފާވެރިކަން، ފަހުން އާންމުވި ފޮޓޯތަކުން އެނގެ އެވެ.\nއެއް ފޮޓޯއެއްގައި ފެންނަނީ ގޮނޑުދޮށުގައި ހުރި ގޮނޑިއެއްގައި ދެ ބޭފުޅުން އަރާމުކޮށްލައްވަން ތިއްބެވި ތަނެވެ. އޭގެ ފަހުން ޓެނިސް ކޯޓެއްގައި، ދެ ބޭފުޅުން ޓެނިސް ކުޅުއްވާ ތަނުގެ ފޮޓޯ އެވެ.\nގައުމުތަކުގެ ވެރިންނަކީ އަރާމު ވެސް ކުރައްވާ، އަދި ކުޅިވަރުތަކުގައި ވެސް ވަގުތު ހޭދަކުރައްވާ ބޭފުޅުންނެވެ. އެކަމަކު ރައީސް އިބްރާހިމް މުހައްމަދު ސޯލިހާއި ނަޝީދުގެ ފޮޓޯތަކަށް އިދިކޮޅު ފަރާތްތަކުގެ ފާޑުކިއުން ވަނީ އަމާޒުވެފަ އެވެ.\nޕީޕީއެމް/ޕީއެންސީން އިއްޔެ ބޭއްވި ނޫސްވެރިންގެ ބައްދަލުވުމުގައި ޕީއެންސީގެ ރައީސް، ރައްޔިތުންގެ މަޖިލިހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ ވިދާޅުވީ ޔޫއޭއީގެ ބީޗު ސަރަހައްދުގައި ތިއްބަވައިގެން ދެ ބޭފުޅުން ނެންގެވި ފޮޓޯއިން "ގައުމުގެ ހާލަތު އޮތް ގޮތް ސާފުވާނެ" ކަމަށެވެ.\n"ވައިބާ ގްރޫޕްތަކާއި ފޭސްބުކްގައި މިހާރު ދައުރު ވާނެ ރައީސް އާއި ނަޝީދާ ދެ ބޭފުޅުން ސޯޓު ތުރުކުރައްވައިގެން ބޭރު ގައުމެއްގައި ފިލްމު ކުޅުއްވަން އުޅުއްވާ ފޮޓޯއެއް. އެއީ މި ގައުމުގެ ވެރިންގެ ހާލަތު ހުރި ގޮތް،" އަބްދުއްރަހީމް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހާއި ކުރީގެ ރައީސް މުހައްމަދު ނަޝީދު ޔޫއޭއީގައި ޓެނިސް ކުޅުއްވަނީ.\nމަނީ ލޯންޑަރިންގެ ކުށް ސާބިތުގެ ކުރީގެ ރައީސް އަބްދުﷲ ޔާމީން ފަސް އަހަރަށް ޖަލަށް ލާން ކުރި ހުކުމާ އެކު، ޕީޕީއެމް/ޕީއެންސީއަށް ވަނީ ލޮޅުން އަރައިފަ އެވެ. އަދި ދެ ޕާޓީގެ އިސް ބޭފުޅުން ގެންދަވަނީ ސަރުކާރަށާއި ޖޭޕީގެ ލީޑަރު ގާސިމް އިބްރާހިމަށް ފާޑުކިއުއްވަމުންނެވެ.\nއިދިކޮޅު ފަރާތްތަކުން އެގޮތަށް ފާޑުކިޔަސް، އެމްޑީޕީގެ މެމްބަރުން ތިބީ، ދެ ބޭފުޅުންގެ ފޮޓޯތަކަށް ކުރާ ތައުރީފްގެ ބަސްތަކުގަ އެވެ.\nދެ ރައީސުންގެ ފޮޓޯއާ އެކު މަޖިލިހުގެ އިހަވަންދޫ ދާއިރާގެ އެމްޑީޕީގެ މެމްބަރު މުހައްމަދު ޝިފާއު ކުރެއްވި ޓުވީޓުގައި ވިދާޅުވީ ރާއްޖެ އެދޭ ހަމަޖެހުމާއި ތަމައްދުން، ދެ ލީޑަރުން ހޯއްދަވައި ދެއްވާނެ ކަން އަބަދުވެސް ޔަގީންވާ ކަމަށެވެ.\nޓުވިޓާގައި ހިޔާލު ފާޅުކުރި އެހެން ބައެއް މީހުން ސިފަކުރި ގޮތުގައި މި ދެ ރައީސުން އަބަދުވެސް ތަފާތުވާނެ އެވެ.\nއިބްރާހިމް މުހައްމަދު ސޯލިހާއި ރައްޔިތުންގެ މަޖިލިހުގެ ރައީސް ނަޝީދާ ދެމެދު ހިޔާލު ތަފާތުވުން ބޮޑު ކަމަށް، އެންމެ ބޮޑަށް އަޑު ފެތުރެނީ، ސިޔާސީ އެހެން އިސް ފަރާތްތަކުގެ މެދުގަ އެވެ. ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދަށް ވެސް އެ ވާހަކަތައް އަޑުއިވިވަޑައިގެންފައި އޮންނާނެ އެވެ. އެކަމަކު މަތިންދާބޯޓުގައި ދެ ބޭފުޅުން ތިއްބެވި ފޮޓޯއާ އެކު، ޖަމީލަށް ވިސްނިވަޑައިގަތީ، ސިޔާސީ ބައެއް ލީޑަރުން، އެ ދެ ބޭފުޅުންނާ ބެހޭ ގޮތުން "ޖައްސަވާ ހިސާބު ގޯސް" ކަމަށެވެ.\n"ހިޔާލު ތަފާތު ވިޔަސް މި ދެ ބޭފުޅުން ކަންކަން ނިންމަވަނީ އެކުއެކުގައި" ކަމަށް ލިއުއްވަމުން، އެ ޓްވީޓް ނިންމާލެއްވީ، ސަރުކާރާ ގުޅިފައިވާ އެހެން ލީޑަރުންނަށް މެސެޖެއް ވެސް ދެއްވަމުންނެވެ. ޖަމީލް ވިދާޅުވީ "ނިދިން ހޭލެވޭ އިރު އޮންނާނީ ކަތިވަޅި ގެއްލި މަރިޔަނބު ވެސް ގެއްލިފައި" ކަމަށެވެ.\nރައީސްގެ މި ދަތުރުފުޅާ ބެހޭ ގޮތުން ރައީސް އޮފީހުން މިހާތަނަށް ބުނީ، ޔޫއޭއީއަށް ކުރައްވާ ރަސްމީ ދަތުރުފުޅެއްގައި ފުރައިވަޑައިގެންނެވި ވާހަކަ އެކަންޏެވެ.\nރައީސް މުހައްމަދު ނަޝީދު ދިވެހި ސަރުކާރު ޔޫއޭއީ ރައީސް އިބްރާހިމް މުހައްމަދު ސޯލިހް ރާއްޖެ-ޔޫއޭއީ\n25 ކޮމެންޓް, 199 ރިއެކްޝަންސް\nނަޝީދު ދުވަހަކުވެސް އެކުވެރިޔެއްނުވާނެ އަމިއްލަ އެދުމުންފުރިފަހުރިމީހެއް ދެންމަޖުބޫރުކުރާނީ ވެރިކަމުން ދުރަށްދާން ނަޝީދު ސިޔާސީމައިދާނުގަ ހުރިހާދުވަހަކު ލާހިކެއްނޫން އެއްވެސްމީހަކަށް ހެޔޮވެރިކަމެއްކުރާކަށް\nއެ ދެބޭފުޅުންނަށް ތިޔަ އެއްޗެއް ގެއްލުގެ ކުރިން ޖަމީލުވެސް ތި ހުންވަނީ ކަތިވަޅި ގެއްލި މަރިޔަނބުވެސް ގެއްލިފައި ކަމަށް ފާހަގަކުރެވެއެވެ.\nއެއްބަޔަކަށް އުފާވެރި. އަނެއް ބަޔަކަށް ބިރުވެރި ހިތްދަތި. އަނދިރި އަނދިރިން އުޅޭގޮތްދޯ\nފިސާރި ތެދުފުޅެއް، ޖަމީލު ތިޔަހުންނެވީ މަރިޔަނބު ގެއްލި ކަތިވަޅިގެއްލި ފައި އަދި ދާނެދިމައެއްނޭގި ހަތަރު އަގޮޅި ގެއްލި، ތިޔައުޅުއްވަނީ އުޅޭނެގޮތެއްނޭގޭ މީހަކު އުޅޭހެން، ވ. ވެދުން\nއަލަށް ވިހާކުދިންނަށް ދޭން ބުނި ހަދިޔާ ފޮށިގަންނަން ހުރި ލާރިކޮޅު ކުޅި މަޖަލަށް ތަޅަލައިފަ އަންނައިރު ރައްޔިތުން ހަމަ ހުންނަންވީ ހެވިފަތަ؟؟؟\nޢެއަށްވުރެ ކުރުސޯޓެއް ނުލިބުނީ ބާއޭ. ފިރިހެނާގެ އައުރައަކީ ފޫޅާ ކަކުލާއި ދެމެދުކަމަށް އެނގިފަ އޮންނަނީ...\nކަދުރު ބި ން ފާތުމަ ބު ނިޔާމި ނު\nވަރައް އޯގާތެރި ދެބޭފުޅު ން ޝުކުރިއްޔާ ނަޝީދު ގައުމައް ތިޔަކޮއްދެއްވާ މަސަތްކަތައް .\nރަޙީމްބެ ދޮގެއް ހެދެން އޮތްވާ ތެދެއް ނަހަދާނެ ކަމަށް ރަށު ކުދިން ބުނަނީ.\nދެބޭފުޅުންގެ ޔޫއޭއީ ދަތުރުފުޅު ކާމިޔާބުވެ އަދި ގުޅިފައިވާ ލަޝްކަރާއިއެކު ވެރިކަންހޯއްދަވަން ކުރި މަސައްކަތް ޕުޅުގައި "ރައްޔިތުންގެ ހާލަތު ބަދަލުކޮށް، ޙިޔާނާތާއި ފަސާދަނެތިކޮށް އިންސާފު ޤާއިމްކޮށްދިނުމަށް" ވެވަޑައިގެންނެވި ވައުދު ތަކުގެމަތިން ހަދުމަފުޅު ނައްތާނުލައްވާނެ ކަމަށް ހީކުރަން. # ޤައުމުގައިހުރި ގިނަމައްސަލަތަކުގެ ހައްލަކީ "ސަލާން ޖެހުމާއި ނުލައި ރައްޔިތުންނަށް ދިރިއުޅެވޭނެ ގޮތެއް ހޯދާދިނުން" ކަން ތިބޭފުޅުންނަށް އޮޅިވަޑައިގެންފައި ނުވާނެ.\nމާރަނގާ - އައްޑޫސިޓީ.\nތި ދެބޭފުޅުންނަކީ ކޮންބައެއްކަމާ، އެމީހުންގެ ނިޔަތާއި، އެމީހުންގެ ހަޤީޤީ މަޤްޞަދަކީ ކޮބައިކަން، ވޭތުވެދިޔަ ތަނުގައި ކަންކަން ހިނގާފައިވާގޮތުގެ އަލީގައި އަމިއްލަ ސިކުނޑިން ވަކިއަތަކަށްބުރަނުވެ ވިސްނާލީމާ ވަރަށް ސާފުވާނެ. ދިވެހިން ވިސްނާ ފިކުރުކުރުން ހުރި!


vnews - India ga hingi nurakkaatheri bus accident eh ga 46 meehun maruvejje\nއިންޑިއާގައި ހިނގި ނުރައްކާތެރި ބަސް އެކްސިޑެންޓެއްގައި 46 މީހުން މަރުވެއްޖެ\nއެކްސިޑެންޓްވި ބަހުގެތެރެއިން މީހުން ނެރުމުގެ މަސައްކަތްކުރަނީ:\nއިންޑިއާގެ ދެކުނުގެ ސްޓޭޓެއް ކަމަށްވާ ޓެލަންގާނާގެ ފަރުބަދަމަތީ މަގަކުން ދުއްވާފައިދިޔަ ބަހެއް، މަގުން ކައްސާލައިގެން ތިރިއަށްވެއްޓި ހިނގި ނުރައްކާތެރި އެކްސިޑެންޓެއްގައި 46 މީހުން މަރުވެއްޖެއެވެ.\nއިންޑިއާގެ ބައެއް މީޑިއާ ވަސީލަތްތަކުން ބުނަނީ ިހާދިސާގައި މަރުވި މީހުންގެ އަދަދު މިހާރު 52 އަށް އަރާފައިވާ ކަމަށެވެ.\nބަސް އެކްސިޑެންޓް ހިނގާފައިވަނީ ޓެލަންގާނާ ސްޓޭޓްގެ ޖަގްޓިއަލް ޑިސްޓްރިކްޓްގެ ޝަނިވަރަޕެޓި އަވަށުގައެވެ. މިއީ، ޓެލަންގާނާ ސްޓޭޓްގެ ވެރިރަށް ގައިދަރްއަބާދާ 176 ކިލޯމީޓަރު ދުރުގައި އޮންނަ އަވަށެކެވެ.\nމިހާދިސާގައި ފަރުބަދަމަތީ މަގުން ކައްސާލައިގެން ވެއްޓިފައިވަނީ، ޓެލަންގާނާ ސްޓޭޓް ރޯޑް ޓްރާންސްޕޯޓް ކޯޕޮރޭޝަންގެ ބަހެކެވެ.\nބަސް ވެއްޓުނުއިރު އޭގައި 80 ފަސިންޖަރުން ތިބި ކަމަށް އޮފިޝަލުން ވިދާޅުވެއެވެ.\n"މިހާދިސާގައި މަރުވި މީހުންގެ އަދަދު ވަނީ 46 އަށް އަރާފައި. މަރުވި މީހުންގެ ތެރޭގައި ކުޑަކުދިންނާއި އަންހެނުންވެސް ހިމެނޭ. ޒަޚަމްވި މީހުންވަނީ ސަރަހައްދުގެ އެކި ހޮސްޕިޓަލްތަކަށް ގެންދެވިފައި" ޖޮއިންޓް ކަލެކްޓަރ ބީ ރާޖޭޝަމް ވިދާޅުވެފައި ވެއެވެ.\nފަރުބަދަމަތީ މަގުން ބަސް ވެއްޓުމުގެ ހާދިސާ ހިނގި ސަރަހައްދަކީ ހިންދޫންގެ މެދުގައި މަޝްހޫރު ފައްޅިއެއް ހުންނަ ސަރަހައްދެއް ކަމަށް ރިޕޯޓްތައް ބުނެއެވެ.\nއޮފިޝަލުން ވިދާޅުވީ، ވެއްޓުނު ބަހުން ދަތުރުކުރި މީހުންނަކީ ފައްޅިއަށް ޒިޔާރަތް ކުރުމަށްފަހު އެނބުރި ގެއަށްދިޔަ މީހުން ކަމަށެވެ.\nމިހާދިސާ ހިނގީ ބަސް ދުއްވަންއިން ޑްރައިވަރުގެ ފަރުވާކުޑަކަމުން ކަމަށް އޮފިޝަލުންވަނީ ތުހުމަތު ކޮށްފައެވެ. މިހާތަނަށް ބެލި ބެލުންތަކުން އެކަން ހާމަވާ ކަމަށް ފުލުހުން ބުނެއެވެ.\nމަގުމަތީގެ ނުރައްކާތެރި އެކްސިޑެންޓްތައް ހިނގުމަކީ އިންޑިއާގައި އާންމު ކަމެކެވެ. ގިނަ އެކްސިޑެންޓްތައް ހިނގަނީ ފުރިގެން ބަންޑުންވާ ވަރަށް މީހުން އަރުވައިގެން ދުއްވުމާއި، މަގުތަކުގެ ހާލަތު ގޯސްވުމާއި، ފަރުވާކުޑަކޮށް ދުއްވުމުގެ ސަބަބުންނެވެ.\nއިންޑިއާގައި މަގުމަތީގެ އެކްސިޑެންޓްތައް ހިނގުމުގެ ސަބަބުން ކޮންމެ ދުވަހަކު އެވްރެޖްކޮށް 400 މީހުން މަރުވެއެވެ.


Salaf Ge ilmuverin Vanee Kusheh Kurahvaafai - Hussain Rasheed - Vaguthu\nސަލަފުގެ އިލްމުވެރިން ވަނީ ކުށެއް ކުރައްވާފައި – ހުސައިން ރަޝީދު\nޝައިހް ހުސައިން ރަޝީދާއި ނަޝީދު\nއަންހެނުން ޤާޟީކަން ދިނުމާމެދު އިންކާރުކުރަށްވާ ސަލަފުގެ ގިނަ ޢިލްމުވެރިން ވަނީ ކުށެއް ކުރައްވާފައި ކަމަށް ދީނީއިލްމުވެރިޔާ އައްޝައިހް ހުސައިން ރަޝީދު އަހްމަދު ވިދާޅުވެއްޖެއެވެ.\nއޭނާ މިހެން ވިދާޅުވީ ރޭ ފޭސްބުކްގައި ކުރެއްވި ޕޯސްޓެއްގައެވެ.\nހުސައިން ރަޝީދު ވިދާޅުވީ ޤާޟީކަން ދިނުމާމެދު އިންކާރުކުރައްވާ ސަލަފުގެ ގިނަ ޢިލްމުވެރިންނަކީ އޭނާ ވަރަށް އިޙްތިރާމު ކުރާ "ބޮޑު ޢިލްމީ ކަނޑުތަކެއް" ކަމަށެވެ.\n"އެބޭކަލުން ގިނަ ކަމުގައިވިއަސް ކުށްކުރެއްވެވިދާނެ ކަމީ ޝައްކައް އޮތް ކަމެއް ނޫނެވެ. މިމައްސަލާގައި އެބޭކަލުން ހިއްޕެވި ދަލީލަކީ މައްސަލަ ޙަރާމް ކަމަށް ސާބިތުވާން އޮތް ދަލިލެއް ނޫނެވެ." ހުސައިން ރަޝީދު ވިދާޅުވިއެވެ.\nއޭނާ ވިދާޅުވީ ކަމެއް ޙަރާމްވާއިރު ވަރަށް ސާފު ޞަރީޙަ ދަލީލު ޤުރުއާނުން ނުވަތަ ޙަދީޘުން ފެންނާން ހުންނަން ވާނެކަމަށާއި މިތާގައި އެބޭކަލުން ޤުރުއާނުން ދައްކަވާދަލީލުތަކަކީ ގެވެށިއާއިލާއާ ބެހޭގޮތުން އައިސްފައި ހުރި އާޔަތްތަކެއް ކަމަށެވެ.\n"ދެން ޙަދީޘަކީ ކިސްރާގެ ޚާންދާނާމެދު ބަޔާންކުރެއްވި ބަސްފުޅެކެވެ. އެހެނަސް ކަމެއް ކާމިޔާބު ނުވުމަކީ އެކަމެއް ޙާރާމް ވުމެއް ނޫނެވެ. ކީރިތި ރަސޫލާގެ ބަސްފުޅުގައި އެހެން އޮތުމުގެ ނަތީޖާއަކަށްވީ ފާރިސްކަރައިގެ ވެރިކަން ދުވަސްކޮޅަކުން ވެއްޓިގެން ދިއުމެވެ. އަދި އެޙަދީޘުވައި އައިސްފައިވަނީ ޤައުމުގެ އިސް ވެރިޔާގެ ވާހަކައެވެ. ޤާޟީގެ ވާހަކައެއް ނޫނެވެ." ހުސައިން ރަޝީދު ވިދާޅުވިއެވެ.\nއަންހެނުން ޤާޟީ ކަމަށް ގެންނަން ސާފު ބަހުން ހުސައިން ރަޝީދު ތާއިދު ކުރައްވާފައި ނެތް ނަމަވެސް އޭނާގެ ބަހުން ދޭހަވާ ގޮތުގައި އަންހެނުން ޤާޟީ ކަމަށް ގެންނަން އޭނާ ތާއިދު ކުރެއެވެ.\nއޮގަސްޓް 26, 2019 12:01\nހުސައިން ރަޝީދަކީ ކާކު. ޢިލްމުގެ އަހްލުވެރިން ގެންނެވި ދަލީލަކީ ދަލީލެއް ނޫން ކަމައް ބުނަން. މީނާ އަކީ އެއްވެސް އިލްމެއް ނެތް ޖާހިލު މުނާފިގެއް\nއޮގަސްޓް 26, 2019 12:19\nއޮގަސްޓް 26, 2019 12:56\nކޮބާ ތިމާގެ އަމިއްލަ ޕާޓީ އެކުދިންނާއިދިމާލަށް އިގިލިދިއްކޮއްލަންވެސްނުކެރޭ. ބިރުންހުރެ މީހުންގެބޮލުގައިއިލްޒާމްތިޔައަޅުވަނީ ނަތީޖާވަރަށްގޯސްވާނެ\nއޮގަސްޓް 26, 2019 13:38\nއަންނި ޗާބީދޭން ގެންގުޅޭ އެއްކަލަ ބުދު ނުކުމެއްޖެ! ދެން އަންނި އައިސް މީނާގެ ކަންފަތްދަށުގައި ތިމަންނާ މިއީ އަންހެނެކޭ ބުނާށޭ ބުންޏަސް އެހެންވެސް ބުނާނެ! މިކަލޭގެ މީ ދީނީ އޮލްމުވެރިއެއްވެސްނޫން! މިއީ ޢަރަބި ޓީޗަރެއް!\nއޮގަސްޓް 26, 2019 13:45\nކަލޯކައިރީގަތިހިރީ ދީނައްކިހާވަރަކަށް ފުރައްސާރަކޮއްފަހުރި އިބިލީހެެއް...ދުނިޔެއާހެދިތިހިރަމޮޔަވީ...އަންހެންދަރިވެސް މާމޮޅުއިލްމްވެރިޔަކޯ...ސުބުހާނަﷲ.\nއޮގަސްޓް 26, 2019 14:00\nތިމަސްއަލަ އަކީ ކޮންމެ ސިފައެއްގައި ނަމަވެސް ޚިލާފެއް ހުރި ކަމަކަށްވެފައި ، ބޮޑަށް ބުރަ ވެވެނީ ކުރުމަށްވުރެ ނުކުރުމުގެ މައްޗަށް ކަމަށްވާތީ "ކުޑަކުޑަ ބާކޮޅެއް ހޯދައިގެން ދެމިގަންނަން ނޫޅެ" ތިޔަކަމުން ދުރުހެލިވުން މާ ރަނގަޅުކަމުގައި ދެކެމެވެ. މިއުޅެނީ ރާއްޖޭން ޤާޟީ ކަމުގެ ޝަރުޠު ހަމަވާ ފިރިހެނުން ހުސްވެގެނެއް ނޫނިއްޔާއެވެ. ފިތުނަ އެއް ރޯކުރުމުގެ ނިޔަތުގައި ހަމަ ކޮންމެހެންވެސް ގަދަފައި ވިއްދާފަ ތިޔަކަން ކުރަން ނޫޅެ ތިކަން (އަންހެނުންނަށް ފަނޑިޔާރުކަން ދިނުން) ހުއްޓާލުމަށް ނަސޭޙަތްތެރި ވަމެމެ.\nއޮގަސްޓް 26, 2019 14:03\nމާތް ނަބިއްޔާ صلى الله عليه وسلم ޙަދީސެއްގެ މައްޗަށް ބަހެއް ނުބުނެވޭނެ،ހުސޭނަކަސް\nކަލޭ ތީ ދީނީ އިލްމުވެރިއެއް ކަމަށް ކަލޭގެ ލާދީނީ ބާގައި މީހުންވެސް ގަބޫލެއް ނުކުރޭ. ކާކު ކަލޭގެ ވާހަކަ އަޑުއަހަނީ. ތާކުންތާކުޖެހޭ މީހެއް ނޫން.\nއޮގަސްޓް 26, 2019 14:33\nމައުމޫނާ ދިމާލަށް ސުންނަތްޖަމާއަތުގެ މީހެއްނޫނޭ ބުނާމީހާ މީ ކުށްނުކުރާމީހާ؟! ކަލޭގެ ލަދުކޮބާތަ\nއޮގަސްޓް 26, 2019 14:44\nޢަމިއްލަ ދަރިންގެ ވާހަކަ ދައްކާ. ޢައުރަ ނިވާނުކޮށް ދީނަށް ފުރައްސާރަ ކުރުމުގަ އެތިބީ.\nއޮގަސްޓް 26, 2019 14:54\nއަޅުގަނޑުގެ އޮތީ އެންމެ ސުވާލެއް .އެންމެންވެސް އެއްބަސްވޭ .އަންހެނުންނަށްވުރެ ފަނޑިޔާރުކަމަށް އިސްކުރަން ރަނގަޅީ ފިރިހެނުންކަން . އަދި އެއީ ޙަރާމް ކަމަކަށްނޫން ކަމަށް ވިދާޅުވާ ބޭފުޅުންވެސް ވިދާޅުވޭ އެގޮތަށް . އަޅުގަނޑު ޝައިޚް ޙުސައިން ރަޝީދު އަޙްމަދާއި ކޮށްލަން ބޭނުންވާ ސުވާލަކީ މާތްރަސޫލާ އެކަމެއް ކުރީމާ އެކަން ރަނގަޅުނޫންކަމަަށް އަދި އެއީ ޙަރާމް ކަމެއްނޫންނަމަވެސް ވިދާޅުވެފައިވާ ކަމެއްގައި މާތްރަސޫލާއަށް ލޯބިކުރާ ކަމަށް ދަޢުވާ ކުރާ އިސްލަމީ އުއްމަތުގެ މީހަކު ޢަމަލްކުރަން ޖެހޭ އެންމެ ރަނގަޅު ގޮތަކީ އެބަސްފުޅަށް ނުވިސްނާ ''ފަލާޙެއް ނުލިބޭނެއޭ '' ޙަދީޘްކުރެއްވުމުން އެޙަދީޘްކުރެއްވީ ޙަރާމެކޭ ނޫނޭ ވިދާޅުވެ އަންހެން ފަނޑިޔާރުންް އިސްކުރުންތޯއެވެ؟ ރަސޫލާއަކީ ހަވާނަފުސަށް އެއްޗެއް ވިދާޅުވާ ބޭފުޅެއްނޫން. އަޅުގަނޑުމެން މިކިޔަނީ ފަނޑިޔާރުގެ އިޞްލާޙްކުރާ ވާހަކަ . އެހެންވީމާ އިޞްލާޙްވާނެތޯ؟ ފަނޑިޔާރުގެ މިގޮތަށް ޢަމަލްކޮށްގެން ވާއުއްމަތާ .ވާއުއްމަތާ.މިއުއްމަތަށް ރަސޫލާ އެންގެވި ކަންކަން ބަދަލުކޮށް ވެރިންނާ އެއްކޮޅަށް ތެދުވާ '' ޖާހިލް ޢިލްމުވެރިންގެ ވާހަކަ '' ރަސޫލާ ވަނީ ބަޔާންކޮށްދެދްވާފަ. އުއްމަތުގައި މީހުންގެ ޢަދަދުގިނަޔަސް އުއްމަތް އޮޔާދާ ކުނިތަކެއްފަދަ އަާރެއް ބާރެެއްނެތް އުއްމަތަކަށް ވާނެކަމުގެ އިންޒާރު ރަސޫލާވަނީ ދެއްވާފަ. އެޒަމާން ނުފެނޭތޯ؟ ކޮބައިތޯ ؟ މުސްލިމުން ހުޅަނގުގެ ފިކުރަށް ތަބާވާ މުސްލިމު ޢިލްމުވެރިނަށް ލިބުނީ ކޮންއެއްޗެއްތޯ؟ ރައްޔިތުންމަޖުލިސްގެ މެމްބަރުންނަކަށް ނުފެނޭތޯ؟ ޢަމުދުން މުސްލިމު ޤައުމެއްގެ ފަނޑިޔާރަކަށް ޙައްދުގެ މައްސަލަތަކާ ޤިޞާޞްފަދަ މައްސަލަތަކުގެ ޙުކުމް ނޭނގޭ ބަޔަކު ފަނޑިޔާރު ކަމަށްއިސްކުރުން ޙާކިމާއަށް ހުއްދަވާނެ ކަމަށް އިސްލާމީ އެއްވެސް ޢިލް ވެރިޔަކު ވިދާޅުވެފައެއް ނުވޭ. އަޅުގަނޑު ޙުސައިންރަޝީދަށް ގޮންޖަހަން އެފަދަ އެއްމެ ޢިލްވެރިއެއްގެ ނަންވެސް ބަޔާންކޮށްދޭން. އަޒުމިރައްލާ އާއި ސުޖޫނަކަށް ނޭނގޭނެ .ރައްޔިތުން ކުރިމަތީ ލައިވްކޮށް އެފަރާތްތަކާ އިންޓަވިއު ކުރައްވާ އެކަން ސާބިތުކޮށްދޭން ރައީސުލް ޖުމުހޫރިއްޔާއަށް ގޮވާލަން.\nނުމީރަށްމީރު ހުތުރަށް ރީތި ކިޔަމުން\nނުމީހުން މީސްވަމުން އެބަ ކަމުދަމުންދޭ\nއޮގަސްޓް 26, 2019 15:03\nއަހަރެންގެ ކޮމެންޓް ޝާއިޢު ނުކުރީކީއްވެ؟\nއޮގަސްޓް 26, 2019 15:12\nހަމަ އެކައްޗެއް. އެއް ގަލުން ފެހިކެއި ލަނޑާތަކެއް މިއުޅެނީ.......!!\nއޮގަސްޓް 26, 2019 15:18\nބަލަ ޢިލްމްވެރިންބަޔާންނެރުނުއިރު އެއޮތީފެންނަން އެކަމުގަ އެބޭފުޅުންބެއްލެވި ބޭބޭކަލުންގެނަންތައްވެސް ކަލެޔައްކީއްވެތަ އެގޮތައްނަންތައް ތަފްސީލާއެކު ލިޔަންނުކެރުނީ ތިހެންކަލޭ ބިރުންހުރެ ބޮޑުނުލަފާބުނާގޮތައްބަޔާންނެރުނަސް ބަޔަކު ޤަބޫލެއްނުކުރާނެ\nހުސެއިން ރަޝީދު ވާނެ ފައްޅިއެޅީމަ އެތާންގެ އިސް ފާދިރީއަށް! މަށަށް އޭނަ ސިފަވަނީ ފާދިރީ އެއްގެ ސިފައިން!\nއޮގަސްޓް 26, 2019 18:39\nޙުސައިން ރަޝީދު އެއީ ކޮން ގައުމަކުން ދީނީ އިލްމު ހާޞިލް ކުރިމީހެއްބާ\nސެޓްފިކެޓު ދައްކާށޭ ބުނެބަލަ\nޢަނގައިގަ ކަށިނެތް ދުލެއް އޮވެގެން ތެޅިބާލާ ގޮތެއްފޮތެއް ނެތް މީހެއް\nއޮގަސްޓް 26, 2019 18:42\nއެ ޝޭހު ކަޑަ\nކަލޯ ބަޔަކަށް އިހުތިރާމު ކުރިޔަސް ކަލެއަށް އިހުތިރާމު ކުރާމީހަކު ނޫޅޭ\nޙަޔާތްކުޑަ މީހުންނާ ތޮޅެން އުޅޭނީވެސް އެފަދަ މީހުން ކަމުގައިވާތީ މީހަކު އަޅާނުލަނީ\nއޮގަސްޓް 26, 2019 18:46\nކަލެއާ ކަލޭގެ ބްރޯ އަންނިއާ ނޫނީ ނޫޅޭނެ ކުށެއް ނުކުރާ މީހަކު\nފަތުވާ ހަންޓިން އިޒް އަ ބިޒްނެސް!\nއޮގަސްޓް 26, 2019 23:18\nރިޔާސީ ވޯޓްލާން އޮތްރޭ ހަނދާންވޭތަ އަންނި މީނަ އަރުވާ ބުނުވި އެއްޗެއް. މޑޕ އަށް އަނެއްދުވަހު ވޯޓްލީ ބައެއްމީހުން ހިފީ އެބަހުގަ. ދީން ނުބައްސާ ކުރަން ހުއްދައީ ކޮންކަމެއް ﷲ މި ދުނިޔޭގަ ލެއްވި އަޅުންނަށް. ކެއިންބުއިމުގާ ބަލަންޖެހޭ. ނިދާ ހޭލުމުގާ،އަނބިދަރިން ހޯދުމުގާ،މަސަައްކަތާ ރިޒްޤް ހޯދުން، ދޭދޭ މީހުންނާ މުއާމަލަތު ކުރުމާ ޢައިރު މުސްލިމުންނާ ގުޅޭ ކަންކަން، އދުލު އިންސާފު، ޝަރީއަތާ ޤާނޫނާ ހައްދު، މުނިފޫހި ފިލުވުމާ އަޚްލާގު،ތަައުލީމާ ތަރުބިއްޔަތު، ލޯތްބާ އަޅާލުމާ އޯގަތެރިކަމާ ކެއްތެރިކަން، ބަލިބައްޔާ ޝިފާޔާ،ފައިސާޔާ ދަރަންޏާ،ޖިހާދާ އަޅުކަމާ،އަމަން ބެލެހެއްޓުމާ، ތަރިކަ، ސަދަގާތް،ދީލަތިކަމާ ފާޚާނާ ކުރުމާ މިހެންގޮސް ހިތަތް އަރާކޮންމެކަމެއްގަ އިސްލާމްދީން ވަކިކުރަން ﷲނެތް އެއްވެސް ކަމެއްބާވަލައްވާފަ. ސޯ އަނެއްކާ އަންނި މި ދެއްކީ މީނާގެ ފަތުވާ. ލޯމަރަލާފަ ޤަބޫލު ކުރާނެ މީހުން ތިބޭނެ މިހާރު. ދެން ތިބެނީ ލޯ ހުޅުވައިގެންތިބެ ގަބޫލުކުރަމީހުން.މި ސަރުކަރު ގެންނަން ވޯޓްދިން މީހުން. މައުމޫން ބަދަލުކުރަންވީމަ ރައްޔިތުންކައިރީ ބުނި ފާފަވއރިވަނެޔޯ މައުމޫނަށް ވޯޓްލައިފިއްޔާ. ދެން އައިމީހާޔާ އޭނާގެ އާއިލާގެ ދަރިފަސްކޮޅުގަ އިސްލާމްދީން ނެތްކަން ފަޅާ އެރިތަނެއްނުފެނޭ އެދުވަހު އެހެންބުނި ވ ދީނީ ދިވެހި ދަރިން\nއޮގަސްޓް 27, 2019 03:08\nހުސައިން ރަޝީދެވެ. ސުންނަތަކީ ރަސޫލާ ޞ ގެ ބަސްފުޅު އެކަނިތޯއެވެ. އެކަލޭގެފާނުގެ ޢަމަލުފުޅުތަކަކީ ސުންނަތް ނޫންތޯއެވެ. އަމުރަކަށް ވަނީ ކުރަން ނުވަތަ ނުކުރަން ކަނޑައެޅިގެން ދުލުން ބުނުމުން ތޯއެވެ. އެކަލޭގެފާނު ދުވަަހަކުވެސް ކޮށްފައިނުވާ، ޙަޔާތްޕުޅުގައި ބަޔަކަށް އެކަމެއްގެ އަސަރު ފެނިފައިނުވާ، އެއްވެސް ގޮތަކުން އެކަމެއް ނުކުރުމަށް ބުރަ ވެފައިވާ، ހެޔޮ3ޤަރުނުގައި އެކަމަކުން މަނާ ވެގެންފައިވާ ކަމެއް "މަނާ" ވެގަތުމުގެ ތެރެއަށް ނުވަދެ ދެން ވަންނާނީ ފަހެ ކޯއްޗެއްގެ ތެރެއަށްތޯ!\nއޮގަސްޓް 27, 2019 09:54\nކީއްވެ ހަރާމްކަމެއްކޮށްފިޔޭ ނޫނީ ފާފައެއްކޮށްފިޔޭ ނުބުނެވިގެން ތިއުޅޭނީ ؟ ޢެއިންވެސް އެނގޭ ތިދައްކާ ވާހަކައިގަ ބުރަދަނެެއް ނެތްކަން ... ކުށެކޭ... !! ސަލަފްއޭ.. !!


Anhenakah hedhigen fihaaraeh falhaalai phone thakeh vagah negi firihenaku hayyaru kohffi\nއަންހެން ހެދުން އަޅައިގެން ފިރިހެނަކު ވައްކަން ކުރާ މަންޒަރު--\nއަންހެނަކަށް ހެދިގެން ފިހާރައެއް ފަޅާލައި ވައްކަން ކުރި ފިރިހެނަކު ހައްޔަރުކޮށްފި\nރޭ ދަންވަރު ކުޅުދުއްފުށީ، މޯބައިލް ފިހާރަ ފަޅާލައިގެން ގިނަ އަދަދެއްގެ މޯބައިލް ފޯނުތަކެއް ވަގަށް ނެގި މައްސަލާގައި މީހަކު ހައްޔަރުކޮށްފި އެވެ.\n"ގާޑިޔާ" ފިހާރަ ފަޅާލި މަންޒަރު ވަނީ އެތަނުގައި ހުރި ކެމެރާތަކަށް އަރާފަ އެވެ. ކެމެރާތަކުން ފެންނަ ގޮތުގައި ބުރުގާ އަޅައިގެން އަންހެން ހެދުން އަޅައިގެން އައި އެ މީހާ ވަނީ ފިހާރަ ބޭރުގައި ހުރެގެން ބިއްޔޫރިގަނޑެއް ތަޅާލައި އެތަނުން ގިނަ އަދަދެއްގެ މޯބައިލް ފޯނު ވަގަށް ނަގައި އަތުގައި އޮތް ހޭންޑް ބޭގަކަށް އަޅާ މަންޒަރު ފެނެ އެވެ.\nމި މައްސަލައާ ގުޅިގެން ފުލުހުން ބުނީ މި މައްސަލަ ފުލުހުންނަށް ހުށަހެޅީ މިއަދު 5:45 ހާއިރު ކަމަށާ ވައްކަމާ ގުޅިގެން ސީސީޓީވީ ފްޓޭޖް ބަލައިގެން ކުރި މަސައްކަތުން ވައްކަން ކުރިކަމަށް ތުހުމަތުކުރެވޭ މީހާ ދެނެގަނެވި، ކޯޓް އަމުރެއްގެ ދަށުން ހައްޔަރުކޮށްފައިވާ ކަމަށެވެ.\nމިމައްސަލާގައި ހައްޔަރުކޮށްފައިވަނީ 28 އަހަރުގެ ދިވެހި ފިރިހެނެއްކަމަށާ އަދި އޭނާ ވަގަށް ނަގާފައިވާ ފޯނުތައްވެސް ފުލުހުން ހޯދާފައިވާ ކަމަށެވެ. ފުލުހުން ބުނީ ވަގަށް ނެގި ފޯނުތަކުގެ ތެރެއިން އެއް ފޯނު ހޯދާފައިވަނީ ބިދޭސީއަކަށް ވިއްކާލާފައިވަނިކޮށް ކަމަށްވެސް ފުލުހުން ބުނެ އެވެ.


Katrina ves moonuge plastic surgery hedheetha?\nކެޓުރީނާ ވެސް މޫނުގެ ޕްލާސްޓިކް ސާޖަރީ ހެދީތަ؟\nކެޓުރީނާގެ މޫނަށް ބަދަލު އައިސްފައިވާ ކަމަށް ބައެއް މީހުން ގަބޫލުކުރޭ\nކެޓުރީނާ ކައިފްގެ ވާހަކަ މިހާރަކަށް އައިސް ވަރަށް ގިނައިން ދެކެވެމުން ދެއެވެ.\nއޭނާ ކައިވެނިކުރަން އުޅޭ ވާހަކަ އާއި އޭނާ އެންމެ ފަހުން ކުޅެފައިވާ "ސޫރިޔަވަންޝީ"ގެ ވާހަކަތަކެވެ. އަދި ކެޓުރީނާ ޕްލާސްޓިކް ސާޖަރީ އެއް ހަދައިފިޔޭ ކިޔައިގެން ވެސް ބަޔަކު ސޯޝަލް މީޑިއާގައި އޭނާއާ ދިމާކޮށްލައިގެން އެބަ އުޅެ އެވެ.\nމިއީ ކޮސްމޯޕޮލިޓަން މެގަޒިންގެ ބޭރުގަނޑާއި އެތެރޭގެ ސަފުހާތަކުގައި ޖަހާފައިވާ ކެޓުރީނާގެ ފޮޓޯތަކެއްގައި އޭނާގެ މޫނު ފެންނަން ހުރި ގޮތުން ދައްކަން ފެށުނު ވާހަކަ އެކެވެ.\nކޮސްމޯޕޮލިޓަން މެގަޒިންގެ ބޭރުގައި ޖަހާފައިވާ ކެޓުރީނާގެ ފޮޓޯ\nމި ފޮޓޯ ތަކުގައި ކެޓުރީނާ ފެންނަނީ ވަރަށް ރީތިކޮށް ނަމަވެސް ސޯޝަލް މީޑިއާގައި އޭނާއާ ދިމާކޮށްލައިގެން އުޅޭ މީހުން ބުނަނީ އޭނާގެ މޫނު ކުރިން ހުރި ގޮތާ ތަފާތު ކަމަށެވެ. އަދި މޫނަށް ކޮންމެވެސް ކަމެއް ކުރުމުން މޫނު ދުޅަވެފައި ހުރި ކަމަށެވެ.\n"ބޯޓޮކްސް ކުއީން"ގެ ނަމުން ބައެއް މީހުން ކެޓުރީނާ އަށް ޓްރޯލް ކުރަމުންދާއިރު އަނެއް ބަޔަކު ބުނަނީ ޕްލާސްޓިކް ސާޖަރީ ހަދައިގެން މޫނު ހަލާކު ކޮށްލާފައިވާ ކަމަށެވެ.\nކެޓުރީނާ، 38، އަށް މިކުރަމުންދާ މަލާމާތްތަކަށް އޭނާ މިހާތަނަށް އެއްވެސް ރައްދެއް ނުދެ އެވެ.\nބައެއް މީހުން ބުނީ ކެޓުރީނާ މިގޮތަށް މޫނަށް ބަދަލު ގެނައުމުގެ ފަހަތުގައި ވަނީ ވިކީ ކޯޝަލް ކަމަށެވެ. މިއީ ކައިވެންޏަށް ތައްޔާރުވުމުގެ ގޮތުންނާއި ވިކީއާ އެކު ހުންނައިރު ޒުވާންކަމަށް ދެއްކެން ވެގެން ކެޓުރީނާ ކުރި ކަމެއް ކަމަށެވެ. ކެޓުރީނާ އަށް ވުރެ ވިކީ ފަސް އަހަރު ހަގެވެ.\nއިންޑިއާ ކެޓްރީނާ ކައިފް\nއަވަހަށް ކައިވެނިކުރަން ކެޓުރީނާ ކެތްމަދުވެފައި\nއޮޑިޝަންތަކުން ފެއިލްވި ވިކީ ތަރިއަކަށް


ރައްޔިތުންގެ ސަލާމަތަށްޓަކައި ކުރާ މަސައްކަތުގައި އިދިކޮޅުގެ އެހީތެރިކަން ލިބޭނެ: އަދުރޭ – Dhen.mv\nރައްޔިތުންގެ ސަލާމަތަށްޓަކައި ކުރާ މަސައްކަތުގައި އިދިކޮޅުގެ އެހީތެރިކަން ލިބޭނެ: އަދުރޭ\nMarch 7, 2020 - 10:33 pm\nކޮރޯނާ ވައިރަހާ ގުޅިގެން ދިވެހި ރައްޔިތުންގެ ރައްކާތެރިކަމަށް ސަރުކާރުން ކުރާ މަސައްކަތުގައި އިދިކޮޅު ޕީޕީއެމް-ޕިއެންސީގެ އެހީތެރިކަން ލިބޭނެ ކަމަށް ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެއެވެ.\nއަދުރޭ މިހެން ވިދާޅުވީ ރާއްޖެއިން ފުރަތަމަ ފަހަރަށް ކޮރޯނާ ވައިރަހަށް ދެ މީހުން ޕޮޒިޓިވް މުވާއި ގުޅިގެން ކުރެއްވި ޓްވީޓެއްގައެވެ.\nހެލްތު މިނިސްޓަރު އަބްދުﷲ އަމީން ވިދާޅުވީ މި ބައްޔަށް ޕޮޒިޓިވް ވެފައިވަނީ ކުރެއްދޫ އައިލޭންޑް ރިސޯޓުގައި މަސައްކަތް ކުރަމުންދިޔަ ދެ މުވައްޒަފުން ކަމަށެވެ.\nއަދުރޭ ވިދާޅުވީ އިދިކޮޅުން އަބަދުވެސް އިސްކުރަނީ ދީނާއި ގައުމު ކަމަށާއި ރައްޔިތުންގެ ސަލާމަތަށް ކުރާ ކަންކަމުގައި އިދިކޮޅުގެ އެހީ ލިބޭނެ ކަމުގެ ޔަގީންކަން ދޭ ކަމަށެވެ.\n"ރައްޔިތުންގެ ސަލާމަތަށް ކުރާ މަސައްކަތުގައި މި ދެ ޕާޓީ(ޕީޕީއެން-ޕީއެންސީ) އެހީތެރިކަމާއި ބައިވެރިވުން ލިބޭނެ ކަމުގެ ފުރިހަމަ ޔަގީންކަން ލޮބުވެތި ދިވެހި ރައްޔިތުންނަށް އަރުވަން. ﷲ ކޮވިޑް-19 ގެ ނުރައްކަލުން އަޅަމެން ސަލާމަތް ކުރައްވާށި. އާމީން." އަދުރޭ ވިދާޅުވިއެވެ.\nވައިރަސް ފެނުމާ ގުޅިގެން ހެލްތު މިނިސްޓަރު އަމީން ވަނީ މި ހާލަތުގައި ރައްޔިތުން ޕެނިކް ނުވެ، ކެތްތެރިކަމާ އެކު މިކަމާ ކުރިމަތިލައި، އެންމެންނަށް ވެސް ލުއިފަސޭހަވާނެ ގޮތަށް އަމަލުތައް ބެހެއްޓުމަށް އިލްތިމާސްކުރައްވާފައެވެ.


Jumla 36 Resortehgai Vote Foshi Bahattan Ninmaifi\nކުރިއަށް އޮތް ރިޔާސީ އިންތިހާބުގައި އިތުރު 29 ރިސޯޓެއްގައި ވޯޓު ފޮށި ބަހައްޓަން އިލެކްޝަންސް ކޮމިޝަނުން ނިންމުމާއިއެކު ވޯޓު ފޮށި ބަހައްޓަން ނިންމާފައިވާ ރިސޯޓުތަކުގެ އަދަދު 36 އަށް އިތުރުވެއްޖެ އެވެ.\nކުރިން ނިންމާފައި އޮތީ ހަމަ އެކަނި ހަތް ރިސޯޓެއްގައި ވޯޓުފޮށި ބެހެއްޓުމަށެވެ. އެއީ 150 ދިވެހިން ހަމަވާ ރިސޯޓުތަކެވެ.\nނަމަވެސް ޝަކުވާތަކާއި ގުޅިގެން ފަހުން އެ އަދަދު މުރާޖައާކޮށް 100 ދިވެހިން ހަމަވާ ކޮންމެ ރިސޯޓެއްގައި ވޯޓުފޮށި ބެހެއްޓުމަށް އިލެކްޝަންސް ކޮމިޝަނުން ނިންމާފައި ވެ އެވެ.\nމިހާރު ވޯޓުފޮށި ބެހެއްޓުމަށް ނިންމާފައިވާ ރިސޯޓުތަކަކީ\nކ. ވަން އެންޑް އޮންލީ ރީތިރަށް\nހއ. ޖޭއޭ މަނަފަރު\nކ. ކުރުނބާ މޯލްޑިވްސް\nއދ. ލަކްސް ސައުތު އަރިއެޓޯލް\nކ. ޝެރެޓަން މޯލްޑިވްސް ފުލްމޫން ރިސޯޓު އެންޑް ސްޕ\nކ. ހޮލިޑޭ އިން ރިސޯޓު ކަނޑޫމާ މޯލްޑިވްސް\nކ. ހުވަފެންފުށި ރިސޯޓު އެންޑް ސްޕާ\nކ އަދާރަން ސިލެކްޓް ހުދުރަންފުށި\nބ. އަނަންތަރާ ކިހާވަށް ވިލާސް\nބ. ވައްކަރު މޯލްޑިވްސް\nކ. ވެލައްސަރު މޯލްޑިވްސް\nބ. އަމިއްލަފުށި އެންޑް ކޯސްޓްލައިން ރެސިޑެންސް\nކ. ކޮކޯ ބޮޑު ހިތި\nރ. ކުޑަފުށި ރިސޯޓު އެންޑް ސްޕާ\nޅ. އެޓްމޮސްފިއަރ ކަނިފުށި މޯލެޑިވްސް\nކ. ބަރޮސް މޯލްޑިވްސް\nޗެވަލް ބްލޭންކް ރަންދެލި\nކ. ކްލަބް މެޑް ކަނިފިނޮޅު\nޅ. ކޮކޫން މޯލްޑިވްސް\nއއ. ކޮންސްޓަންސް ހަލަވެލި ރިސޯޓު\nގދ. އަމާރި ހަވޮއްޑާ މޯލްޑިވްސް\nކ. ގްރޭންޑް ޕާކް ކޮދިއްޕަރު މޯލްޑިވްސް\nއދ. ހޮލިޑޭ އައިލެންޑް ރިސޯޓް އެންޑް ސްޕާ\nބ. މިލައިދޫ އައިލެންޑް މޯލްޑިވްސް\nކ. އޯޒެން ބައި އެޓްމޮސްފިއަރ އެޓް މާދޫ\nބ. ރޯޔަލް އައިލެންޑް ރިސޯޓް އެންޑް ސްޕާ\nދ. ނިޔަމަ މޯލްޑިވްސް\nއއ. ކުރަމަތި އައިލެންޑް ރިސޯޓް\nއދ. ކޮންރަޑް މޯލްޑިވްސް ރަންގަލި އައިލެންޑް ރިސޯޓް\nއދ. ސަން އައިލެންޑް ރިސޯޓު އެންޑް ސްޕާ\nކ. ބަނޑޮސް މޯލްޑިވްސް\nކ. ޕެރެޑައިސް އައިލެންޑް ރިސޯޓު އެންޑް ސްޕާ\nޅ. ކުރެއްދޫ އައިލެންޑް ރިސޯޓް\nނ. ދަ ސަން ޝިޔާމް އިރުފުށި މޯލްޑިވްސް ރިސޯޓް\nމި ބަދަލާއެކު އިލެކްޝަނުން ބުނެފައިވަނީ ރިޔާސީ އިންތިޚާބު 2018ގައި ވޯޓުފޮށި ބެހެއްޓުމަށް ހަމަޖައްސާފައިވާ ރިސޯޓުތަކުގެ ތެރެއިން އެ ރިސޯޓްތަކުގައި ވޯޓުފޮށި ބަހައްޓާނީ ރަށްވެހިވެފައިވާ ތަންނޫން އެހެން ތަނެއްގައި ވޯޓުލުމަށް ރީ-ރަޖިސްޓަރީ ކުރުމަށް އިލެކްޝަންސް ކޮމިޝަނުން ހުޅުވާލާ މުއްދަތުގެ ތެރޭގައި އެއިން ރިސޯޓެއްގައި ވޯޓުލުމަށް މަދުވެގެން 100 (ސަތޭކަ) މީހުން ރަޖިސްޓަރީވެފައިވާ ނަމަ ކަމަށެވެ.\n“އެހެންކަމުން ނަންބަރު A)CA-2018/151) އަދި A)CA-2018/160) އިޢުލާންގައިވާ ރިސޯޓުތަކާއި މި އިޢުލާންގައިވާ ރިސޯޓުތަކުގެ ތެރެއިން ރިސޯޓެއްގައި 100 (ސަތޭކަ) މީހުންނަށްވުރެ މަދު ޢަދަދަކަށް ވޯޓުލުމަށް ރަޖިސްޓަރީ ކޮށްފައިވާނަމަ، އެ ރިސޯޓެއްގައި ބެހެއްޓުމަށް ހަމަޖައްސާފައިވާ ވޯޓުފޮށި ނުބެހެއްޓޭނެ ކަންވެސް އަންގަމެވެ. އަދި އެ ފޮށްޓަށް ވޯޓުލުމަށް ރަޖިސްޓަރީކުރި މީހުންގެ ރަޖިސްޓަރީ ބާޠިލްކޮށް އެ މީހުން ރަށްވެހިވެފައިވާ ރަށުގައި ވޯޓުލެވޭ ގޮތަށް ރަޖިސްޓަރީ ބަދަލުކުރެވޭނެ ކަންވެސް އެންގީމެވެ. އަދި އެފޮށްޓަށް ވޯޓުލުމަށް ރަޖިސްޓަރީކުރި މީހުންނަށް ފަސޭހައިން ވޯޓުލުމަށް، އެހެން ފޮށްޓަކަށް ރީ-ރަޖިސްޓަރީ ކުރުމަށް3ދުވަހުގެ މުއްދަތެއް ދެވޭނެކަންވެސް އެންގީމެވެ.” އިލެކްޝަނުން ބުނެފައި ވެ އެވެ.


މަންމަގެ ކަޓު ޚިޔާލު | arippe's blog\nމަންމަގެ ކަޓު ޚިޔާލު\nތިރީގައެވާ ލިޔުމަކީ ފަންވަތް ވެބްސައިޓުން ނަގާފައިވާ ލިޔުމެކެވެ. މި ލިޔުމަކީ ހަމަ ކޮންމެ ޒުވާނަކުވެސް ކިޔައިލުން ރަނގަޅު ލިޔުމަކަިށްވާތީ މިތަނުގައި މިލިޔުން އަޅުގަނޑު ހިމަނާލީއެވެ.\nލިޔުނީ: ބިންމާ އިބްރާހީމް ވަޙީދު\n“ދަރިފުޅު މެންދުރު ނަމާދު ކޮށްފިން؟” މަންމަ އެހި އެވެ. “އިރުކޮޅަކުން އަސުރަށް ގޮވާނެ..”\n“ކުރާނަމޭ!” ރުންކުރު ރާގަކަށް އަހަރެން ބުނީމެވެ. “އަދި ކިރިޔާ މި އައިސް ވަނީނު މަންމާ!”\n“ގެއްލުނު ރޯދަތައް ހިފައިފިން؟ މިހާރު އަނެއް ރަމަޟާން މަސް މިއޮއް އައިސް ޖެހުނިއްޔޭ!” މަންމަ އެހި އެވެ. “ކުރީ ފަހަރުގެ ރޯދަތައް ވެސް އަދި ހިފައިނުނިމޭ.. ދަރިފުޅަށް އެނގޭތަ އެއީ ކިހާ ބޮޑު…”\n“ހިފާނަމޭ!” އަހަރެން ބުނީމެވެ. “އަދި އެބައޮތެއްނު ވަން މަންތު!”\nމަންމަގެ އިތުރު ސުވާލެއް ކުރިމަތިވުމުގެ ކުރިން އަހަރެން، އަހަރެންގެ ކޮޓަރި އަށް ވަދެފައި ދޮރު ލެއްޕީމެވެ. އެހެންނޫނީ ދެން ސަލާމަތެއް ނުވާނެ އެވެ. ހީވާނީ ކޯޓަކަށް އާދެވިގެން އުޅޭހެންނެވެ. އަހަރެންގެ އުމުރުން އަށާރަ އަހަރުވެއްޖެ އެވެ. އަހަންނަކީ ކުޑަކުއްޖެއް ނޫނެވެ. މަންމަ އުޅެނީ މަންމަގެ ކޮންޓްރޯލުގެ ދަށުގައި އަހަރެން ބަހައްޓަންވެގެންނެވެ. ދެން އެހެނެއް ނުވާނެ އެވެ. އުޅެންވާ ގޮތް އަހަންނަށް ވެސް އެނގެ އެވެ. ތަޖުރިބާ ލިބިފައިހުއްޓޭ ބުންޏަސް، އެއީ މަންމަމެންގެ އުމުރުގެ މުސްކުޅި ތަޖުރިބާ އެވެ. ކަޓު ޚިޔާލެވެ. ތިރީސް އަހަރުވީ ރާއްޖޭގެ ވެރިކަން ބަދަލުވިއިރު ވެސް މަންމަމެންގެ ވިސްނުން ބަދަލެއްނުވެ އެވެ.\nފެންވަރައިގެން ކޮޓަރިން ނުނިކުމެވެނީސް އިރުފާނު ގުޅަންފެށި އެވެ. “ޑިނަރ” އަށް ދާން ބުނެފައި އޮތީމަ، އަހަރެން ފެންވަރަން ވަނީ، ނުކުމެފައި ގުޅާނެ ވާހަކަ ބުނެފަ އެވެ. އެ ވަރު ވެސް އިރުފާނަށް ލަސްވީ އެވެ. އޭނަ އަކީ، އެހާ ހިފިނުހުންނަ މީހެކެވެ.\n“ސާބަހޭ! ހިތްވަރުކޮށްލާފަ ބަހައްޓާ!” އަހަރެން ބުނީމެވެ.\n“އޭ އަވަސްކުރޭ! މި ރޭ ވަރަށް ފުލްކޮށް ހުރިހާ ތަނެއް ވެސް އުޅޭނީ..” އިރުފާނު ބުންޏެވެ.\nހެދުން ލާން ބަލައިލިއިރު، އަހަރެން އެންމެ ބޭނުން ޕާރޕަލް ހެދުން އޮތީ އިސްތިރިނުކޮށެވެ. ދުވަހަކު ވެސް މަންމަ އަށް ނުކުރެވި ހުންނަ ކަންތައްތަކެއް މަންމައަކަށް ނުފެންނާނެ އެވެ.\n“މި ހެދުން އިސްތިރިކޮށްލަދީފާނަން މަންމާ؟” އަހަރެން ކުޑަކޮށް ދޮރު ހުޅުވާލާފައި، ހެދުން އެއްލަމުން އެހީމެވެ.\nމަންމަ ހެދުން ނަގައިގެން ގޮސް އިސްތިރިކުރަންފެށި އެވެ. ދެން އަހަރެން ވީ ދެ އަތް އުރާލައިގެން ހުންނާށެވެ. އިރުފާނު އިންނާނީ އަހަރެންގެ އިންތިޒާރުގަ އެވެ. އަޅެ ކުރާނެ ކަމެއް ނެތި ގޭތެރޭގައި، އަހަރެންނަށް ފާރަލަމުން ހިނގުމަށް ވުރެ، ހުރިހާ ހެދުންތައް ވެސް އިސްތިރިކޮށްލާފައި ހުންނަ ނަމަ ކިހާ ރަނގަޅުވީސް ހެއްޔެވެ؟ އެނދު ވެސް އޮތީ އަހަރެން ހޭލިގޮތަށެވެ. އެންމެފަހުން ތަންމަތިއަޅަން ވެސް ޖެހޭނީ އަހަންނަށެވެ. އެ ވަރު ކަމެއް ވެސް މަންމަ އަށް ކުރެވޭ ކަމަކަށް ނުވެއެވެ. ދޮންނަ އެއްޗިހި އަޅާ، އަހަރެންގެ ބާސްކެޓު ފުރިގެން ގޮސް ބައެއް އެއްޗިހި ބޭރުގައި ވެސް ހުއްޓެވެ. ކޮޓަރި އެންމެ ފަހުން ކުނިކެހި ދުވަހެއް ނޭނގެ އެވެ. ދޮރު ފޮތިތައް ހުރީ ދާވެފަ އެވެ. ހައްތަހާ ވެސް މަންމަ ކުރަންޖެހޭ ކަންތައްތަކެވެ.\n“ދަނީ؟” ހެދުން ލައިގެން ނުކުތުމުން މަންމަ އެހި އެވެ. “ކައިގެން ދާންވީނު؟”\n“އަހަރެން މި ދަނީ ކާން..” އަހަރެން ބުނީމެވެ.\n“އިޝާ ނަމާދު ކުރިން؟” މަންމަ އެހި އެވެ.\n“ދެން މަންމާ!” އަހަރެން ބުނީމެވެ. “އަބަދު އަހަރެންގެ ފޯލްޓް ހޯދަން ނޫޅެބަލަ! އަންނާނަން އިލެވަން ތާރޓީގެ ކުރިން..”\nކައިނިމިގެން އަހަރުމެން ދިޔައީ ސައިކަލު ދުއްވާލާށެވެ. ދެން ދިޔައީ ދުފާލަންވެގެން ގާޑިޔާ ކައިރިއަށެވެ. އެ ތަނުގައި ހުއްޓައި ބައްޕަ ގުޅި އެވެ. އަހަރެން ހުރި ތަނަކާއި އަންނަ ގަޑި އެހި އެވެ. މަންމަ ގާތުގައި ހުރިހާ އެއްޗެއް ބުނެފައިއައީމަ ވެސް، އަލުން ބައްޕަ ގުޅަނީ ކީއްކުރަން ހެއްޔެވެ؟ އަހަންނަށް އިތުބާރު ކުރަމޭ ބުންޏަސް ނުކުރެވެނީބާ އެވެ؟ ނޫނީ ބައްޕަ ވެސް އަހަރެން ކޮންޓްރޯލްކުރަން މަސައްކަތްކުރަނީބާ އެވެ؟\n“މަންމަ ގާތުގަ ބުނިން އިލެވަން ތާރޓީގަ އަންނާނަމޭ..” އަހަރެން ބުނީމެވެ.\n“މަންމަމެން ހާދަ ވަރެއް ހުރެއޭދޯ އަހަންނާ އެއްކޮށް ބޭރަށް ނުކުތީމަ.. އަހަންނަށް ޓްރަސްޓް ނުކުރެވެނީތަ؟” އިރުފާނު އެހި އެވެ.\n“ނޫނޭ! އަހަންނަށް ޓްރަސްޓް ނުކުރެވިގެން އެ އުޅެނީ..” އަހަރެން ބުނީމެވެ.\n“ކުރީ ރޭ ދައްތައާ އެކީ އައިސްގެން އުޅުނުއިރު، އެއް ފަހަރު ވެސް މަންމައެއް ނުގުޅާ..” އިރުފާނު ބުންޏެވެ. “އާނ ދެން އަހަރެން މީ ތި ގޭ މީހުންނަށް މާ ކަޑަ މީހެއްވިއްޔަދޯ؟”\nއެ ހިސާބުން އެ ރޭގެ ދުވަސް ދިޔައީ އެވެ. ނުލާހިކު ހިތްގައިމުކޮށް ހުރިހާ ކަމެއް ގޮސްގޮސް އޮވެފައި، ބައްޕަ ގުޅި ކޯލެއްގެ ސަބަބުން ހުރިހާ ކަމެއް ފަނިވީ އެވެ. އަޅެ އެއް ފަހަރު ވެސް އަހަންނާ ދޭތެރޭގަ މަންމަމެން ވިސްނާލާ ނަމަ، މިހިނެއް ނުވާނެ އެވެ. އިރުފާނާ އިންނަން އަހަރެން ބޭނުންވަނީ އެހެންވެ އެވެ. އޭރުން އަހަރެން ބުނާ ބަހުގަ ކިހާ ހިފާއްޓާކަން އިރުފާނަށް އެނގޭނެ އެވެ. އަހަރެން ކިހާ ލޯބިވާކަން އިރުފާނަށް ޔަގީންވާނެ އެވެ. ކޮންމެ ރެއަކު ވެސް އަހަރުމެން ވަކިވަނީ ހިތްފުރިގެނެއް ނޫނެވެ. އަހަރުމެން ދެ މީހުން ކިހާ ގުޅޭ ހެއްޔެވެ؟ ކައިވެންޏަށް ފަހުގައި، ރެސްޓޯރަންޓުން ކާލައިގެން، އުމުރަށް އިރުފާނާ އެކުގައި އުޅެވޭނެ އެވެ. އެއީ ކިހާ ހިތްގައިމު ދުވަސްތަކެއް ހެއްޔެވެ؟\nއިރުފާނާ އިންނަން ބުނުމުން، ހިނދުކޮޅަކަށް ބައްޕަގެ ދުލުން ބަސް ހުސްވި އެވެ. މަންމަ އިސްޖަހާލި އެވެ. އަހަރެން ކުޑަ ވާހަކަ އާއި، ގޭތެރޭގެ މަސައްކަތް ކުރަން ނޭނގޭ ވާހަކަ އާއި، ފޫހިވާނެ ވާހަކަ އާއި، އިރުފާނަށް ލިބޭ މަދު ލާރިކޮޅުގެ ވާހަކަދައްކައިގެން، އަހަރެންގެ ޚިޔާލު ބަދަލުކުރަން ބައްޕަ ވަރަށް މަސައްކަތްކުރި އެވެ. އަހަރެން ހުރީ އެ ކަމަށް ވިސްނައިގެންނެވެ. އުމުރުން އަށާރަވީމައި، އަހަރެންގެ ނިންމުންތައް އަމިއްލަ އަށް ނިންމުމުގެ ޙައްޤު އަހަންނަށް ލިބެ އެވެ. ގޭތެރޭގެ މަސައްކަތް އަހަރެން ކުރާކަށް ނުޖެހޭނެ އެވެ. އަހަރުމެން ގެއަކު ކައްކާކަށް ނުޖެހޭނެ އެވެ. ކާނީ ރެސްޓޯރަންޓުންނެވެ. އެހެންނޫނީ ބާރގަރ އެއްޗެއް ކާލައިގެން އަހަރެން އުޅެފާނަމެވެ. ދޭތެރެއަކުން އެއްޗެތި ދޮވެލުމާއި، ކޮޓަރި ކުނިކަހާލުން އެއީ ކާކަށް ނުކުރެވޭނެ ކަމެއް ހެއްޔެވެ؟ އިރުފާނު ވެސް ބައެއް ފަހަރު އެ ކަހަލަ ކަންތައް ކޮށްދޭނެ އެވެ. ދެން އޮތީ ލާރީގެ ވާހަކަ އެވެ. ލޯތްބަކީ ލާރި އަށް ގަނެވޭ އެއްޗެއް ނޫނެވެ. ލާރީގެ ކުރިމަތީގައި ލޯބި ސަޖިދައެއް ނުޖަހާނެ އެވެ. މަންމަމެން ޒަމާނުގައި އެކަން އެހެން އޮތަސް، ލޯބި ލިބުމުން ފައިސާ ބޭނުމެއް ނުވާނެ އެވެ. އިރުފާނު ނުލާހިކު “ކެއާރ” ކުރާނެ އެވެ. އަހަރެން ހަމައެކަނި ބޭނުންވަނީ، ގޭގެ ހަތަރު ފާރުން ބޭރަށް ނުކުންނާށެވެ. ގެ އަށް ވަންނައިރަށް އަހަރެންގެ ނޭވާ ހާސްވެ އެވެ. ކިތަންމެ ރީތިކޮށް ގެ ހަދާފައި ހުއްޓަސް، އެ ގެއަކު ލޯތްބެއް ނެތެވެ. އޭގެ ސަބަބުން، އަހަރެންގެ ހިތަކަށް އެއްވެސް ހަމަޖެހުމެއް ނުލިބެ އެވެ.\nގޭގެ އެންމެން، ތުންފިއްތައިގެން ތިބެ އަހަރެންގެ ކައިވެންޏަށް ތައްޔާރުވާން ފެށި އެވެ. އަހަރެން ހުރިހާ ކަމެއް ކުރީ “ވެޑިން ޕްލޭން” ފޮތެއް ބަލައިގެންނެވެ. ޕާރޓީ ބޭއްވީ ވިލިނގިލީގެ އަތިރިމަތީގަ އެވެ. ވައްބުރު ފުރިހަމަ ހަނދާއި، ހަނދުވަރުގެ ރީތި އަލިން އަތިރިމަތި އޮތީ ދިއްލިފަ އެވެ. ލައިވް މިޔުޒިކާއި، ރާޅުގެ ހިތްގައިމު އަޑުން، މާހައުލަށް އިތުރު ދިރުމެއް ގެނެސްދިނެވެ. އެ ރެ އަކީ، ދުވަހަކު ވެސް ނުވާހާ ބޮޑު އުފަލަކާއި ހިތްހަމަޖެހުމެއް އަހަންނަށް ލިބުނު ރެއެކެވެ. އަހަރެންގެ ހުވަފެން ޙަޤީޤަތަކަށްވީ އެވެ. އަހަރެންގެ އެކަނިވެރިކަމާއި ހިތާމަތަކަށް ނިމުމެއް އައީ އެވެ.\nމިއަދަކީ، ކައިވެންޏަށް ތިން ހަފުތާ ފުރުނު ދުވަހެވެ. އެ ދުވަހު އަހަރެންގެ ހިތަށްއެރި ހުރިހާ ކަމެއް، މިއަދު މި ވަނީ މުޅިން ބަދަލުވެފަ އެވެ. އެކަނިވެރިކަމަކީ ކޮބައިކަން އެނގެނީ މި އަދު އެވެ. އިރުފާނުގެ ގެ ބޮޑެވެ. ޢާއިލާގެ މީހުން ވެސް ވަރަށް ގިނަ އެވެ. މެދު ފަންތީގެ ގެއެއް ނަމަވެސް، އަހަރުމެން އުޅެން ހެދި ފްލެޓް ވަރަށް ރީއްޗެވެ. އެކަމަކު، އަހަންނާ އެކީގައި ވަގުތު ހޭދަކުރާކަށް އިރުފާނަކަށް ފުރުޞަތެއްނުވެ އެވެ. ކުރިން އަހަރުމެން އުޅެނީ، އެކުގައި ހޭދަކުރަން ލިބޭ ވަގުތުކޮޅު ކުޑަވެގެންނެވެ. ދައްކާނެ ވާހަކަ ގިނަވެގެންނެވެ. މައިންބަފައިންގެ އުނދަގުލާހެދި ނޭވާ ނުލެވިގެންނެވެ. ވަގުތު ހިތަކަށް ލިބުމުން މިވީ ކިހިނެއް ހެއްޔެވެ؟\nކުރާނެ ކަމެއް ނެތިގެން އެނދުމަތީގައި ފުރޮޅިފުރޮޅި އޮއްވާ އަހަންނަށް ނިދެ އެވެ. ކައިވެނިކުރުމުން ރެސްޓޯރަންޓަށް ދިޔުން ހުއްޓިއްޖެ އެވެ. ބަދިގެ އަށް ވަންނަން ޖެހިއްޖެ އެވެ. އަހަރެންނަށް ވައްކޮށް ރޮއްޓެއް ވެސް ދަމާކަށް ނޭނގެ އެވެ. ބަތް އެއީ ކިހިނެއް ކައްކާ އެއްޗެއް ހެއްޔެވެ؟ އެއް ގަމީހުގެ ކުލަ އަނެއް ގަމީހުގައި ނުޖެހޭ ގޮތަށް އެއްޗެތި ދޮންނަނީ ކިހިނެއް ހެއްޔެވެ؟ އަހަރެން ބޭނުންކުރަން ގަންނަންޖެހެނީ ހާދަހާ އަގުބޮޑު އެއްޗިއްސެވެ. ބަލިވުމުން ހާދަހާ ގިނަ ލާރިއެއް ޚަރަދުވެ އެވެ. އަހަރެންގެ ޑްރެސިންގެ ޓޭބަލް މަތީގައި، ހުސްނުވެ ހުންނަ ސެންޓަކީ، އޭގެ ފުޅިއެއް ނުވަ ސަތޭކަ ރުފިޔާ އަށް ދޭ އެއްޗެއް ހެއްޔެވެ؟\nމައިންބަފައިން އަހަންނަށް ކުރި ޚަރަދާއި، ގެންގުޅުނު ފެންވަރު އެނގެނީ، އެކަނި އުޅެންޖެހުނީމަ އެވެ. އެ މީހުން ދިނީ ލޯބިކަމާއި، ދަންވުމުން އުޅޭތަން ބަލާލަން އެ ކުރާ ކޯލަކީ، ލޯބިވާކަމުގެ ކިހާބޮޑު ހެއްކެއްކަން ވިސްނެނީ ވެސް ފަހުންނެވެ. އެކަނި އޮވެގެން ވިސްނާލުމުން އެނގޭ އެއްޗަކީ، ކޮންމެ ކަމެއް ވެސް އެ މީހުން ކުރީ އަހަންނަށް ރަނގަޅަކަށްކަމެވެ. އެއް ވެސް ޝަކުވާއެއް ނެތި އެވެ. އަހަންނަށް ހުރިހާ ކަމެއް ވިސްނުނީ ގޯސްކޮށެވެ. ފައިސާ އަކީ، ލޯބި ދެމިހުރުމަށް ވަރަށް މުހިންމު އެއްޗެކެވެ. ގޭގަ ނޫޅެންވެގެން ގެއިން ނުކުތުން އެއީ މޮޅުތަކެއް ވާކަމެއް ނޫނެވެ. އުމުރުގެ ކުރީކޮޅު ކައިވެނި ކުރުމަކީ އެންމެ ރަނގަޅު ގޮތެއް ނޫނެވެ.\nޒުވާން އުމުރުގައި، ފިލްމްތަކުން ދައްކާ ދަޅަތަކަށް ނުހެއްލޭށެވެ. އޭން އެ ދައްކަނީ، މީހެއްގެ އުމުރުގެ އެންމެ ނުވަދިހަ މިނެޓެވެ. ކޮންމެ ދުވަހެއްގައި ސައުވީސް ގަޑިއިރު އޮވެއެވެ. އެއީ އެއް ހާސް ހަތަރު ސަތޭކަ ސާޅީސް މިނެއްޓެވެ. ވާހަކަ ފޮތްތަކުގައި އެ ހުންނަނީ ފްލޯކެވެ. އަހަރެންގެ ދިރިއުޅުން މި އެޅީ ނުބައި ގޯޅިއެކެވެ. ވަގުތު ފާއިތުނުވަނީސް ވިސްނާށެވެ. މަންމަގެ ޚިޔާލު ރަނގަޅެވެ. އަހަރެންގެ ވިސްނުން ކަޓ ީއެވެ. އަހަރެން މި އަދު ބުނަން ބޭނުންވަނީ، މައިންބަފައިންގެ ލޯތްބަށް ޝައްކު ނުކުރާށެވެ.\nމިލިޔުމަކީ ފަންވަތް ވެބްސައިޓަށް ބިންމާ އިބްރާހިމް ވަހީދު ލިޔުއްވާފައިވާ ލިޔުމެކެވެ. މި ލިޔުމަކީ ހަމަ ކޮންމެ ޒުވާނަކުވެސް ކިޔައިލުން ރަނގަޅު ލިޔުމަކަށްވާތީ މިތަނުގައި މިލިޔުން އަޅުގަނޑު ހިމަނާލީއެވެ.\n« Academic Calendar 2010\n!ކޮމެންޓް ކުރައްވާ »


Bridge ah fulhaauraa maguthakugai park nukuran angaifi | Mihaaru\nބްރިޖަށް ދަތުރުކުރަން ހަދާ ބޮޑުތަކުރުފާނު މަގުގައި ކާރެއް ޕާކުކޮށްފައި. އެ މަގު ހަދާ ސަރަހައްދުގައި ވެހިކަލް ޕާކު ނުކުރަން ވަނީ އަންގާފައި.\nބްރިޖަށް ފުޅާކުރާ މަގުތަކުގައި ޕާކުނުކުރަން އަންގައިފި\n15 އެޕްރީލް 2018 - 09:28 23 comments\nބްރިޖަށް ދަތުރުކުރަން ފަސޭހަ ކުރުމުގެ ގޮތުން ފުޅާ ކުރަން ފަށާފައިވާ މަގުތަކުގައި ޕާކު ނުކުރަން ހައުސިން މިނިސްޓްރީން އަންގައިފި އެވެ.\nއެ މިނިސްޓްރީން ނެރުުނު އިއުލާނެއްގައި ބުނެފައި ވަނީ މާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނުގެ މަގު ރަނގަޅު ފެންވަރަކަށް ހަދާތީ، މޭރީ ބްރައުން އިން ފެށިގެން ހުޅުމާލޭ ފެރީ ޓާމިނަލާ ހަމައަށް ޕާކު ކުރުމަކީ މަނާ ކަމެއް ކަމަށެވެ.\nމާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނުގެ މަގު ހަތަރު ލޭން ހިމެނޭ ގޮތަށް 16 މީޓަރަށް ފުޅާކުރަން ވަނީ ނިންމައިފަ އެވެ. އެ މަގު ފުޅާ ކުރަމުން އަންނަނީ، ބްރިޖަށް ދަތުރުކުރާ އުޅަނދުތައް ތޮއްޖެހުނަ ނުދިނުމަށް ކަމަށް ވެސް ހައުސިން މިނިސްޓްރީން ބުންޏެވެ.\nއޭގެ އިތުރުން ބްރިޖާ ގުޅޭ މަގުތަކަކީ ހެންވޭރު ޕާކް ވަށައިގެންވާ ސަރަހައްދެވެ. ސެނަހިޔާ ހުންނަ މޫންލައިޓް ހިނގުމުން ފެށިގެން ހިތިގަސް މަގު (ހެންވޭރު ޕާކްގެ ހުޅަނގު އުތުރު ކަނުން ރާޅުގަނޑު ސަރަހައްދަށް ނުކުންނަ މަގު) ވެސް ހިމެނެ އެވެ. މާލޭގެ އިރުމަތީ ފަރާތާއި ދެކުނު ފަރާތުން ބޮޑުތަކުރުފާނުގެ މަގު ފުޅާ ކުރުމުގެ މަސައްކަތް މިހާރު ވަނީ ފަށައިފަ އެވެ.\nBridge aa gulhey maguthah fulhaakuranee traffic thohjehuna nudhinumah: Muizzu\nބްރިޖަށް ދަތުރުކުރާ މައި މަގުތައް ފުޅާ ކުރާ އިރު މަގުގެ ކޮންމެ ފަރާތެއްގައި ދެ މީޓަރުގެ ޕޭވްމަންޓެއް ހަދަން ވަނީ ނިންމައިފަ އެވެ. އަދި މަގުގެ އަރިމަތީގައި މަގަށް ހިޔާވާ ގޮތަށް ގަސް އިންދާނެ ކަމަށް ހައުސިން މިނިސްޓްރީން ބުންޏެވެ.\nއިތުރު ލިޔުންތައް މާލެ މަގު ހެދުން ހައުސިން މިނިސްޓްރީ ބޮޑުތަކުރުފާނުމަގު


އަލިފުށީ ފަޅުގައި ރިސޯޓެއް ހަދަން އަންނަ މަހުތެރޭ ހުޅުވާލާނެ: މައުސޫމް | Sandhaanu\nއަލިފުށީ ފަޅުގައި ރިސޯޓެއް ހަދަން އަންނަ މަހުތެރޭ ހުޅުވާލާނެ: މައުސޫމް\nރ. އަލިފުށީ ފަޅު ހިއްކައިގެން ރިސޯޓު ހަދާނެ ބަޔަކު ހޯދަން އަންނަ މަހުގެ ތެރޭގައި ބީލަމަށް ހުޅުވާލާނެ ކަމަށް ޓޫރިޒަމް މިނިސްޓަރު އަބްދުއްލާ މައުސޫމް ވިދާޅުވެއްޖެއެވެ.\nއަލިފުށި ފަޅު ހިއްކައިގެން އެޅުމަށް ހަމަޖެހިފައިވާ ޓޫރިސްޓު ރިޒޯޓުގެ މަސައްކަތް ފެށޭނެ ތާރީހެއް ހޯދުމަށް\nއިނގުރައިދޫ ދާއިރާގެ މެންބަރު ހަސަން އަހުމަދު ވަނީ ލިޔުމުން ޖަވާބު ހޯއްދަވަން ސުވާލުކުރައްވާފައެވެ. އެއާ ގުޅިގެން މިނިސްޓަރު ލިޔުމުން ފޮނުއްވި ޖަވާބު މަޖިލީހުގެ މިއަދުގެ ޖަލްސާގައި އަމީންއާންމު ފާތިމަތު ނިއުޝާ ވަނީ އިއްވާފަ އެވެ.\nމި ސުވާލުގެ ޖަވާބު ގައި މިނިސްޓަރު ވިދާޅުވީ އަލިފުށީ ފަޅުގައި ހިއްކާ 10 ހެކްޓަރުގެ ބިމާއި އެރަށާ އެއްފަޅެއްގައި އޮންނަ އެއްތިގިލީގައި ތަރައްގީކުރުމަށް ނިންމާފައިވާ ޓޫރިސްޓު ރިސޯޓުގެ މަސައްކަތް ކޮށްދޭނެ ބަޔަކު ހޯދަން އަންނަ އޮކްޓޯބަރު މަހުގެ 21 ވަނަ ދުވަހު ހުޅުވާލެވޭ ބީލަމުގައި އިއުލާނު ކުރެވިގެންދާނެ ކަމަށެވެ.\nއެ ރަށުގައި ރިސޯޓު އަޅައިދެއްވާނެ ކަމަށް ކުރީގެ ރައީސް އަބްދުއްލާ ޔާމީން އަބްދުލް ގައްޔޫމް ވަނީ 2018 ވަނަ އަހަރު އޮގަސްޓު މަހުގެ ތެރޭގައި އަލިފުއްޓަށް ކުރެއްވި ދަތުރުފުޅުގައި ވިދާޅުވެފައެވެ. އަދި އޭގެ ފަހުން އެރަށު ފަޅުގައި ރިސޯޓެއް ހެދުމުގެ މަޝްރޫއު 2019 ވަނައަހަރުގެ ޑިސެމްބަރު އިއުލާންކުރިއެވެ. ޓޫރިޒަމް މިނިސްޓްރީން އޭރު ބުނީ މިދިޔަ އަހަރުގެ ފުރަތަމަ ހަމަސް ދުވަހުގެ ތެރޭގައި ބިޑް މަރުހަލާ ނިންމާ މަސައްކަތް ފެށޭވަރު ވާނެ ކަމަށް ބެލެވޭ ކަމަށެވެ. ނަމަވެސް އެ މަޝްރޫއުގެ އެއްވެސް މަސައްކަތެއް ފަށާފައި ނުވެއެވެ.\nއަލިފުށީ ފަޅުގައި ރިސޯޓު އަޅަން އަންނަ މަހު ހުޅުވާލާނެ ކަމަށް މިނިސްޓަރު ވިދާޅުވެފައިވާއިރު އެރަށުގައި އެއާޕޯޓެއް އެޅުމަށް މިމަހުގެ އެއްވަނަ ދުވަހު ވަނީ އެމްޓީސީސީއާ ހަވާލުކޮށްފައެވެ.


އިފްކުގެ ޙާދިޘާ6– DhiSalafiyyah\nއިފްކުގެ ޙާދިޘާ 6\n28/03/2016 محمد ﷺ ގެ ސިޔަރަތު, ސިޔަރަތާއި ތާރީޚްއައްޝައިޚް ޒަމްޒަމް ފާރިޝް\nޢާއިޝާ رضي الله عنها އެހެން އިންނަވަނިކޮށް ނަބިއްޔާ صلى الله عليه وسلم އެކަމަނާގެ ގެކޮޅަށް ވަޑައިގެން ސަލާމް ގޮވާލައްވައި އެކަމަނާގެ ޙާލުކޮޅާމެދު ސުވާލުފުޅުކުރެއްވުމުން އެއަށް ޖަވާބުދާރިވެވަޑައިގެންނެވުމަށްފަހު އެކަމަނާގެ މަންމާފުޅާއި ބައްޕާފުޅުގެ އަރިހަށް ވަޑައިގަތުމުގެ އިޒުނަފުޅަށް އިތުރު އެކަލޭގެފާނުގެ އަރިހުން އެދިވަޑައިގެންނެވިއެވެ. އަދި އިޒުނަފުޅު ލިބިވަޑައިގަތުމުން އެދެބޭކަލުންގެ އަރިހަށް ވަޑައިގެން މަންމާފުޅުގެ އަރިހުން ސުވާލު ދެންނެވިއެވެ. އެކަމަނާ ވިދާޅުވިއެވެ: “އޭ މަންމާފުޅާއެވެ! މީސްތަކުން މިކިޔަނީ ކީކޭހެއްޔެވެ؟”. ޖަވާބުގައި މަންމާފުޅު ވިދާޅުވިއެވެ. “އޭ ދަރިފުޅާއެވެ! އެކަމާ އަޅާނުލާށެވެ. އެކަކަށް ވުރެ ގިނަ އަނބިން ގެންގުޅޭ ފިރިއެއްގެ ކައިރީ އެއިން އެކަކީ ގަދަރު އުފުލިގެންވާ އަންބެއް ކަމުގައިވާނަމަ ދެންތިބި އަނބީންގެ ފަރާތުން ޖެހޭ އުނދަގޫ ގިނަވުމަކީ ނުވެނުދާނެ ކަމެކެވެ”. އެހިނދު ޢާއިޝާ رضي الله عنها “ސުބްޙާނަﷲ އެވެ! މީސްތަކުން ހަމަކަށަވަރުން އެފަދައިން ވާހަކަ ދައްކަނީތާއެވެ”. މިހެން ވިދާޅުވެ ފަތިސް ވަންދެން ކީރިތިކުރެއްވުމުގައި އެރޭ އެއްކޮށް ހޭދަކުރެއްވިއެވެ.\nމުނާފިޤުންގެ އިތުރުން ބައެއް މުއުމިނުންގެ ތުންތުން މަތިން މިވާހަކައިގެ ފޮލާތައް މަދީނާތެރޭގައި ހުއްޓުމެއްނެތި ދައުރުވެ ފެތުރެމުން ދިޔައެވެ. ހަމައެއާއެކު ނަބިވީ އާއިލާއަށް އެކަމުގެ ސަބަބުން ކުރިމަތިވަމުން ދިޔަ ބުރައާއި އުނދަގޫތައް ތަޙައްމަލު ކުރެއްވުމުގައި މާތް ނަބިއްޔާ صلى الله عليه وسلم ވެސް ކެތްތެރިކަމާއެކު ހުންނެވިއެވެ. ނަމަވެސް މިގޮތުގައި އެތައް ދުވަހެއް ހޭދަކުރެއްވުމަށްފަހު އެކަން ހަމަމަގަށް އެޅުވުމަށް އެންމެ ފަހުން ނަބިއްޔާ صلى الله عليه وسلم ނިންމެވިއެވެ. އަދި މިސްކިތްކޮޅަށް ވަދެވަޑައިގެން މިންބަރުކޮޅަށް އަރާވަޑައިގެން ޙަދީޘްފުޅު ކުރެއްވިއެވެ: “އޭ މީސްތަކުންނޭވެ! ތިމަންކަލޭގެފާނުގެ ގޭގެ އަހުލުވެރިންނަށް ދާންދެން އެމީހެއް (އެމީހަކީ: މުނާފިޤުންގެ ވެރިޔާ ޢަބްދުﷲ ބުނު އުބައްޔު ބުނު ސަލޫލް) ގެ އުނދަގޫ ޖެހިފައިވާ މީހާގެ ކިބައިން ތިމަންކަލޭގެފާނަށް ޢުޛުރު (އެބަހީ: ނަޖާ) ހޯދައިދެއްވާނީ ކޮންބޭކަލެއް ހެއްޔެވެ؟”.\nމާތް ނަބިއްޔާ صلى الله عليه وسلم އެފަދައިން ހަމަ ހަދީޘްފުޅު ކުރެއްވުމާއެކު އެތަނުގައި ތިއްބެވި ޞަޙާބީންގެ ތެރެއިން އައުސްވަންހައިގެ ޞާހިބާ ސަޢްދު ބުނު މުޢާޛް رضي الله عنه އެއަށް ޖަވާބުދާރީވެޑައިގެން ވިދާޅުވިއެވެ: “އެމީހެއްގެ ކިބައިން ތިމަންކެލޭގެފާނު ޢުޛުރު ހޯއްދަވައިދެއްވާނަމެވެ. އެމީހަކީ އައުސްވަންހައިގެ މީހެއްކަމުގައިވާނަމަ އެމީހަކު ޤަތުލުކުރާހުށީމެވެ. އަދި އެމީހަކީ އަހަރެމެންގެ އަޚުން ކަމުގައިވާ ޚަޒްރަޖުވަންހައިގެ މީހެއްކަމުގައިވާނަމަ ތިމަންބޭކަލުންނަށް އަމުރުފުޅު ކުރައްވާށެވެ. ފަހެ ކަލޭގެފާނުގެ އަމުރުފުޅު ތަންފީޛުކުރާހުށީމެވެ. ފަހެ އެމީހަކީ އެމީހެއްގެ ކަނދުރާގައި ކަނޑިން އެތިފަހަރެއް ޖެހުން ޙައްޤުވެގެންވާ މީހެކެވެ”.


Kudakudhinnaa maabandu meehunnah dheyn vaccine hoadhanee\nކޮވިޑް ވެކްސިން ޖަހަން ބަޔަކު ގޮސް ކިއު ހަދާފައި. ކުޑަކުދިންނަށާއި މާބަނޑު މީހުންނަށް ދޭން ވެކްސިން ދަނީ ހޯދަމުން -- އަވަސް ފޮޓޯ: އަހުމަދު އަޝްހާދު/ޖެރީ\nކުޑަކުދިންނަށާއި މާބަނޑު މީހުންނަށް ކޮވިޑް-19 އިން ދިފާއުވުމަށް ޖަހާ ވެކްސިން ހޯދަމުން އަންނަ ކަމަށް އެޗްއީއޯސީ އިން ބުނެފި އެވެ.\nއެޗްއީއޯސީ އިން މިއަދު ބޭއްވި ނޫސްވެރިންގެ ބައްދަލުވުމުގައި ތަރުޖަމާނު ޑރ. ނަޒްލާ ރަފީގް ވިދާޅުވީ މިހާތަނަށް ކުޑަކުދިންނަށް ދޭން ލައިސަންސް ލިބިފައިވަނީ އެމްއާރުއެންއޭ ވެކްސިން އެކަނި ކަމަށެވެ. އޭގެ ތެރޭގައި ފައިޒާ އަދި މޮޑާނާއިން އުފެއްދި ވެކްސިން ހިމެނި އެވެ.\n"އެހެންވީމާ އަޅުގަނޑުމެން އެބަ މަސައްކަތް ކުރަން އިތުރު ވެކްސިން ހޯދުމަށް. ކޮންމެެވެސް ވަރަަކަށް ކޮމިޓްމަންޓްސްތަކެއް ވެސް އެބަ ހުރި. މީއްޗިހީ ފައިނަލްވެ ޑޭޓެއް ލިބުނީމަ އަޅުގަނޑުމެންނަށް ތަފްސީލު ދެވޭނީ. އެހެން ނަމަވެސް މިވަގުތުވެސް އަޅުގަނޑުމެން މަސައްކަތް ކުރަމުންދަނީ އުމުރުން 12 އަހަރާއި 18 އަހަރާއި ދެމެދުގެ ކުދިންނަށް ވެސް [ވެކްސިން] ޖެހޭގޮތަށް." ޑރ. ނަޒްލާ ވިދާޅުވި އެވެ.\nކުޑަކުދިންގެ އިތުރުން މާބަނޑު މީހުންނަށްވެސް ދޭން އެމްއާރްއެންއޭ ވެކްސިން ހޯދަމުންދާ ކަމަށް ޑރ. ނަޒްލާ ވިދާޅުވި އެވެ. މާބަނޑު މީހުންނަށް ދެމުން އައީ ފައިޒާ ވެކްސިން ކަމަށާއި ނަމަވެސް ފައިޒާ ވެކްސިން މިހާރު ރާއްޖޭގައި ނެތް ކަމަށް ވެސް ވިދާޅުވި އެވެ. މީގެ އިތުރުން މާބަނޑު މީހުންގެ ތެރެއިން ފުރަތަމަ ކޮވިޝީލްޑް ޖެހި މީހުންނަށް ދެވަނަ ޑޯޒްގެ ގޮތުގައި ފައިޒާ ވެކްސިން ޖެހޭނެ ކަމަށް ވެސް ވަނީ ވިދާޅުވެފަ އެވެ.\nރާއްޖޭގައި އެންމެ ފުޅާކޮށް ދެމުން ގެންދަނީ އިންޑިއާ އިން އުފައްދާ ކޮވިޝީލްޑް ވެކްސިނާއި ޗައިނާގެ ސިނަފޯމް ވެކްސިނެވެ. އިނގިރޭސިވިލާތުގައި އުފައްދާ އޮކްސްފޯޑް އެސްޓްރާޒެނިކާ ދޭން މިހާރު ދަނީ ތައްޔާރުވަމުންނެވެ.\nރާއްޖޭގޭ ދިރިއުޅޭ މީހުންގެ ތެރެއިން 261،605 މީހަކު މިހާރު ވަނީ ވެކްސިން ފުރިހަމަކޮށްފަ އެވެ.\nކޮވިޑް-19 ކޮވިޑް-19 އިގެ ބަލާއާފާތް އެޗްޕީއޭ + ޑރ. ނަޒްލާ ރަފީގް ކޮވިޑް ވެކްސިން އެޗްއީއޯސީ


Mee Shilpa aa Raj ge bedroom sihreh! – Iru\nލޯބިވެރިންގެ ދުވަހުގެ މުނާސަބަތުގައި ފިލްމީ ތަރި ޝިލްޕާ ޝެޓީ އަދި ފިރިމީހާ ރާޖް ކުންދުރާ ވަނީ ވީޑިއޯ އެއް ނެރެފައިއެވެ. އިންސްޓަގްރާމްގައި މި ވީޑިއޯގެ ބައެއް ތަންކޮޅު ކޮޅު ވަނީ ޝީލްޕާ ހިއްސާކޮށްފައިއެވެ.\nޝިލްޕާ ހިއްސާކޮށްފައިވާ ވީޑިއޯ ކޮޅެއްގައި ރާޖް ކައިރީ، ޝިލްޕާގެ ފޭވަރިޓް “ލަވް ސްޓޯރީ” އަކީ ކޮބާތޯ އެހުމުން އެ ސުވާލުގެ ޖަވާބު ނޭގުމުން ޝީލްޕާ ވަނީ ވަރަށް ބާރަށް ހަޅޭއްލަވައި ގަނެފައިއެވެ. އެއަށްފަހު ރާޖް ބުނެފައިވަނީ އެއީ “ފިފްޓީ ޝޭޑްސް އޮފް ގްރޭ” ކަމަށެވެ. މި ޖަވާބް ދިނުމުން ޝިލްޕާ ވަނީ ލަދުން މޫނުގައި އަތް އަޅާފައިއެވެ.\nމީގެ އިތުރުން އެހެން ވީޑިއޯއެއްގައި ޝިލްޕާ ވަނީ “ރާޖްމާ ޗޯލޭ” އާއި ގުޅިގެން ރާޖް އާއި ބެހޭގޮތުން ވާހަކައެއް ކިޔައިދީފައިއެވެ. މީ ރާޖްގެ ޖަވާބުގެ ސަބަބުން ބަދަލު ހިފުމުގެ ގޮތުން ބުނފައިވާ އެއްޗެއް ކަމަށް ބެލެވެއެވެ.\nމި ވީޑިއޯ ކޮޅުތަކުގެ ސަބަބުން ގިނަ ބަޔަކު ވަނީ މި ވީޑިއޯ އެއްކޮށް ބަލާލުމަށް ކެތްމަދުވެފައިއެވެ.\nޝީލްޕާ އާއި ރާޖް ކައިވެނި ކުރީ 2009 ވަނަ އަހަރުގައިއެވެ. މި ކައިވެންޏަށް ދެ ކުދިން ލިބިފައިވާއިރު، ބޮޑު ދަރިފުޅު ވިޔާން އަށް 8 އަހަރުވެފައި ވާއިރު ކުޑަ ދަރިފުޅު ޝަމީޝާ އަށް އަދި އަހަރުވެސް ނުވެއެވެ.\nމި ދެމީހުންގެ ކައިވެންޏަށް ވަނީ 11 އަހަރު ފުރިފައިއެވެ.


Update: Maaraa maaree, badhalu hifun, kuda dhe kujjaku maru!? | Mihaaru\nމާލޭގައި މިރޭ ހިންގި މާރާމާރީގައި ވަޅި ހެރުމުގެ ސަބަބުން މަރުވި ފާތިރު މުހައްމަދު (ކ) އަދި އަހުމަދު އިރުޝާމް: އުމުރުން 14 އަހަރުގެ މި ދެ ކުދިން މަރުވީ އައިޖީއެމްއެޗުގައި ފަރުވާދެމުން އަންނަނިކޮށް.\nމާރާާމާރީ، ބަދަލުހިފުން، 14 އަހަރުގެ ދެ ކުއްޖަކު މަރު!؟\n03 ޖޫން 2016 - 22:21 61 comments\nގޭންގް މާރާމާރީ ނުހިންގާތާ ދުވަސްކޮޅެއް ފަހުން، އަނިޔާވެރި ދެ ހަމަލާއެއްގައި 14 އަހަރުގެ ފިރިހެން ދެ ކުއްޖަކު މަރުވެ، މާލެ އަށް ބިރުވެރިކަން ގެނެސްފި އެވެ. މިއީ ކުޑަ ވަގުތުކޮޅެއްގެ ތެރޭގައި މިހާ އަނިޔާވެރި ދެ މަރެއްގެ ހިތާމަ ކުރިމަތިވި ފުރަތަމަ ފަހަރެވެ.\nފުލުހުން އަދި އެއްވެސް މައުލޫމާތެއް ނުދިން ނަމަވެސް "މިހާރު" އަށް އެނގިފައިވާ ގޮތުގައި ދެ މާރާމާރީ ވެސް ނިސްބަތްވަނީ ދެ ގްރޫޕަކަށެވެ. ފުރަތަމަ ހަމަލާ މިއަދު ހަވީރު 5:30 ހާއިރު އަމާޒުވީ ފާތިރު މުހައްމަދު އަށެވެ. ރާނބާ ރެސްޓޯރެންޓް ކައިރިން މަޖީދީ މަގުގެ ދުވާރު މަތީގައި ހުއްޓާ ސައިކަލެއްގައި އައި ބަޔަކު ފުރަތަމަ ހަމަލާދިނީ ދަނޑިބުރިއަކުންނެވެ. އޭގެ ފަހުން ދެ ވަނަ ސައިކަލެއްގައި އައި ބަޔަކު ފާތިރުގެ ކަރަށް، ވަރަށް ފުންކޮށް، ވަޅި ހަރާފައި ރައްކާވީ އެވެ.\nތާޖުއްދީން ސްކޫލްގައި ކިޔަވަމުން އަންނަ ކ. ކާށިދު އަށް އުފަން އަހުމަދު އިރުޝާމް ހިލްމީގެ ބުރަކަށީގެ ތިން ދިމާއަކަށް ވަޅިން ހަމަލާދިނީ އޭނާ ދިރިއުޅޭ ގެ، މ. ޝަރުމާގޭގެ ބޭރުގައި ހުއްޓާ ކަމަށް ފުލުހުންގެ މީޑިއާ އޮފިޝަލަކު ވިދާޅުވި އެވެ. މިއީ ފާތިރަށް ދިން އަނިޔާގެ ބަދަލުހިފުމެއް ކަމަށް ބެލެވެ އެވެ.\nދެ ކުދިންގެ މަރާ ގުޅިގެން މާލެތެރެ ބަލަހައްޓަން ފުލުހުން މިހާރު ވަނީ ނުކުމެފަ އެވެ. އެކަމަކު މިއަދުގެ ނުރައްކާތެރި، އަނިޔާވެރިކަން ބޮޑު މާރާމާރީ ފެށުނު ސަބަބެއް އަދި ނޭނގެ އެވެ.\nޔާގޫތުގޭ ކައިރީގައި ދިން ހަމަލާގައި ޒަހަމްވި 14 އަހަރުގެ އިރުޝާމް އައިޖީއެމްއެޗަށް ގެންދަން މަސައްކަތްކުރަނީ: އޭނާ ވެސް ވަނީ މަރުވެފައި --ފޮޓޯ/ސޯޝަލް މީޑިއާ\nއިރުޝާމް ހޮސްޕިޓަލަށް ގެންދިޔައީ އާއިލާގެ މީހުންނެވެ. ފާތިރު ނަގައިގަނެގެން އައިޖީއެމްއެޗަށް ގެންދިޔައީ އާންމުންގެ ބައެކެވެ.\nއައިޖީއެމްއެޗަށް ގެންދިޔަ އިރު ވެސް ދެ ކުދިންގެ ހާލު ވަރަށް ދެރަ އެވެ.\nފާތިރުގެ ގައިން ފޭބި ލޭތައް މަގުމަތީގައި: އޭނާ މަރުވީ އައިޖީއެމްއެޗުގައި ފަރުވާ ދެމުން ދަނިކޮށް -- ފޮޓޯ: މުހައްމަދު ޝަރުހާން / މިހާރު\nފާތިރު މަރުވި އިރު އޭނާ ސަލާމަތްކުރަން މުހިންމު އޮޕަރޭޝަންތަކެއް ވެސް ދިޔައީ ކުރަމުންނެވެ.\nފާތިރުގެ އާއިލާގެ މީހަކު "މިހާރު" އާ ވާހަކަ ދައްކަމުން ބުނީ އޭނާ ސްކޫލަށް ނުދާތާ ދުވަސްތަކެއް ވެފައިވާ ކަމަށެވެ. ނަމަވެސް ގޭންގްތަކާ ގުޅިގެން ބޭރަށް ގޮސް ނޫޅޭ ކަމަށް އާއިލާގެ ފަރާތުން ބުންޏެވެ.\nތޫނު އެއްޗަކުން ހަމަލާދީގެން މަރުވި ފާތިރު މުހައްމަދު، 14، ހަށިގަނޑު އައިޖީއެމްއެޗުން ނެރެގެން ގެންދަނީ --ފޮޓޯ/ މުހައްމަދު ޝަރުހާން/މިހާރު\nގިނަ އަދަދެއްގެ ފުލުހުން މިހާރު ގެންދަނީ ރާނބާ ކައިރިން މަޖީދީ މަގުން ފެށިގެން ސޯޝަލް ސެންޓަރާ ހަމައަށް ބަންދުކޮށްގެން ހަރަކާތްތެރިވަމުންނެވެ. އެކަމަކު މިހާތަނަށް އެއްވެސް މީހަކު ހައްޔަރުކުރި ކަމަކަށް ފުލުހުންނެއް ނުބުނެ އެވެ.\nއިތުރު ލިޔުންތައް ކުށްކުރުން ގޭންގް ހަމަނުޖެހުން ވަޅިހެރުން


ޙަނަފީ މަޒުހަބު: ކުރިމަތިކުރެވުނު ފާޑުކިޔުންތަކާއި އޭގެ ރައްދު (2) | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް ޙަނަފީ މަޒުހަބު: ކުރިމަތިކުރެވުނު ފާޑުކިޔުންތަކާއި އޭގެ ރައްދު (2)\nއަދި މާތް ނަބިއްޔާގެ ޞައްޙަ ސުންނަތަށް ޢަމަލުކުރެއްވުން ދޫކޮށްލައްވާފައިވާ ކަމަށާއި އޭގެ މައްޗަށް ޤިޔާސާއި އިސްތިޙްސާން އިސްކުރައްވާފައިވާ ކަމުގެ ތުހުމަތުގެ އިނގިލިތައް ވެސް އެކަލޭގެފާނުގެ މަސައްކަތްޕުޅުތަކާ ދިމާއަށް ދިއްކުރެވުނެވެ.\nމި ކަމުގައި އެކަލޭގެފާނާއި ދެކޮޅަށް، ހަދީސްގެ ބައެއް ޢިލްމުވެރިން ވެސް ވަނީ ބައިވެރިވެފައެވެ. އަދި ސުންނަތުން ޞައްޙަ ސަނަދުން ސާބިތުވާ ދުއިސައްތަ އެތައް މައްސަލައެއް ހޯއްދަވައި، އޭގައި އިދިކޮޅަށް ރައުޔު ނެރުއްވާފައިވާ ކަމުގައި މި ބޭފުޅުން ވިދާޅުވެއެވެ. އަދި މި މޭރުމުން އެކަލޭގެފާނާއި ދެކޮޅުހައްދަވަމުން، އެކަލޭގެފާނުގެ މަޒުހަބަކީ ފާރިސީ ފަލްސަފާވެރިކަމެއް ކަމަށާއި، ފިޤުހުގެ އަސްލަކީ ސަމާވީ ޝަރީޢަތެއް ނަމަވެސް އެކަލޭގެފާނު އަމިއްލަފުޅަށް ޚިޔާލުތަކާއި ވާހަކަތަކުގެ މައްޗަށް ބިނާކުރައްވައި ހައްދަވާފައިވާ އެއްޗަކަށް އެ ފިޤުހު ބަދަލުކުރައްވާފައިވާ ކަމުގެ ތުހުމަތުތައް ވެސް ކުރިމަތިކުރިއެވެ.\nހަދީސުން ނަންގަވާފައިވާ މިނަވްރު މަދު ކަމަށާއި، އެންމެ ސަތާރަ ހަދީސް ނޫނީ އެކަލޭގެފާނު ރިވާ ނުކުރައްވާ ކަމަށާއި، ވަކި ޚާއްޞަ އުޞޫލެއްގެ ގޮތުގައި ޙީލަތް ނުވަތަ މަކަރު ނަންގަވާފައިވާ ކަމަށާއި، ދީނީ ކަންކަމުގައި އެންމެ ފުރަތަމަ ޙީލަތް ބޭނުންކުރެއްވީ އެކަލޭގެފާނު ކަމަށާއި، އެކަލޭގެފާނަކީ ޙީލަތާއި މަކަރުވެރިންގެ އިމާމް ކަމުގައި ބުނެ، އެ ނަން އެކަލޭގެފާނަށް ނިސްބަތް ކުރިއެވެ. އަދި އޭގެ މައްޗަށް ބިނާކުރައްވާ ފޮތެއް އެކުލަވާލާފައިވާ ކަމަށާއި، އަދި އެކަމަކީ އިސްލާމީ ޝަރީޢަތުގެ މަޤްޞަދުތައް ނަފީ ކުރާކަމެއް ކަމަށާއި އޭގެ ސަބަބުން ޙަރާމްކަންކަން ހުއްދަވެ، ހުއްދަކަންކަން ޙަރާމްވެ، ތަކުލީފު ދޫކޮށްލުން ހިމެނެއެވެ. އަދި މިއީ ﷲ ތަޢާލާގެ ދީން ފަސާދަކުރުން ކަމުގައި ބުނެވި، އެކަލޭގެފާނާއި އެކަށިގެންނުވާ އެތަކެއް ބަސްތަކެއް އެކަލޭގެފާނަށް މިބައިމީހުން ރައްދުކުރިއެވެ.\nއަބޫ ޙަނީފާގެ މަޒުހަބަކީ ފާރިސީ ފަލްސަފާވެރިކަމެއް ކަމުގައި ބުނެވިފައިވާ ބުނުމުގެ ރައްދެއްގެ ގޮތުން އެއްޗެއް ދަންނަވާނަމަ ދެންނެވޭނީ މި ބުނުމަކީ ޙަޤީޤަތާއި ވަރަށް ދުރު ބުނުމެއް ކަމުގައެވެ. އެހެނީ ޙުކުމްތައް އިސްތިންބާޠުކުރުމުގައި، އަބޫ ޙަނީފާގެ މަންހަޖު، އެހެނިހެން އިމާމުން، ނުވަތަ މުޖުތަހިދުން ގެންގުޅުއްވި މަންހަޖުން ބޭރުވެފައި ނުވެއެވެ. މިކަމުގެ ހެއްކެއްގެ ގޮތުން އިމާމް އަބޫ ޙަނީފާ ވިދާޅުވެފައި ވެއެވެ. "ﷲ ތަޢާލާގެ ފޮތުގައި، އެކަމެއްގައި ނައްޞެއް އޮއްވައި ނުވަތަ މާތް ނަބިއްޔާ ޞައްލަﷲ ޢަލައިހި ވަސައްލަމް ގެ ސުންނަތުގައި ނުވަތަ ޞަޙާބީން އެކަމެއްގައި އިޖުމާޢު ވެފައިވާ ކަމެއްގައި، އެއްވެސް މީހަކަށް، އެމީހެއްގެ އަމިއްލަ ރައުޔެއް ނުނެރެވޭނެއެވެ. އެހެނަސް ޚިލާފު އުފެދިފައިވާ ކަންކަމުގައި އެބޭކަލުންގެ ވިދާޅުވުންތަކުން، ﷲ ތަޢާލާގެ ފޮތާއި، މާތް ނަބިއްޔާ ޞައްލަﷲ ޢަލައިހި ވަސައްލަމް ގެ ސުންނަތާއި އެއްގޮތް ކަންކަމުގައި ތިމަންކަލޭގެފާނު އިޖުތިހާދެއް ނުކުރަމެވެ. އެނޫން ކަންކަމުގައި، އޭގެ އިޚްތިލާފު ދަނެ ޤިޔާސްކޮށް އިޖުތިހާދުކުރުމަކީ ފިޤުހު ފުޅާވެގެންދާ ކަމެކެވެ." އަދި ހަމައެފައިން އެކަލޭގެފާނުގެ ޒަމާނުގައި އުޅުއްވި އެހެނިހެން ޢިލްމުވެރިންގެ ވިދާޅުވުންތައް ވެސް އެކަލޭގެފާނުގެ މަޒުހަބާއިމެދު އިސްވެ ދެންނެވި ފަރާތްތަކުން، ދައްކަވާފައިވާ ނޭކަށޭ ވާހަކަތަކުން ނިކަން ރީއްޗަށް ބަރީއަކޮށް ދެއެވެ.\nޢަބްދުﷲ ބުނުލްމުބާރަކް ގެ އަރިހުން ރިވާވެގެންވެއެވެ. "ﷲ ތަޢާލާގެ ފޮތާއި މާތް ނަބިއްޔާ ޞައްލަﷲ ޢަލައިހި ވަސައްލަމް ގެ ސުންނަތުން ޙުއްޖަތެއް ނެތި އަބޫ ޙަނީފާ ވާހަކަ ދައްކަވާފައި ނުވެއެވެ."\nއަދި އަލްފުޟައިލް ބުނު ޢިޔާޟްގެ އަރިހުން ރިވާވެގެން ވެއެވެ. " މައްސަލައެއްގައި އެކަލޭގެފާނަށް އިހަށް ފެނިވަޑައިގެންފައިނުވާ ޞައްޙަ ހަދީސެއް އަބޫ ޙާނީފާގެ އަރިހަށް ހުށަހެޅިއްޖެ ނަމަ، އެކަލޭގެފާނު އެޔަށް ތަބާވެވަޑައިގަންނަވައެވެވެ. އަދި ޞަޙާބީންނާއި ތާބިޢީންގެ އަރިހުން ވިދާޅުވުމެއް ރިވާވެފައި އޮތް ކަމެއް ކަމުގައި ވީނަމަ ވެސް އެޔަށް ތަބާވެވަޑައިގަންވައެވެ. އެހެން ނޫން ކަމުގައި ވާނަމަ ޤިޔާސްކުރައްވައެވެ. އަދި ކިއެއްހެއްޔެވެ. ޤިޔާސް ކުރެއްވުމުގައި ނިކަން ރަނގަޅަށް އެކަން ކުރައްވައެވެ."\nއިމާމް އަބޫ ޙަނީފާ ސުންނަތަށް ޢަމަލު ނުކުރައްވާ ކަމުގައި ދެކެވިފައިވާ ބުހުތާނު ވާހަކައާއި ބެހޭގޮތުން ދެންނެވެން އޮތީ، އެ ޒަމާނުގައި ކޮންމެ ބޭފުޅަކުން ވެސް ޢިލްމު ހޯއްދަވަނީ އޭރަކު ތިއްބެވި އެންމެ މޮޅެތި އެންމެ މަޝްހޫރު ޢިލްމުވެރިންގެ އަރިހުން ކަމުގައެވެ. އެބޭފުޅުންނަކީ ﷲ ތަޢާލާގެ ފޮތާއި މާތް ނަބިއްޔާ ޞައްލަﷲ ޢަލައިހި ވަސައްލަމް ގެ ސުންނަތުގެ ޢިލްމަށް ވެސް އެންމެ މޮޅެތި ބޭފުޅުން ކަމުވެއެވެ. އަބޫ ޙަނީފާގެ އުނގަންނަވާދެއްވުމުގެ މައްޗަށް ދަސްވެނިވެ ވަޑައިގަތް ބޭކަލުން ކަމުގައިވާ އަބޫ ޔޫސުފާއި ، ޒުފަރު ބުނުލްހުޒައިލް ފަދަ ބޭފުޅުން، އެކަލޭގެފާނަކީ މި ދެންނެވި ދެ ޢިލްމަށް ދެރަ ބޭފުޅެއްކަމުގައި ނުވަތަ އެ ދެޢިލްމު ދެނެވަޑައިނުގަންނަވާ ބޭފުޅެއްކަމުގައި ވީ ނަމަ އެކަލޭގެފާނަށް ތަބާވެ ވަޑައިނުގަތީހެވެ. އެހެނީ އެހެނިހެން އިމާމުންނާ ޙިއްސާވެވަޑައިގެން ނެރުއްވާފައިވާ ޙަދީސްތަކުގެ އިތުރަށް އެކަލޭގެފާނު އަމިއްލަފުޅަށްވެސް 215 ހަދީސް ނެރުއްވާފައިވާކަން ޞައްޙަ ރިވާޔަތްތަކުން ސާބިތުވެއެވެ. އެކަލޭގެ ފާނަށް ނިސްބަތްވާ މުސްނަދުގެ ނަމާދުގެ ބާބުގައި އެކަނި ވެސް 218 ހަދީސް ވެއެވެ. ހިޖުރައިން 665 ގައި އަވަހާރަވެވަޑައިގަތް އަބުލް މުއައްޔިދު މުޙަންމަދު ބުނު މަޙްމޫދުލްޚަވާރިޒްމީ އަބޫ ޙަނީފާގެ ހަދީސްތަކުގެ މައްޗަށް އެކުލެވޭ މުސްނަދެއް އެކުލަވާލެއްވި އެވެ. 800 އެތަކެއް ސޮފުހާ ގެ މައްޗަށް އެކުލެވޭ އެ ފޮތް ހިޖުރައިން 1326 ވަނަ އަހަރު މިޞްރުގައި ޗާޕް ކުރެވިފައި ވެެއެވެ.\nދީނީ ކަންކަމުގައި އެކަލޭގެފާނު، ޙީލަތްހައްދަވާފައިވާ ކަމާއި، ވަކި ޚާއްޞަ އުޞޫލެއްގެ ގޮތުގައި ޙީލަތް ނަންގަވާފައިވާ ކަމާއި މެދު ދެންނެވޭނީ، އިސްލާމްދީނުގައި، އޭގެ ހުއްދަ ބާވަތަކާއި ހުއްދަ ނޫން ބާވަތެއް ވާ ކަމުގައެވެ. އެއް ބާވަތަކީ ދީނީ ކަމެއްގައި މީހަކު، ނުރަނގަނޅު ކަމެއްގެ ތެރޭގައި ވުމެވެ. އެ ޙާލަތުގައި އެކަމަކުން އޭނާ ސަލާމަތްކުރުމަކީ ޙަރާމްކަމަކަށް އަރައި ނުގަނެވޭ ކަމެއް ކަމުގައި ވާނަމަ ހުއްދަކަމެކެވެ. އޭގެ ތެރޭގައި ހިމެނޭ ކަންކަމީ، އެ ހައްލަކަށް ވާސިލުވުމުގެ ކުޅަދާނަކަން ލިބިފައި ނެތް ކަމަކަށް ވާސިލުވުމަށްޓަކައި ހީލަތް ނުވަތަ އުކުޅު ބޭނުންކުރުމެވެ. ނުވަތަ އެކަމެއް ނައްތާލުމުގައި ނުކުޅެދިފައިވާ އަނިޔާވެރިކަމެއް ނައްތާލުމަށްޓަކައި ޙީލަތް ބޭނުން ކުރުމެވެ. އެއީ ހުއްދަ އެހެން މަގަކުންނެވެ.\nދެވަނަ ގޮތަކީ ހުއްދަ ނޫންގޮތެވެ. އެގޮތަކީ ޝަރުޢީ އަޞްލެއް މުގުރާލުން ނުވަތަ ޝަރުޢީ މަސްލަހަތަކާއި ފުށުއަރާ ކަންކަމެވެ. އޭގެ މިސާލަކީ ޙައްޤެއް ނައްތާލުމަށް ނުވަތަ ވާޖިބުކަމެއް ބާޠިލުކޮށްލުމަށްޓަކައި، ޙަރާމްކަމަކަށް އަރައިގަތުމަށްޓަކައި ހެދޭ ޙީލަތެވެ. އެގޮތުން ބަލާއިރު މުސްލިމް އަންހެނަކު އޭނާގެ މުސްލިމް ފިރިމީހާގެ ކިބައިން އެދިއެދިވެސް ވަރިނުކުރުމުގެ ސަބަބުން، މުރުތައްދުވުން ފަދަ އަދި ޒަކާތްދެއްކުމުން އެކަހެރިވެގަތުމަށްޓަކައި ، ގޮވާމުގެ މަދު މިންވަރެއް ފަޤީރަކަށް ދިނުމަށްފަހު އޭނާގެ އަތުން އަލުން އެ ތަކެތި ގަތުންފަދަ ޙީލަތް ހިމެނެއެވެ.\nއިސްވެ ދެންނެވުނު ދެބާވަތުގެ ތެރެއިން ފުރަތަމަ ބާވަތަކީ ހުއްދަ ބާވަތެކެވެ. އަދި ކީއްހެއްޔެވެ. ބައެއް ޙާލަތްތަކުގައި އެއީ މަންދޫބު ކަމެކެވެ. އެހެނަސް ދެވަނަ ބާވަތަކީ ޙަރާމް ބާވަތެވެ. މި ދެބާވަތުގެ ތެރެއިން ހުއްދަ ބާވަތުގެ ޙީލަތް މެނުވި އަބޫ ޙަނީފާގެ އަރިހުން އައިސްފައި ނުވެއެވެ. ފަހުން މި ދެންނެވި ޙަރާމް ބާވަތުން އެންމެ ޙީލަތެއް ވެސް އެކަލޭގެފާނުގެ އަރިހުން އައިސްފައި ނުވެއެވެ. ޙަނަފީ މަޒުހަބުގެ ބައެއް ފޮތްތަކުގައި އައިސްފައިވާ މިފަދަ ބައެއް ޙީލަތްތަކަކީ، މި ކަމުގައި އެކަލޭގެފާނު ގެންގުޅުއްވާފައިވާ މަންހަޖާއި އެއްގޮތަށް ޢަމަލުކުރައްވާފައި ނުވާ، އެ މަޒުހަބުގެ، ފަހުގެ ބައެއް ޢިލްމުވެރިންގެ ފަތުވާ ތެކެވެ. އެ ސަބަބަށްޓަކައި އެ ބޭކަލުންނަށް ހެއްދެވިފައިވާ ބައެއް ގޯސްތައް އެކަލޭގެފާނަށް ނިސްބަތްކުރެއްވުމަކީ ކުރެވިގެންވާނެ ކަމެއް ނޫނެވެ. އަދި ހަމަ އެފަދައިން މިފަދަ ޙީލަތްތަކުގެ މައްޗަށް އެކުލެވޭ ފޮތެއް އެކަލޭގެފާނު އެކުލަވާލެއްވި ކަމުގައި ދެކެވޭ ވާހަކަތަކުގެ ތެދުކަން ސާބިތުކުރެވޭ ވަރަށް އެކަމުގައި އައިސްފައިވާ ރިވާޔަތްތައް ޞައްޙައެއް ނޫނެވެ. އަދި މި ރިވާޔަތްތަކުގައި ފުށުއެރުންތައް ވެސް އެބަހުއްޓެވެ.\n1 ސަބަބަކީ މުރުތައްދުވުމުގެ ސަބަބުން ދެމަފިރިން ދުރުކުރަންޖެހޭތީއެވެ. ﷲ ތަޢާލާ އަޅަމެން މުރުތައްދުވުމުން ދުރުކުރައްވައި ، ރައްކާތެރި ކުރައްވާށިއެވެ.


chicken submarine Thayyaru kurane goh\nޗިކަން ސަބްމެރިން ތައްޔާރު ކުރާނެ ގޮތް\nމިއަދު މިގެނެސްދެނީ ވަރަށް މީރުކޮށް ތައްޔާރުކޮށްލެވޭ ކުކުޅުގެ ބާވަތެއް ބޭނުންކޮށްގެން ޗިކަން ސަބްމެރިން ތައްޔާރު ކުރާނެގޮތެވެ.\nމިއީ ހަދާލަން ވަރަށް ފަސޭހަ ރަހަމީރު ބާވަތެކެވެ. މިއީ ޢާންމުކޮށް ގޭގައި ހަދާލަން ފަސޭހަ އެއްޗެއްކެވެ.\n1 ދިގުބަނަސް (މެދުން ދެފަޅިކޮށް ކުޑަކޮށް ބަނަހުގެ އެތެރެ ފަރާތް ފިހެފައި)\n2/1 ޖޯޑު ކުދިކޮށް ކޮށާފައިހުރި ކުކުޅުމަސް (ބޯންލެސް)\n2 މޭޒުމަތީ ސަމުސާ ފިޔާ (ހިމުންކޮށް ކޮށާފައިހުރި)\n1 ކެޕްސިކަމް (ހިމުންކޮށް ކޮށާފައި)\n1 ޓޮމާޓޯ ފޮތިކޮށް ކޮންމެ ފޮއްޗެއް ދެފަޅިކޮށްފައި\n2 ޗީޒް ފޮތި (ސްލައިސް ޗީޒް)\n2/1 މޭޒުމަތީ ސަމުސާ ސޯޔާ ސޯސް\n2 މޭޒުމަތީ ސަމުސާ މެޔޮނައިސް\n2/1 މޭޒުމަތީ ސަމުސާ ބަޓަރ\n1 ފަތް ލެޓިއުސް\nތަވާ އުނދުން މައްޗަށް އުދާލާފައި ހޫނުވީމާ ކުޑަ ތެޔޮފޮދެއް އަޅާފައި ތެޔޮފޮދު ހޫނުވީމާ ފިޔާ، މަސް އަދި ކެޕްސިކަމް އަޅާފައި މަސްކޮޅު ރޯފިލަންދެން ހަނާކޮށްލާށެވެ. އެއަށްފަހު އަސޭމިރުސް، ސޯޔާސޯސް އަދި ކުޑަ ލޮނުކޮޅެއްވެސްލާފައި އެއްކޮށްލުމަށްފަހު އުނދުންމަތިން ބާލާށެވެ.\nދެން ބަނަހުގެ އެއްފަޅީގެ އެތެރެ ފަރާތުގައި ތުނިކޮށް މެޔޮނައިސް ހާކާފައި އަނެއް ފަޅީގައި ތުނިކޮށް ބަޓަރ ހާކާފައި މައްޗަށް މަސް އަޅާފައި ފަތުރާލާށެވެ. ލެޓިއުސް ފަތް ތިންފަޅިކޮށްފައި އަތުރާލުމަށްފަހު ޓޮމާޓޯ ފޮތިތައް ދިގަށް އަތުރާލާފައި މައްޗަށް ޓޮމާޓޯ ސޯސް ކޮޅެއް ރޮނގެއް ގޮތަށް ހަނިކޮށް އަޅާލުމަށްފަހު މަތީގައި ޗީޒްފޮތި ދެފަޅިކޮށްފައި އަތުރާލާފައި އަނެއް ބަނަސްފަޅި މަތިން ތަތްކޮށްލާށެވެ.


Bandubodunuve Kim Kardashian Mi Aharu Dhariaku Hoadhaane - Vaguthu\nކާޑޭޝިއަން އާއިލާއަށް ފާއިތުވި ދެތިން އަހަރު ވަރަށް ގިނަ ކުދިން އުފަން ވެއްޖެއެވެ. އަނެއްކާވެސް އެއާއިލާއަށް ކުދިން އިތުރު ވުމުގެ ސިލްސިލާއެއް ފެށެން އުޅޭކަމަށް ބެލުމުގެ ފުރުސަތު އެބައޮތް ކަމަށް ރިޕޯޓްތައް ބުނަން ފަށައިފިއެވެ.\nކިމް ކާޑޭޝިއަން އާއި ކާންޔޭ ވެސްޓް ވަނީ އެމީހުންގެ ހަތަރު ވަނަ ދަރިފުޅު މިއަހަރު ހޯދާނެ ކަން މިހަފްތާގައި އިއުލާން ކޮށްފައެވެ. ކިމް މިފަހަރު ދަރިއަކު ހޯދާނީ ބަނޑުބޮޑުނުވެ، ސަރަގޭޓް މަދާއެއްގެ އެހީގައެވެ. މީގެ ކުރިން ވެސް އޭނާ ވަނީ މިގޮތައް ދަރިއަކު ހޯދާފައެވެ. ކިމް އާއި ކާންޔޭގެ ތިން ދަރިން މިހާރު އެބަތިއްބެވެ.\n"އީ ނިއުސް" އަށް މައުލޫމާތު ދިން ކާޑޭޝިއަން އާއިލާގެ މައުލޫމާތު އެނގޭ މީހަކު ބުނީ ކާޑޭޝިއަން އާއިލާގެ އެހެން މެންބަރުން ވެސް ވަރަށް އަވަހަށް އިތުރު ދަރިން ހޯދާނެ ކަމަށް ބެލެވެއެވެ. "ކިމް ދަރިއަކު ހޯދުމަކީ އާއިލާގެ އެހެން މެންބަރުންނަށް އެކަމުގެ ނުފޫޒު ފޯރާނެ ކަމެއް. އެމީހުންނަށް ލިބޭ ވަރަށް ބޮޑު އުފަލެއް އެއީ ހުރިހާ މެންބަރުން އެއްފަރަހާ ބަލިވެ އިނުން." މައުލޫމާތު ދިން މީހާ ބުންޏެވެ.\nކާޑޭޝިއަން އާއިލާއަށް ޗިކާގޯ، ސްޓޯމީ އަދި ޓްރޫ އުފަންވީ އުމުރުގައި ހަތަރު މަސް ދުވަހުގެ ތަފާތު ވެސް ނެތި ވަރަށް ގާތްގާތުގައެވެ. އެހެންކަމުން ކައިލީ އާއި ކްލޯއީ ބަލިވެ އިން ޚަބަރު ވަރަށް އަވަހަށް ލިބުން އެކަށީގެންވެއެވެ.\n"މިނިވަން" އަންހެނެއްގެ ގޮތުގައި ކިމް ބޭރަށް ނިކުމެ މަޖާކުރަނީ\nކީޕިން އަޕް ވިތް ކާޑޭޝިއަންސް ނިންމާލާތީ ކިމް ހަމަ ރޮނީތަ؟\nހަހަހަހަހަ... ކިމްގެ ދޮންދަރިއަކަށް ހަމަ ވަނީ.... އޭނާގެ ދަރިއަކަށއ ވާނޭގޮތެއް އުޅެއުޅެ ބުއްދިއަކަށް ނުވިސްނުނު


ނަމާދު އަޅާ މީހާގެ ޙުކުމް4– DhiSalafiyyah\nމީހަކު ސުވާލުކޮއްފާނެއެވެ: ނައްޞުތަކުގައި ބަޔާންވެގެންވާ ނަމާދު ދޫކުރާ މީހާއަކީ ނަމާދުގެ ވާޖިބުކަމާމެދު އިންކާރު ކުރާހާލު ނަމާދު ދޫކުރާމީހާ ކަމުގައި ސިފަކުރުން ހުއްދަވެގެން ވޭހެއްޔެވެ؟\nޖަވާބު: އެގޮތަށް ސިފަކުރުން ހުއްދަވެގެން ނުވެއެވެ. އެހެނީ އެކަމުގައި ދެ ނުރައްކަލެއް އެބަ އޮތެވެ.\nފުރަތަމައީ: ﷲ ތަޢާލާ ޙުކުމް ބާއްވާލެއްވި ނުވަތަ ޙުކުމްގެ ސަބަބެއްކަމުގައި ލެއްވި ޞިފަދޫކޮށްލުން\nއެހެނީ ހަމަކަށަވަރުން ﷲ ތަޢާލާ ކުފުރުގެ ޙުކުމް ލައްވާފައިވަނީ ނަމާދު ދޫކުރާމީހާގެ މައްޗަށެވެ. އިންކާރު ކުރާމީހާގެ މައްޗަކަށް ނޫނެވެ. އަދި ދީނުގެ އަޚުވަންތަކަންވެސް ލައްވާފައިވަނީ ނަމާދު ޤާއިމުކުރުމުގެ މައްޗަށެވެ. އޭގެ ވާޖިބުކަމާއިމެދު އިޤުރާރު ވުމުގެ މައްޗަކަށް ނޫނެވެ. فَإِن تَابُوا وَأَقَرُّوا بِوُجُوبِ الصَلاة “ފަހެ، އެއުރެން ތައުބާވެ، ނަމާދުގެ ވާޖިބުކަމާއިމެދު އިޤުރާރުވެއްޖެނަމަ” އެކޭ ﷲ ތަޢާލާ ވަޙީ ނުކުރައްވަތެވެ. އަދި ނަބިއްޔާ ޞައްލަﷲ ޢަލައިހި ވަސައްލަމަވެސް (بَينَ الرَجُلِ وَبَينَ الشِّركَ وَالكُفرِ جَحْدِ وُجُوبِ الصَّلَاة . أَوِالعَهدُ الَّذِي بَينَنَا وَبَينَهُم الإِقرَارُ بِوُجُوبِ الصَّلَاة ، فَمَن جَحَدَ وُجُوبِهَا فَقَدْ كَفَرَ) “މީހަކާއި ޝިރުކާއި އަދި ކުފުރާއި ދެމެދުވަނީ ނަމާދުގެ ވާޖިބުކަމާއިމެދު އިންކާރުކުރުމޭ، ނުވަތަ އަހަރެމެންނާއި އެބައިމީހުންނާއިދެމެދުވާ ޢަހުދަކީ ނަމާދުގެ ވާޖިބުކަމާއިމެދު އިޤުރާރުވުމޭ، ނަމާދުގެ ވާޖިބުކަމާއިމެދު އިންކާރުކޮއްފިމީހަކު ނަމަ ކާފަރުވާނެއެކޭ” ޙަދީޘް ނުކުރައްވައެވެ.\nﷲ ތަޢާލާއާއި އެކަލާނގެ ރަސޫލާގެ ބަސްފުޅުގެ މުރާދަކީ މީކަމުގައިވާނަމަ، މިމުރާދުން އެއްކިބާވުމީ ކީރިތި ޤުރުއާނުގައި އައިސްފައިވާ ބަޔާނާއި ޚިލާފުވުމެވެ. ﷲ ތަޢާލާ ވަޙީކުރައްވަނީ:\n﴿وَنَزَّلْنَا عَلَيْكَ الْكِتَابَ تِبْيَانًا لِكُلِّ شَيْءٍ﴾ ]النحل: 89[\n“އަދި ތިމަންރަސްކަލާނގެ، ކަލޭގެފާނުގެ މައްޗަށް ފޮތް ބާވައިލެއްވީމެވެ. (އެއީ) ކޮންމެކަމެއް ބަޔާންކޮށްދެއްވާ ގޮތުގައެވެ.”\nއަދި ﷲ ތަޢާލާ އެކަލާނގެ ނަބިއްޔާއާއި މުޚާތަބުކޮށް ވަޙީކުރައްވަނީ:\n﴿وَأَنْزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْ﴾ ]النحل: 44[\n“އަދި ތިމަންރަސްކަލާނގެ، ކަލޭގެފާނަށް قرآن ބާވައިލެއްވީ، އެއުރެންނަށް ބާވައިލެއްވި ތަކެތި، މީސްތަކުންނަށް ކަލޭގެފާނު ބަޔާންކޮށް ދެއްވުމަށްޓަކައެވެ.”\nދެވަނައީ: ޝަރުޢުކުރެއްވި ފަރާތުން ޙުކުމުގެ ޢިއްލަތަކަށް ކަނޑައަޅުއްވާފައިނުވާކަމެއް ޢިއްލަތަކަށް ކަނޑައެޅުން\nފަހެ ހަމަކަށަވަރުން ފަރުޟު ފަސްނަމާދުގެ ވާޖިބުކަމާމެދު ނޭނގުމުގެ (ޖަހުލުގެ) އުޒުރުނެތް މީހަކު ދެކޮޅުހަދައިފިނަމަ އޭނާ ނަމާދުކުރިޔަސް ނުކުރިޔަސް ކާފަރުވާނެއެވެ.\nއެހެނީ މީހަކު ފަސްވަގުތުގެ ނަމާދު ފުރިހަމައަށް ކޮށް، އޭގެ ހުރިހާ ޝަރުތުތަކަކާއި ރުކުންތަކަކާއި ވާޖިބުތަކާއި ސުންނަތްތަކާއި ފުރިހަމަ ކުރިކަމުގައިވީނަމަވެސް، ފަރުޟު ފަސްނަމާދުގެ ވާޖިބުކަމާމެދު އުޒުރެއްނެތި އިންކާރުކޮށްފިނަމަ އޭނާ ވާހުށީ ކާފިރުންގެ ތެރެއިންނެވެ. އެއީ ނަމާދު ކުރާހާލުވެސްމެއެވެ.\nމިކަމުން ދޭހަކޮށްދެނީ ނައްސުތަކުގައިވާ “ނަމާދު އަޅާމީހާ”އަކީ، އެކަމަށް އިންކާރުކުރުމާއިއެކު އަޅާމީހާކަމަށް ސިފަކުރުމަކީ ޞައްޙަގޮތް ނޫންކަމެވެ. އަދި ހައްޤަކީ ނަމާދު އަޅާ މީހާއަކީ މިއްލަތުންބޭރުވެގެންވާ ކާފަރެއްކަމެވެ. އެއީ އަންނަނިވި ހަދީޘްގައި ޞަރީޙަކޮށް އައިސްފައިވާފަދައިންނެވެ. އިބުން އަބީ ޙާތިމް އެކަލޭގެފާނުގެ ސުނަނުގައި ޢުބާދަތު ބުން ޞާމިތު (ރަޟިޔަﷲ ޢަންހު)ގެ ފަރާތުން ރިވާކުރައްވާފައިވެއެވެ. އެކަލޭގެފާނުވިދާޅުވިއެވެ. ރަސޫލާ (ޞައްލަﷲ ޢަލައިހި ވަސައްލަމަ) ތިމަންމެނަށް ވަޞިއްޔަތް ކުރެއްވިއެވެ.\n((“لَا تُشرِكُوا باِللهِ شَيئاً، وَلَا تَتْرُكُوا الصَلَاةَ عَمْداً، فَمَن تَرَكَهَا عَمْداً مُتَعَمِّداً فَقَدْ خَرَجَ مِنَ المِلَّة))\n“ﷲ ތަޢާލާއާއި އެއްވެސް އެއްޗެއް ތިޔަބައިމީހުން ޝަރީކުނުކުރާހުށިކަމެވެ. އަދި ނަމާދު ގަސްދުގައި ދޫނުކުރާށެވެ. ފަހެ ގަސްދުގައި ނަމާދު ދޫކޮއްފިމީހާ މިއްލަތުން ބޭރުވެއްޖެއެވެ.”\nއަދި މިގޮތަށް ނަމާދު ނުކުރާމީހާއަކީ އެކަމަށް އިންކާރު ކުރުމާއިއެކު ނުކުރާމީހާކަމަށް ބަލާނަމަ ނައްޞުތަކުގައި ހަމައެކަނި ނަމާދުގެވާހަކަ ގެނައުމުގައި ފައިދާއެއް ނުވީހެވެ. އެހެނީ އިންކާރު ކުރުމާއިއެކު ދޫކުރާމީހާ ކާފަރުވާނެކަމަކީ ޒަކާތަށާއި، ރޯދައަށާއި، ޙައްޖަށްވެސް އާއްމު ޙުކުމެކެވެ. އެހެނީ ޖަހުލުގެ (ނޭނގުމުގެ) އުޒުރުނެތި މިއިން އެއްވެސް ކަމެއްގެ ވާޖިބުކަމާއި މެދު އިންކާރުކުރުމާއިއެކު ދޫކުރާމީހާ ކާފަރުވާނެއެވެ.\nހަމައެހެންމެ ނަމާދު ދޫކުރާމީހާ ކާފަރުވާނެކަމާއިމެދު ނައްޞުތަކުން ދަލީލުކުރާފަދައިން، ވިސްނާލައިފިނަމަ ބުއްދިވެސް އެކަމަށް ހެކިދެއެވެ.\nދީނުގެ ތަނބުކަމުގައިވާ، އަދި އެކަމަކަށް ހިތްވަރުދީ ގޮވާލެވިފައިވާ ކޮންމެ ބުއްދިހުރި މުއުމިނެއް ފުރިހަމައަށް އަދާކުރުމަށް އަންގަވާފައިވާ އަދި އެއަދާކުރުމަށް އަވަސްވެގަތުމަށް އަންގަވާފައިވާ ނަމާދު، އެ ނުކޮށް ދޫކޮއްލާ މީހާ ބިރުވެތި ވާންޖެހޭވަރުގެ ވަޢީދުގެބަސް އައިސްފައިވާ ނަމާދު، ނުކޮށް ދޫކޮއްލާ މީހާގައިގައި އީމާންކަން ހުންނާނީ ކިހިނަކުންތޯއެވެ؟ ވީމާ މިހާ އިސްކަމެއް ދެވިފައިވާކަމެއް ދޫކޮއްލާމީހާގައިގައި އީމާންކަމެއް ނުހުންނާނެއެވެ.


SunOnline: Tourism Ministry ge PS ge shakuva thakeh civil service ah hushahalhaifi\nޓުއަރިޒަމް މިނިސްޓްރީގެ ޕީއެސްގެ ޝަކުވާތަކެއް ސިވިލް ސާވިސްއަށް ހުށަހަޅައިފި\nމުހައްމަދު މުޒައްޔިން ނާޒިމް 16 Sep 2020, 19:08\nޓޫރިޒަމް މިނިސްޓްރީގެ ޕިއެސް ސުޒަން -- ފޮޓޯ/ މިނިސްޓްރީ\nޓުއަރިޒަމް މިނިސްޓްރީގެ 26 މުވައްޒަފަކު ސޮއިކޮށް، އެ މިނިސްޓްރީގެ ޕާމަނެންޓް ސެކެޓްރީ އައިޝަތު ސޫޒަން ހަނީފްގެ ޝަކުވާތަކެއް ބަލައި ދިނުމަށް ސިވިލް ސާވިސް ކޮމިޝަނަށް ހުށަހަޅައިފި އެވެ.\nސިވިލް ސާވިސް ކޮމިޝަންގެ ރައީސް މުހައްމަދު ނާސިހަށް އެޑްރެސްކޮށް މުވައްޒަފުންގެ ފަރާތުން އެ ޝަކުވާތައް ހުށަހެޅީ އިއްޔެެއެވެ. އެ ސިޓީގައި އެ މިނިސްޓްރީގެ 36 މުވައްޒަފުންގެ ތެރެއިން 26 މުވައްޒަފަކު ވަނީ ސޮއިކޮށްފަ އެވެ.\n"ސަން"އަށް ކޮޕީ ލިބިފައިވާ އެ ސިޓީގައި އޭނާއާ ގުޅޭ ގޮތުން ގިނަ މައްސަލަތަކެއް ފާހަގަކޮށް އެކަން ސީއެސްސީގެ ސަމާލުކަމަށް ގެނެސްފައިވެއެވެ. އެ ސިޓީގައި ސޫޒަން ކިބައިގައި އެ މަގާމު އަދާ ކުރުމުގެ ގާބިލުކަން ހުރިކަމާމެދު ސުވާލު އުފައްދާފައިވެ އެވެ. އެގޮތުން ފަތުރުވެރިކަމުގެ ދާއިރާއާ ގުޅޭ މައުލޫމަތުތައް ސޫޒަންގެ ކިބައިގައި ނެތް ކަމަށް ސިޓީގައި ބުނެފައިވެއެވެ. އަދި ޕީއެސްގެ މަސްއޫލިއްޔަތުތައްވެސް ސޫޒަން ފުރިހަމަ ނުކުރާ ކަމަށް ސިޓީގައި ބުނެއެވެ.\n"މަގާމުގައި އެއް އަހަރު ދުވަސް ހޭދަވެފައިވާއިރު، މިނިސްޓްރީގެ މަސައްކަތްތަކާއި ސީއެސްސީގެ ގަވައިދުތަކާއި އުސޫލުތަކަށްވެސް ޕީއެސް އަހުލުވެރިވެފައި ނުވެއެވެ. އެގޮތުން މިނިސްޓްރީގެ މުވައްޒަފުންގެ ޕާފޯމަންސް އެޕްރައިޒަލް ފޯމުތައް ފުރުމުގައި ޕީއެސްގެ ފަރާތުން މުވައްޒަފުން ކުރާ މަސައްކަތްތައް އެއްވެސް މިންވަރަކަށް އެނގިފައި ނުވާތީ މުވައްޒަފުންގެ ފެންވަރު ވަޒަން ކުރުމުގައި ނުކުޅެދިފައިވާކަން ފާހަގަކުރަމެވެ،" ސިޓީގައި ބުނެފައިވެއެވެ.\nއެ ސިޓީގައި ސުޒޫންް މުވައްޒަފުންގެ މެދުގައި ތަފާތުކުރުންތައް ގެންގުޅޭ ކަމަށްވެސް ތުހުމަތުކޮށްފައިވެއެވެ. އަދި މިނިސްޓްރީގެ ބައެއް އިސްވެރިންނާއި މުވައްޒަފުންނާ ދެމެދު މަސްލަހަތު ގެއްލި މައްސަލަތަކެއް އުފެދޭ ގޮތަށް ސުޒަން މުއާމަލާތްތައްވެސް ކޮށްފައިވާ ކަމަށް ތުހުމަތުކޮށްފައިވެއެވެ.\nއޭގެ އިތުރުން މިނިސްޓްރީގެ މުވައްޒަފުންނާއި ސިނާއަތުގައި ހަރަކާތްތެރިވާ ފަރާތްތަކާއި ދެމެދު މައްސަލަތަކެއް އުފެދޭގޮތަށްވެސް ސޫޒަން އަމަލުކޮށްފައިވާކަން ސިޓީގައި ވަނީ ފާހަގަކޮށްފައެވެ.\n"ޕީއެސްގެ ދައުރު އަދާކުރުމުގައި ކުރަން ޖެހޭ މަސައްކަތްތަައްވެސް އެހެން މުވައްޒަފުންނާ ހަވާލުކޮށްގެންނާއި ސީއެސްސީގެ އުސޫލުތަކާ ހިލާފަށް މުވައްޒަފުންނާއި ގުޅުންހުރި ކަންކަމުގައިވެސް ކަމާ ނުގުޅޭ މުވައްޒަފުން ލައްވައިވެސް މަސައްކަތްކުރުވާފައިވާކަންވެސް ފާހަގަކުރަމެވެ.،" ސިޓީގައި ބުނެފައިއެވެ.\nމުވައްޒަފުންގެ ހައްގުތަކާ ގުޅޭ ކަންކަމުގައިވެސް ސޫޒަން "ބޮޑެތި އިހުމާލުވެފައިވާކަން" ސިޓީގައި ފާހަގަކޮށްފައިވެއެވެ. އެގޮތުން، މުވައްޒަފުން ލައްވާ ގަވައިދާ ހިލާފަށް މަސައްކަތް ކުރުވުމާއި މުވައްޒަފުންނަށް ދޭންޖެހޭ ޗުއްޓީ ނުދޭކަން އެ ސިޓީގައި ފާހަގަކޮށްފައިވެއެވެ. އަދި މުވައްޒަފުންނާ ގުޅުންހުރި ކަންކަމުގައި ސޫޒަންގެ އެހީތެރިކަން ނުލިބޭކަމަށްވެސް ސިޓީގައި ބުނެފައިވެއެވެ.\n"ވީމާ ޕީއެސްއާ ގުޅިގެން މުވައްޒަފުންގެ ފަރާތުން ހުށަހެޅިފައިވާ ޝަކުވާތައް ބައްލަވާ ދެއްވައި މިކަމަށް އަވަސް ހައްލެއް ހޯއްދަވައިދެއްވުން އެދި ވަރަށް އަދަބުވެރިކަމާއެކު ދެންނެވީމެވެ،" ސިޓީގައި ބުނެފައިވެއެވެ.\nއެ ޝަކުވާތަކާ ގުޅިގެން ޓޫރިޒަމް މިނިސްޓްރީގެ އިންފޮމޭޝަން އޮފިސަރު "ސަން"އަށް މިއަދު ވިދަޅުވީ، މުވައްޒަފުންގެ ކަންބޮޑުވުންތަކެއް ސޫޒަންއާ މެދު ހުރިކަން އެނގިވަޑައިގަންނަވާ ކަމަށާއި އެހެން ނަމަވެސް އެކަން ޝަކުވާތައް ރަސްމީކޮށް ސީއެސްސީއަށް ހުށަހެޅިކަމެއް އެނގިވަޑައިނުގަންނަވާ ކަމަށެވެ.\nސޫޒަން ޕީއެސްގެ މަގާމަށް އައްޔަންކޮށްފައިވަނީ މިދިޔަ އަހަރު ޖުލައި މަހު 27 ވަނަ ދުވަހުއެވެ.\nޓޫރިޒަމްގެ ޕީއެސް ސޫޒަންގެ މައްސަލަތަކެއް މުވައްޒަފުންގެ ފަރާތުން ހުށަހެޅި އިރު، އެ މިނިސްޓްރީގެ ކުރީގެ މިނިސްޓަރު އަލީ ވަހީދު މަގާމުން ވަކިކޮށްފައިވަނީވެސް މުވައްޒަފުން ރައީސް އޮފީހަށް ހުށަހެޅި ޝަކުވާތަކާ ގުޅިގެންނެވެ. މުވައްޒަފުން އޭރު އަލީ ވަހީދަށް ކޮށްފައިވަނީ ވަޒީފާގެ މާހައުލުގައި މުވައްޒަފުންނަށް ޖިންސީ ގޯނާއާއި ފުރައްސާރަ ކުރި ކަމުގެ ތުހުމަތެވެ. އެހެން ނަމެވެސް އެ ތުހުމަތުތައް އަލީ ވަހީދު ދޮގު ކުރެއެވެ.


ރަށުގެ އިޖުތިމާޢީ ސަރަޙައްދު ސާފުކޮށް ބަލަހައްޓާދޭނެ މުވައްޒަފުން ހޯދުމަށް ބޭނުންވެއްޖެ - R. Fainu Council\nރަށުގެ އިޖުތިމާޢީ ސަރަޙައްދު ސާފުކޮށް ބަލަހައްޓާދޭނެ މުވައްޒަފުން ހޯދުމަށް ބޭނުންވެއްޖެ\nއިބްރާހީމް ފަހީމް 10:35 AM އިޢުލާން, ވަޒީފާ\nރަށުގެ އިޖްތިމާޢީ ސަރަޙައްދުތަކާ ކައުންސިލްގެ ބެލުމުގެ ދަށުގައިހުރި ބިންތަކާއި މަގުތައް ކުނިކަހައި، ސާފުކުރުމަށް ކޮންޓްރެކްޓް އުސޫލުން މުވައްޒަފުން ހޯދުމަށް ބޭނުންވެއްޖެއެވެ.\nވީމާ، މިކަމަށް އެދޭ ފަރާތްތަކުން ހަމަޖެހިފައިވާ ސުންގަޑި ހަމަވުމުގެ ކުރިން އުޞޫލާއި އެއްގޮތަށް މި އިދާރާއަށް ހުށަހެޅުމަށް ދެންނެވީމެވެ.\nމަޤާމްގެ ނަންބަރު: -\nބޭނުންވާ ޢަދަދު: 10ދިހައެއް\nމަޤާމުގެ ގިންތި: މަސައްކަތު\nމަޤާމުގެ ރޭންކް: ވަގުތީ\nމަޤާމުގެ ކްލެސިފިކޭޝަން: ސަޕޯޓް ސަރވިސް\nވަޒީފާ އަދާކުރަންޖެހޭ ތަން: ރ. ފައިނު ކައުންސިލްގެ އިދާރާ.\nވަޒީފާ އަދާކުރަންޖެހޭ ސެކްޝަން: އިކޮނޮމިކް ސޯޝަލް އެންޑް މުނިސިޕަލް ސަރވިސް\nމުސާރަ: މަސައްކަތް ކުރާ ގަޑިއިރަކަށް -/50 (ފަންސާސް ރުފިޔާ)\nއެހެނިހެން އެލަވަންސްތައް: -\nއިތުރު އިނާޔަތްތައް: -\nމަސައްކަތް ކުރަންޖެހޭ ދުވަހާއި ގަޑި:\nމަސައްކަތް ކުރަންޖެހޭ ދުވަސް: ކޮންމެ ހަފްތާއެއްގެ3ދުވަހު.\nމަސައްކަތްކުރަންޖެހޭ ގަޑި: ހެނދުނު، ނުވަތަ ހަވީރު،3ގަޑިއިރު\nއަދި ދިމާވާ މުހިއްމު ކަންކަމާ ގުޅިގެން ކައުންސިލްގެ އިދާރާއިން އަންގާ ގޮތެއްގެ މަތިން މަސައްކަތް ކުރަންޖެހޭނެއެވެ.\nމަޤާމުގެ މަސްއޫލިއްޔަތުތަކާއި ވާޖިބުތައް.\n1. ރަށުގެ ބަނދަރާއި އަތިރިމަތި ސަރަޙައްދު އިލޮށިފަތި ބޭނުންކޮށްގެން ކުނިކަހައި ސާފު ކުރުމާ އަދި ސާފުކުރަން ޖެހޭސަރަޙައްދު ތަކުގައި ހުންނަ ޕްލާސްޓިކް ފުޅިތަކާއި ކުނިތައް ނަގައި ސާފުކުރުން.\n2. ސްޕޯޓްސް އެރީނާ ސަރަޙައްދު ކުނިކަހައި ސާފުކުރުން.\n3. ކައުންސިލްގެ ބެލުމުގެ ދަށުގައި ހުންނަ ސަރުކާރާއި ރައްޔިތުންގެ އިމާރާތް ތަކުގެ ތެރެއިން މަސައްކަތު މީހުން ހަމަޖެހިފައިނުވާ ތަންތަނާއި ކައުންސިލްގެ ބެލުމުގެ ދަށުގައި އޮންނަ ގޯތިތަކާއި އެ ގޯތިތަކާއި ގުޅިފައިވާ މަގުތައް ހަމަޖެހިފައިވާ އުޞޫލާއި އެއްގޮތަށް ކުނިކަހައި ސާފުކުރުން.\n4. ކައުންސިލުން ހަދާފައިވާ ތަންތަނާއި ޕާކްތައް ބެލެހެއްޓުމާއި އެފަދަ ތަންތަން ދިރުވާ އާލާކުރުމަށް ކުރަންޖެހޭ މަސައްކަތް ކުރުމުގައި އެހީތެރިވުމާއި، ރަށުގެ އިޖްތިމާޢީ ސަރަޙައްދުގައި ހިމެނޭ މަގުތައް ކުނިކަހައި ސާފުކުރުމާ އަދި މަގުތައް ހެދުމަށް ކުރަންޖެހޭ މަސައްކަތްތައް ކުރުމުގައި އެއްބާރުލުމާއި އެހީތެރިކަން ދިނުން.\n5. އެކި ހަފުލާތަކާ މުނާސަބާތަކާ ރަސްމިއްޔާތުތަކަށް ވަޑައިގަންނަވާ ސަރުކާރުގެ ޓީމުތަކާއި ދިވެހި ދައުލަތުގެ މަތީދަރަޖައިގެ ވެރިންނަށް މަރްޙަބާ ދެންނެވުމާ ގުޅޭ ގޮތުން ކުރަންޖެހޭ ކަންކަން ކުރުމުގައި ކައުންސިލްގެ އިދާރާއަށް އެހީތެރިވެދީ އެފަދަ މަސައްކަތުގައި ޙަރަކާތްތެރިވުން.\n6. ކައުންސިލްގެ އިދާރާއަށް ދިމާވާ މުހިއްމު، އަދި ކުއްލި ގޮތެއްގައި ދިމާވާ ކަންކަމުގައި ކައުންސިލްގެ އިދާރާއިން އަންގައި ގޮތުގެމަތިން މަސައްކަތް ކުރުން.\nއަސާސީ ތަޢުލީމް ފެންވަރު ހުރި މީހެއްކަމުގައިވުން.\nގިނަ ވަގުތު މަސައްކަތުގައި އުޅެވޭނެ ފަދަ ޞިއްޙަތެއްގައި ހުރި މީހެއް ކަމުގައިވުން.\nއުމުރުން 18 އަހަރާއި 60 އަހަރާއި ދެމެދުގެ މީހެއް ކަމުގައިވުން.\n1. ވަޒީފާއަށް އެދޭކަމުގެ ސިޓީ.\n2. ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ، ކާޑުގެ ދެފުށުގެ ސާފު ކޮޕީ. (ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް)\nތައުލީމީ ސެޓްފިކެޓް ތަކުގެ ކޮޕީ.\nމަޤާމަށް އެދެންވީ ގޮތާއި ސުންގަޑި.\n1. މި މަޤާމަށް އެދިހުށަހަޅަންޖެހޭނީ ސިޓީއަކުންނެވެ.\n2. ސުންގަޑިއަކީ 07 ފެބްރުއަރީ 2022 ވަނަ ދުވަހު، 13:00ގެ ކުރިން ފައިނު ކައުންސިލްގެ އިދާރާއަށް ފޮނުވަންވާނެވެ.\n3. ލިޔުންތަކާއެކު info@fainu.gov.mv މެދުވެރިކޮށް އީމެއިލުން ފޮނުވުމުން ބަލައި ގަނެވޭނެއެވެ.\n4. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n5. ވަޒީފާއަށް އެދި ހުށަހަލަންޖެހޭ ތަކެތި މެއިލުން ފޮނުވިނަމަ ސުންގަނޑި ހަމަވުމުގެ ކުރިން އެ ތަކެތި މި މި އިދާރާއަށް ލިބިފައިވާކަން އެފަރާތުން ކަށަވަރު ކުރުމަކީ ހުށަހަޅާ ފަރާތުގެ ޒިންމާއެކެވެ.\n1. މި މަޤާމަށްމީހުން ހޮވުމަށް ބޭއްވޭ އިންޓަވިއު އޮންނާނީ، 20 ފެބްރުއަރީ 2022 އާއި 28 ފެބްރުއަރީ 2022 އާއި ދެމެދު، ރ. ފައިނު ކައުންސިލްގެ އިދާރާގައެވެ.\n2. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަރވިއުއަށް ހާޟިރުވުމަށް ތައްޔާރުވެގެން ތިއްބެވުމަށް ދެންނެވީމެވެ.\nމާކްސް ދިނުމުގައި ބެލޭނެ މުހިއްމު ދާއިރާތައް:\nއަސާސީ ޝަރުތު ހަމަވުން: %50\nއޭ ޓޫ ފޯމް އާއްމުކުރުމާއި ޝަކުވާ ހުށަހެޅުން:\n1. އިންޓަވިއު ނިމުމުން އޭ ޓޫ ފޯމް އާއްމުކުރެވޭނެއެވެ. އަދި ހަމަޖެހިފައިވާ އުޞޫލުން ޝަކުވާ ހުށަހެޅުމުގެ ފުރުޞަތު ލިބޭނެއެވެ.\n2. ހުށަހެޅުނު ޝަކުވާތައް ބަލައި އެފަރާތްތަކަށް ޖަވާބު ދެވޭނެއެވެ.\nމި އިޢުލާނާއި ގުޅިގެން އިތުރު މައުލޫމާތެއް ސާފުކުރައްވަން ބޭނުންވެ ލައްވާނަމަ ގުޅުއްވާނީ މިއިދާރާގެ ނަންބަރު 6580072 ފޯނާއެވެ.\nތާރީޚް ހ: 24 ޖުމާދުލްއާހިރާ 1443ތާރީޚް މ: 27 ޖަނަވަރީ 2022\nރަށުގެ އިޖުތިމާޢީ ސަރަޙައްދު ސާފުކޮށް ބަލަހައްޓާދޭނެ މުވައްޒަފުން ހޯދުމަށް ބޭނުންވެއްޖެ Reviewed by އިބްރާހީމް ފަހީމް on 10:35 AM Rating: 5


ވިޔަފާރިތައް ޖޫރިމަނާއަކާއި ނުލައި މީރާގައި ރަޖިސްޓަރީ ކުރުމުގެ ސުންގަޑި ކައިރިވެއްޖެ\nދިވެހި ރާއްޖޭގައި ވިޔަފާރި ކުރާ ފަރާތްތަކުގެ ތެރެއިން 15,144 (ފަނަރަ ހާސް އެއްސަތޭކަ ސާޅީސް ހަތަރެއް) ޓެކްސް ދައްކާ ފަރާތް 15 ޖުލައި 2013 އާ ހަމައަށް މީރާގައި ރަޖިސްޓަރީ ކޮށްފައިވެއެވެ. އަދި ޓެކްސް ނެގުމާ ބެހޭ އިދާރީ ޤަވާއިދުގެ ދަށުން ޖޫރިމަނާއަކާ ނުލައި ވިޔަފާރިތައް މީރާގައި ރަޖިސްޓަރީ ކުރެވޭނެ އެންމެ ފަހު ތާރީޚް ކަނޑައެޅުމާ ގުޅިގެން ގިނަ އަދަދެއްގެ ވިޔަފާރިތައް މިހާރު މީރާގައި ރަޖިސްޓަރީ ކުރަމުން ދެއެއެވެ.\nމިގޮތުން ހަމައެކަނި ޖުލައި މަހުގެ މިހާތަނަށްވެސް 88 އަމިއްލަ ފަރުދުންނާއި 26 ކުންފުނި އަދި އެހެނިހެން ފަރާތްތައް މީރާގައި ރަޖިސްޓަރީ ކޮށްފައިވެއެވެ. ޓެކްސް ނެގުމާ ބެހޭ އިދާރީ ޤަވާއިދުގެ ދަށުން މިހާރު ވިޔަފާރި ކުރަމުން ގެންދާ ފަރާތްތަކުން 29 ޖުލައި 2013 ގެ ނިޔަލަށް އެފަރާތެއްގެ ވިޔަފާރި މީރާގައި ރަޖިސްޓަރީ ކުރަން ޖެހޭނެއެވެ. އަދި ވިޔަފާރި މީރާގައި ރަޖިސްޓަރީ ނުކުރާ ފަރާތްތައް ޓެކްސް ނެގުމާބެހޭ އިދާރީ ޤަވާއިދުގެ ދަށުން، ދުވާލަކަށް 50 ރުފިޔާގެ މަގުން ޖޫރިމަނާ ކުރެވޭނެއެވެ.\nވިޔަފާރީގެ ފައިދާއިން ޓެކްސް ނެގުމުގެ ޤާނޫނުގައި ވާގޮތުން ވަޒީފާ އަދާކުރުން ފިޔަވައި މާލީ ފައިދާއެއް ނުވަތަ އިތުރުކުރުމެއް ހޯދުމުގެ މަޤްސަދުގައި ހިންގާ އެންމެހާ ހަރަކާތްތައް ބެލެވެނީ ވިޔަފާރީގެ ގޮތުގައެވެ. މީގެ ތެރޭގައި ގޯތިގެދޮރު ކުއްޔަށްދީގެން އާމްދަނީ ހޯދުންވެސް ހިމެނެއެވެ. މިފަދަ މަސައްކަތްތައް ކުރާ ފަރާތްތަކުން މި އޮތޯރިޓީގައި ރަޖިސްޓަރީ ކުރުމަށް MIRA 101 ފޯމު ފުރިހަމަ ކުރުމަށްފަހު މި އޮތޯރިޓީއަށް ނުވަތަ އަތޮޅުތެރޭގައިނަމަ އެ އަތޮޅެއްގެ އަތޮޅު ކައުންސިލަށް ހުށަހެޅުމަށް މި އޮތޯރިޓީއިން އިލްތިމާސް ކުރަމެވެ.


ބޮޑު ހިޔާނާތުން ގެއްލުނު ފައިސާތަކެއް އަނބުރާ ދައުލަތަށް\nބޮޑު ހިޔާނާތުގައި ގެއްލުނު ފައިސާތަކެއް އަނބުރާ ދައުލަތަށް ނަގައިދޭން ފުރަތަމަ ފަހަރަށް ހުކުމްކޮށްފި\n25 ނޮވެންބަރު 2021 - 08:10 2\nކޮރަޕްޝަން ހިންގި ދުވަސްވަރު އަދީބާއި ޒިޔަތު އެމްއެމްޕީއާރްސީގެ އިވެންޓެއްގައި: ގެއްލުނު ފައިސާތަކެއް އަނބުރާ ދައުލަތަށް ނަގައިދޭން ވަނީ ހުކުމް ކޮށްފައި - ފޮޓޯ: ސަން\nއެމްއެމްޕީއާރުސީގެ ބޮޑު ހިޔާނާތުގައި އެ ކުންފުނީގެ މެނޭޖިން ޑިރެކްޓަރު އަބްދުﷲ ޒިޔަތުގެ އާއިލާ މީހެއްގެ ކުންފުންޏެއް އެކައުންޓަށް ޖަމާކުރި ފައިސާ އަނބުރާ ދައްކަން ހައިކޯޓުން އިއްޔެ ހުކުމްކޮށްފި އެވެ.\nމިއީ މި ބޮޑު ހިޔާނާތުގައި ދައުލަތަށް ގެއްލިގެން ދިޔަ އެއް ބިލިއަން ރުފިޔާގެ ތެރެއިން ފައިސާ ނަގައިދިނުމަށް ކުރި ފުރަތަމަ ހުކުމެވެ.\nއެމްއެމްޕީއާރުސީ މެދުވެރުކޮށް ޓޫރިޒަމް ތަރައްގީކުރަން މީގެ ހަ އަހަރު ކުރިން 2014 އާއި 2015 ގައި ދޫކުރި ރަށްތަކަށް ދެއްކި ޗެކްތައް އޭރުގެ ޓޫރިޒަމް މިނިސްޓަރު އަހުމަދު އަދީބާއި ޒިޔަތުގެ ގާތް މީހުންނާއި ކުންފުނިތަކުގެ އެކައުންޓުތަކަށް ޖަމާކޮށް ފައިސާ ނެގިއެވެ. އެ ހިޔާނާތަށް އެ ދެ މީހުން ވެސް އިއުތިރާފުވެ މިހާރު ތިބީ ޖަލު ހުކުމެއްގަ އެވެ.\nގެއްލިގެން ދިޔަ ފައިސާ ހޯދަން ބައެއް ކުންފުނިތަކާ ދެކޮޅަށް ކޮށްފައިވާ ދައުވާތަކުގެ ތެރެއިން ހައި ކޯޓުން އިއްޔެ ހުކުމްކުރީ އދ. ފުށިދިއްގާ (ރަށްދިއްގާ) 50 އަހަރަށް ކުއްޔަށް ނެގުމަށްޓަކައި، އެ ކުންފުނިން ދެއްކި 50,000 ޑޮލަރު ޒިޔަތުގެ އާއިލާގެ ކުންފުންޏަކަށް ޖަމާކޮށްފައިވާތީ، އެ ފައިސާ ދައުލަތަށް ނަގައި ދިނުމަށެވެ.\nފުޅާ ދާއިރާއެއްގައި ތެޔޮ ވިއްކާ، އެޗްއެމްއެޗްއައި ކުންފުނިން ދިން ޗެކް ލިބިފައިވާ ކަމަށް ޒިޔަތު ސޮޔެއް ނުކުރެ އެވެ. އަދި އެ ފައިސާ އެމްއެމްޕީއާރްސީގެ އެކައުންޓަށް ލުމުގެ ބަދަލުކޮށް ޖަމާކުރީ ޒިޔަތުގެ ބޮޑު ބޭބެއެއްގެ ކުންފުންޏެއް ކަމަށްވާ އެމްއެޗްއާރްގެ ނަމުގައި ސްޓޭޓް ބޭންކް އޮފް އިންޑިއާގައި ހުޅުވާފައިވާ އެކައުންޓަކަށެވެ.\nއެކަން އެ ބޭންކުން ފޮނުވާފައިވާ ސިޓީއަކުންނާއި އެމްއެޗްއާރްގެ ބޭންކް ސްޓޭޓްމެންޓުން ވެސް ސާބިތުވެ އެވެ.\nއެ ފައިސާ ހޯދުމަށް ޓޫރިޒަމް މިނިސްޓްރީގެ ފަރާތުން ސިވިލް ކޯޓުގައި ދައުވާކުރި އެވެ. ނަމަވެސް, އެ ކޯޓުން ހުކުމް ކޮށްފައިވަނީ އެ ފައިސާ ދައުލަތަށް ނަގައިދޭން ޖެހޭ ޝަރުއީ އަދި ގާނޫނީ ސަބަބެއް ނެތް ކަމަށެވެ.\nސިވިލް ކޯޓުގެ އެ ހުކުމް ދައުލަތުން ހައިކޯޓުގައި އިސްތިއުނާފުކުރި އެވެ. އެ މައްސަލާގައި ހައިކޯޓުން އިއްޔެ ކުރި ހުކުމްގައިވާ ގޮތުގައި އެޗްއެމްއެޗްއައި ކުންފުނިން ޗެކް ދޫކުރީ އެ ޗެކްގައި އެކައުންޓް ޕޭއީ ނުޖަހައެވެ. އެމްއެމްޕީއާރްސީގެ ނަމުގައި އޮތް ޗެކެއް އެހެން ކުންފުންޏެއްގެ އެކައުންޓަކަށް ޖަމާކުރަން ފުރުސަތު ލިބިފައިވަނީ އެހެންވެ ކަމަށް ހުކުމުގައިވެ އެވެ.\nކޯޓަށް ހުށަހަޅާފައިވާ ލިޔުންތަކުން އެޗްއެމްއެޗްއައިގެ ޗެކް އެމްއެމްޕީއާރްސީއަށް ޖަމާވެފައިނުވާ ކަމާއި އެ ޖަމާވީ އެމްއެޗްއާރްގެ އެކައުންޓަކަށް އެނގެން އޮތްކަން ކަމަށާއި އެ ނޫން ގޮތަކަށް އެކަން ދައުވާ ރައްދުވާ އެމްއެޗްއާރްއަށް ސާބިތުކޮށްދެވިފައި ނެތްކަން ހުކުމްގައިވެ އެވެ.\nމި މައްސަލާގައި އެމްއެޗްއާރްއިން ވަނީ ހައިކޯޓަށް އާ ހެއްކެއް ހުށަހަޅާފަ އެވެ. ނަމަވެސް, ހައިކޯޓުގެ ފަނޑިޔާރުން މާނަ ކުރެއްވި ގޮތުން އެމްއެމްޕީއާރްސީގެ ކޮރަޕްޝަނާ ގުޅޭ ގޮތުން ޒިޔަތު ދީފައިވާ އެ ބަޔާންވީ އެ ކުންފުންޏާ ދެކޮޅު ހެއްކަކަށެވެ.\nބަޔާނުގައި ޒިޔަތު ވަނީ ފުށިދިއްގާއާ ގުޅޭ މުއާމަލާތްތަކުގެ ސައްހަކަމާމެދު ސުވާލު އުފައްދާފަ އެވެ. ނަމަވެސް އެ ބަޔާނުގައި ޗެކްގައި އެމްއެޗްއާރް ޖެހީ ކީއްވެކަން ނޭނގޭ ކަމާއި އެ ޗެކާ ހަވާލުވި ހަނދާނެއް ނެތް ކަމަށް ޒިޔަތު ބުނެފައިވެ އެވެ.\nއެ ކުންފުންޏަކީ ޒިޔަތުގެ އާއިލާ މީހެއްގެ ކުންފުންޏެއްކަން އޭނާގެ ބަހުން ވެސް އެނގެން އޮތްއިރު, މުއާމަލާތް ހިނގާފައިވާ ގޮތް ކަމަށް ދައުލަތުން ބުނަމުން އަންނަ ބުނުމުގެ ތެދު ކަމަށް އިތުރު ބުރަދަނެއް ލިބޭ ކަމަށް ހުކުމްގައިވެ އެވެ.\nހުކުމްގައި ބުނީ އއ. ފުށިދިއްގާއާ ގުޅޭ ގޮތުން އެންޓި ކޮރަޕްޝަން ކޮމިޝަނުން ހެދި ރިޕޯޓްގައި ވެސް ޗެކްގެ ފައިސާ އެމްއެޗްއާރްއަށް ހައްގުވާ ގޮތެއް އަދި އެ ޗެކް އެމްއެޗްއާރްގެ އެކައުންޓަށް ޖަމާވިކަން ނަފީވާ ކަމެއް ވެސް ނެތް ކަމަށެވެ.\nއެމްއެޗްއާރްއިން މަސައްކަތް ކޮށްފައިވަނީ އެ ޗެކަކީ ޑޮލަރު މާރުކުރުމުގެ މުއާމަލާތެއްގެ ތެރެއިން ލިބުނު ޗެކެއްކަން ސާބިތުކޮށްދޭށެވެ. ނަމަވެސް, އެކަން އެ ކުންފުނިން ހުށަހެޅި ލިޔުންތަކުން ސާބިތެއް ނުކޮށްދެވުނެވެ.\nއެހެންވެ, ހައިކޯޓުން ކަނޑައެޅީ އެޗްއެމްއެޗްއައިއިން އެމްއެމްޕީއާރްސީއަށް ދޫކުރި ޗެކް އެމްއެޗްއާރްއަށް ޖަމާވެފައިވާތީ, އެ ފައިސާއަކީ ދައުލަތަށް ލިބެން ޖެހޭ ފައިސާއެއް ކަމަށް މަދަނީ މިންގަނޑުން ބުރަވެވޭ ކަމަށެވެ.\nހައިކޯޓުގައި މައްސަލަ ބެއްލެވި ތިން ފަނޑިޔާރުންގެ އިއްތިފާގުން ހުކުމް ކުރެއްވީ އެމްއެޗްއާރް ކުންފުނިން އެ ފައިސާ 30 ދުވަހުގެ ތެރޭ ސިވިލް ކޯޓަށް ދައްކާ ހަލާސްކުރުމަށެވެ.\nމި މައްސަލަ ބެއްލެވީ ފަނޑިޔާރު ހުސެއިން މަޒީދާއި ފަނޑިޔާރު އަބްދުالله ހަމީދު އަދި ފަނޑިޔާރު އަލީ ސަމީރެވެ.\nޔާމީން ސަލާމަތްވީ ދެ އަކުރެއްގެ ތަފާތުން!


Hiyaa Flat thakuge enme thireegai hidhumai dhinumah hulhuvaalaifi\nހިޔާ ފްލެޓްތަކުގެ އެންމެ ތިރީގައި ހިދުމަތް ދިނުމަށް ހުޅުވާލައިފި\n19 ޑިސެމްބަރ 2020 - 23:34:14\nހިޔާ ފްލެޓްތަކުގެ އެންމެ ތިރީގައި ވިޔަފާރި ހިދުމަތް ދިނުމަށް ޖާގައަށް ކުރިމަތިލުމުގެ ފުރުސަތު ހުޅުވާލައިފި އެވެ.\nހައުސިން ޑިވެލޮޕްމަންޓް ކޯޕަރޭޝަނުން އިއްޔެ ކުރި އިއުލާނެއްގައި ބުނެފައިވަނީ، ފްލެޓްތަކުގެ އެންމެ ތިރީގައި ފަސް ހިދުމަތެއް ދިނުމަށް ކުރިމަތިލުމުގެ ފުރުސަތު ހުޅުވާލާފައިވާ ކަމަށެވެ. އެއީ ކްލިނިކާއި ބޭސް ފިހާރަ އާއި ކާބޯތަކެތި ވިއްކާ ކުދި ފިހާރަ ހިންގުމުގެ އިތުރުން ސުޕަމާކެޓާއި ކެފެޓީރިއާ ހިންގުމެވެ.\nއެގޮތުން އަންނަ މަހުގެ 21 ގެ ކުރިން ބީލަން ހުށަހެޅުމަށް ވަނީ ހުޅުވާލައިފައެވެ. އެޗްޑީސީން ބުނީ ކްލިނިކް ހެދުމަށް، 2،196 އަކަފޫޓު، ބޭސް ފިހާރަ ހިންގުމަށް 542 އަކަފޫޓު، އަދި ސުޕަމާކެޓް ހިންގުމަށް ފްލެޓް6ކާއި 14 އިން، 3،200 އަކަ ފޫޓަށް ވުރެ ބޮޑު ޖާގައެއް ދޫކުރުމަށް ނިންމާފައިވާ ކަމަށެވެ. މީގެ އިތުރުން ކެފެޓީރިއާ ހިންގުމަށް2ފްލެޓަކުން 900-1000 އަކަފޫޓު، ކުދި ފިހާރަ ހިންގުމަށް2ފްލެޓަކުން 1،000 އަކަ ފޫޓަށް ވުރެ ބޮޑު ޖާގަ ދޫކުރުމަށް ނިންމާފައިވާ ކަމަށެވެ.\nހިޔާ ފްލެޓްތަކުގައި މީހުން ދިރިއުޅުމަށް އެންމެ ފަހުގެ ތައްޔާރީތަށް ވަމުން އަންނައިރު ފްލެޓްތަކުގެ ނަރުދަމާގެ މަސައްކަތް މިމަހުގެ ނިޔަލަށް ނިންމާލެވޭނެ ކަމަށް އެމްޑަބްލިއުއެސްސީން މައުލޫމާތުދެއެވެ. އަދި މި މަސް ނިމުމުގެ ކުރިން ހިޔާ މަޝްރޫއުގެ ދަށުން ފްލެޓް ލިބުނު މީހުންގެ ދާއިމީ ލިސްޓު އިއުލާންކުރެވޭނެތޯ ބެލުމުގެ މަސައްކަތް ފްލެޓް ކޮމިޓީން ކުރަމުން އަންނައިރު ފްލެޓް ކޮމިޓީން މިހާރު ވަނީ ސިވިލް ސާވިސް މުވައްޒަފުންނަށް ހާއްސަ ކުރި ފްލެޓްތަކުގެ ވަގުތީ ލިސްޓް ފިޔަވައި ހުރިހާ ކެޓަގަރީއެއްގެ ލިސްޓު އާންމުކޮށްފަ އެވެ.\nހުޅުމާލޭ ފޭސް 2އެޗްޑީސީ\nފިނޭންސް އިމާރާތުގެ މަސައްކަތް ކުރިއަށް ގެންދަން މަޝްވަރާކުރަނީ


"ސޮއްޕެ" ގެ ނަން މިޢީދުގަ، މުޅިން އާ ކުރިއެރުމަކަށްވާނެ!\nރާއްޖޭގެ މަޝްހޫރު ހިޕްހޮޕް އަދި ރެޕް ލަވަ ކިޔުންތެރިޔާ ސޮއްޕެ ގެ އަމިއްލަ އަލްބަމެއް މިޢީދު ދުވަހު ރިލީސް ކުރުމަށް ހަމަޖެހިއްޖެއެވެ.\nސޮއްޕެ ގެ ރަން އަޑުން ކިޔާދީފައިވާ މިލަވަ އަލްބަމަށް ނަންދީފައިވަނީ ވެސް އޭނާގެ ނަމުން ނެވެ. "ސޮއްޕެ" އަލްބަމް ރިލީސް ކުރަނީ "ލަވަފޮށްޓާއި" ގުޅިގެންނެވެ. އަދި އަލްބަމްގައި މުޅިއަކު 11 ލަވަ ހިމެނޭ ކަމަށް މައުލޫމާތު ލިބިފައިވެއެވެ.\n"ސޮއްޕެ" އަލްބަމުން މިސްޓީ އާއި ޝަގްސްދް ގެ ޕްރޮޑަކްޝަންތައް ވެސް ތައާރަފްވާއިރު، މުޅިން އައު ލަވަކިޔުންތެރިއެއް ކަމަށްވާ އަންދަލަ (އަންޔާ) ވެސް ތަޢާރަފްވާނެެއެވެ. އަލްބަމްގަ ހިމެނޭ ހުރިހާ ލަވަތަކެއް ލިޔެފައިވަނީ ޚުދު ސޮއްޕެ އެވެ.\nރާއްޖެއާއި ލަންކާގައި ރިކޯޑް ކޮށްފައިވާ މިއަލްބަމް ރަސްމީކޮށް ރިލީޒް ކުރާން ހަމަޖެހިފަ ވަނީ "ލަވަފޮށި" އިންނެވެ.\nސޮއްޕެ އޭނާގެ އަލްބަމެއް ރިލީޒް ކުރާކަން އެންމެ ފުރަތަމަ އިއުލާނު ކުރީ މީގެ އަށް އަހަރު ކުރިން 2011 ގައި، ވޮއިސް އޮފް މޯލްޑިވްސް ގައެވެ. އޭގެފަހުން "އެޅި މި ކަނޑުމަތި"، "ބުނެލާ ލޯބިވޭ"، އަދި "ހިތް ކުދި ކުދި" ފަދަ ލަވަތަކުން އޭނާވަނީ ރާއްޖޭގެ ހިޕްހޮޕް ދާއިރާގައި ވަރަށް ބޮޑު މަގުބޫލުކަމެއް ހޯދާފައެވެ.